c: text/html

text:
Archive for May, 2009
མགྱོགས་བྲིས་ཁག་གསུམ།
གཅན་བཟོད་རྒྱམ།
———-
ཞོགས་པ།
རི་བོས་སྤྲིན་པ་གྱོན་ནས་གཉིད་དུ་ཡིར།།
སེང་གེ་ཁ་འབབ་སྒྲ་མེད་ལྷོད་ཀྱིས་བཞུར།།
ཞོགས་རླུང་བསིལ་བོའི་རེག་བྱ་འཇམ་པོ་ཡིས།།
འཇིག་རྟེན་འདི་ལ་དགའ་བའི་བདེ་བ་སྦྱིན།།
ཉིན་གུང༌།
ཉི་འོད་གཟོས་ནས་ས་འདིར་འཕྲོས་སམ་ཅི།།
རི་ཚོགས་དྲོད་འབར་རླུང་དང་སྤྲིན་ཡང་བྲལ།།
སླ་ང་འདྲ་བའི་ཡུལ་འདིའི་སྐྱེ་འགྲོ་ཀུན།།
རྔུལ་ནག་འཛགས་བཞིན་ད་དུང་ལས་ལ་བྲེལ།།
དགུང་མོ།
སེང་གེ་གཙང་པོས་ཉི་མའི་བཞུད་ལམ་བསྙེགས།།
ནུབ་རླུང་ལྡོམ་པོས་ས་རྡུལ་དགུང་དུ་དཀྲིགས།།
འདབ་ཆགས་བྱ་ཡང་རང་གནས་གང་དེར་ཆས།།
ཡུལ་གྱར་ང་ཡི་གནས་ཚང་ངག་དུ་མཆིས།།
༢༠༠༦།༩།༤།ཉིན་ལྭ་དགས་ལྕོག་ལམ་སར།
ཁང་ཆུང་དེར།
ཁང་ཆུང་དེར།
—ཟླ་བདུན་པའི་ཚེས་ཉེར་དྲུག
O.D.༼1༽ལ་ཕུལ། གཅན་ བཟོད་རྒྱམ།
དེ་ནས་བཟུང ནམ་རྒྱུན
ཉོབ་སྣང་གི་གོམ་པ་རེ་རེས
ཆང་ཁང་ཆུང་ཆུང་དེ་སྙེག་འགྲོ
དོ་དགོང་ཡང་ངའི་ཁ་གཏད་དུ
ཤེལ་དམ་སྨུག་པོ་དེ་ལས་སུ་ཡང་མེད
ཆང་ཕོར་གྱིས་བྱམས་བརྩེའི་མཆུ་སྒྲོས་ཡང་ཡང་སྦྱོར
ཁང་ཆུང་དེར་ཆགས་སྲེད་རོལ་དབྱངས་སྔར་བཞིན་འཁྱིལ
Read the rest of this entry »
འཛམ་གླིང་དཔལ་འབྱོར་བཞུ་བྲིད་དང་ནོར་སྲིད་ཀྱི་གནས་བབ།
པདྨ་ཚེ་དབང་ཤཱསྟྲི།
————
དེ་ཡང་གནའ་སྔ་མོ་ཞིག་ན་རྒྱ་གར་གྱི་གྲོང་གསེབ་ཅིག་ཏུ་ཚོང་དཔོན་ཨཱནནྡ་མཱལིཀ་ཟེར་བ་ཞིག་གིས་གྲོང་གསེབ་དེའི་མང་ཚོགས་ལ་‘‘ཁྱེད་ཚོའི་གྲོང་གསེབ་ཆགས་ཡུལ་འདིར་སྤྲེའུ་ཧ་ཅང་གི་མང་པོ་འདུག་པས་ཁྱེད་ཚོས་སྤྲེའུ་བཟུང་ཐུབ་ན་ངས་སྤྲེའུ་རེར་ཧིན་སྒོར་བཅུ་རེ་སྤྲད་དེ་ཉོ་གི་ཡིན།,, ཞེས་བརྗོད།
གྲོང་གསེབ་པ་རྣམས་ཀྱིས་ཀྱང་ཤིང་ནགས་སུ་ཕྱིན་ཏེ་དེར་སྤྲེའུ་ཧ་ཅང་མང་པོ་ཡོད་པ་མཐོང་སྟེ་རྙི་བཙུགས་ནས་སྤྲེའུ་བཟུང་རྒྱུ་འགོ་བརྩམས། ཚོང་པ་དེས་སྤྲེའུ་རེར་སྒོར་བཅུ་རེ་སྤྲད་དེ་སྤྲེའུ་སྟོང་ཕྲག་མང་པོ་ཉོས་པར་བརྟེན་ག་ལེར་ཤིང་ནགས་སུ་སྤྲེའུ་དཀོན་དུ་ཕྱིན་པས་གྲོང་གསེབ་པ་རྣམས་ཀྱིས་སྤྲེའུ་བཟུང་རྒྱུ་མཚམས་བཞག ཚོང་པ་དེས་ད་ཆ་སྤྲེའུ་རེར་སྒོར་ཉི་ཤུ་རེ་སྤྲོད་རྒྱུའི་གསལ་བསྒྲགས་བྱས་པས་གྲོང་གསེབ་པ་རྣམས་སེམས་ཤུགས་འཕར་ཏེ་སླར་ཡང་སྤྲེའུ་བཟུང་རྒྱུ་འགོ་བཙུགས། རིང་པོར་མ་ཐོག་པར་ཤིང་ནགས་སུ་སྤྲེའུ་ཆེས་ཉུང་དུ་ཕྱིན་པས་གྲོང་གསེབ་པ་རྣམས་ཀྱིས་སྤྲེའུ་བཟུང་རྒྱུའི་ཚབ་ཏུ་རང་རང་གི་ཞིང་ཁ་རྨོ་འདེབས་ཀྱི་ལས་ལ་ཞུགས། ཚོང་པ་དེས་སླར་ཡང་སྤྲེའུ་རིན་གོང་སྒོར་སུམ་ཅུར་སྤར་བས་ད་ཆ་ཤིང་ནགས་སུ་སྤྲེའུ་བཟུང་རྒྱུ་ཕར་བཞག་སྤྲེའུ་གཅིག་ཀྱང་མིག་གིས་མཐོང་དཀོན་པར་གྱུར། Read the rest of this entry »
སུད་སིའི་བོད་རིགས་ཚོགས་པ་ཞིག་གི་ཡི་གེ་གཉིས།
༄༅ སུད་སི་དང་ལེཀ་ཊེན་སྤྲཡན་བོད་རིགས་མི་མང་གི་འཐུས་མིའི་དམིགས་བསལ་ཚོགས་འདུ་གཉིས་པའི་ནངདགུ་བཅུ་གསུམ་གྱི་ཚོགས་མི་དྲུག་པོ་ཐད་མང་མོས་གྲོས་ཐག་ཆོད་པའི་གནད་དོན་ཁག་ནི
༡ དེ་སྔ་དགུ་བཅུ་གསུམ་གྱི་ཚོགས་མི་དྲུག་པོ་དག་ལ་བདུན་ཕྲག་གཅིག་རིང་བསམ་ཤེས་ཐོངས་བའི་དུས་ཚོད་ཕུལ་བབཞིན་ཚོགས་མི་གཅིག་སྟེ་བློ་བཟང་མཁས་གྲུབ་ལགས་ནས་དགོངས་པ་བཞེས་ཏེ་ཕྱིར་རྒྱ་གར་དུ་ལོག་གཏན་འཁེལ་བར་བརྟེནབསྔགས་བརྗོད་ཀྱིས་ཁོང་ཉིད་དུས་ཡུན་རིང་པོ་མ་ཐོགས་པར་ཕྱིར་རང་གནས་སུ་འབྱོར་ཐབས་བྱ་རྒྱུ་སྤྱི་མོས་ཐག་ཆོད་གནང་
༢ འཐུས་མིའི་ཁྱབ་བརྡ་དང་པོའི་དུས་ཡུན་ནང་ཚོགས་མི་གཞན་དག་ལྔ་པོ་ནས་བཟང་ཕྱོགས་ཀྱི་ཡ་ལན་རྩ་ནས་མ་བྱུང་ཡང་ འཐུས་མི་མང་ནས་ཚོགས་མི་ལྔ་པོ་དག་ལ་བསྐྱར་དུ་ཐུགས་བསམ་ནན་པོ་བཞེས་རྒྱུའི་དུས་ཡུན་ཕྱི་ཚེས་ ༡༩ བར་དུ་འབུལ་རྒྱུ་བྱས དུས་བཀག་དེའི་མཚམས་ནས་ཐོག་མའི་ཐག་ཆོད་ཟིན་པ་བཞིན་འཕྲལ་དུ་རྩིས་སྤྲོད་བྱ་རྒྱུ་མ་ཟད དུས་ཡུན་དེའི་རིང་རྩིས་སྤྲོས་བྱེད་ཕྱོགས་སྐོར་ལའང་འབྲེལ་ཡོད་ལས་བྱེད་མཉམ་དུ་སློབ་སྟོན་ཕུལ་ཕྱིན་ཞུ་རྒྱུ་བྱས
༣ འཐུས་མིའི་ཁྱབ་བརྡ་དང་པོའི་དོན་ཚན་བཞི་པ་སྟེ་ ༼ མི་ཚང་དང་གྲོགས་པོ་སོགས་སུས་སྐུལ་སློང་ངམ་རོགས་སྐྱོར་བྱསསྟེ་ཉར་སྡོད་བྱས་པའི་གནས་ཚུལ་སོགས་ཉེན་རྟོགས་པས་ར་སྤྲོད་བྱུང་ན་ཁྲིམས་ཐོག་ནས་ལོ་གཅིག་རིང་བཙོན་བཅུག་དང་དཔལ་འབྱོར་གྱི་ཉེས་ཆས་ལྗིད་པོ་ཕོགས་རྒྱུར་བརྟེན ང་ཚོ་བོད་རིགས་མི་མང་ནས་འགན་ལེན་གང་ཡང་མེད ༽ ཅེས་པའི་ནང་ཉས་ཆས་བཙོན་བཅུག་ལོ་གཅིག་རིང་འཁོད་ཡོད་ཀྱང་ ད་ཆ་ཤེས་རྟོགས་བྱུང་བར་གཞིགས་ན་ལོ་ཚད་གཅིག་མ་ཡིན་པར་ལོ་འཁོར་ལྔའི་བར་དུ་བཙོན་བཅུག་གི་ཉས་ཆས་ཕོགས་རྒྱུ་ཡིན་པར་ཐུགས་འཇགས་ཡོང་བ་ཞུ
ཕྱི་ལོ་ ༢༠༠༩ ཟླ་ ༥ ཚེས་ ༡༢ ལ
Read the rest of this entry »
གནམ་སྔོན་པོའི་འོག་གི་སྨྲེ་ངག
གནམ་སྔོན་པོའི་འོག་གི་སྨྲེ་ངག
______རྒྱ་དམར་པོའི་འོག་ན་བདེ་སྐྱིད་ཞིག་ཡོད་དམ།
གཅན . བཟོད་རྒྱམ།
མིའི་ བདེ་སྐྱིད་ནི་རང་གི་གང་འདོད་པ་དེ་བྱེད་ཆོག་པའམ་བཤད་ཆོག་པ་དེ་རེད། འདོར་ན་རང་དབང་ཟེར་བའང་དེ་རེད། སྐད་ཆ་ཞིག་བཤད་པ་ཙམ་གྱིས་སྲོག་ཁྲིམས་གཅོད་པ་དང་ཚེ་བཙོན་བྱེད་པ། འཛིན་བཟུང་བཙོན་འཇུག་བྱེད་པའམ་ཉེས་རྡུང་ཚད་མེད་བཏང་རྗེས། ཁ་རྗེ་དབང་ཐང་རྩ་མེད་བཟོ་བ། དངུལ་དངོས་ཀྱི་ཆད་པ་ གཅོད་པ། དེ་ནས་ད་དུང་བཙོན་ཁང་ལས་ཕྱིར་ཐོན་རྗེས་ཁོ་ཚོས་ཅི་བྱས་རྣམས་གསང་བ་བྱེད་དགོས་ པ་ལས། གང་བྱུང་མི་ལ་བཤད་ན་ཁྲིམས་འགལ་རེད། ཁོ་ཚོའི་བསམ་ཚུལ་དང་མ་མཐུན་པས་ཁྲིམས་འགལ་རེད། ཁོ་ཚོའི་གསང་བའམ་ཅི་བྱས་ཕྱི་ལ་བཤད་ན་ཁྲིམས་འགལ་རེད། བུ་དང་བུ་མོ་ཁྱད་མེད་དུ་ཁ་དང་གཤང་ལམ་སོགས་ལ་བཙན་གཡེམ་སྟེ་འཁྲིག་སྤྱོད་བྱེད་ ཀྱི་རེད། དུས་གཅིག་ལ་ཁོ་ཚོ་མི་བཞི་ལྔ་རེས་བྱེད་ཀྱི་རེད། ཁོ་ཚོའི་འདོད་པ་བཞིན་ཁ་ནས་འཁྲིག་གཏམ་མ་བཤད་ཚེ་ཉེས་རྡུང་གཏོང་གི་རེད། Read the rest of this entry »
ཝེ་ཁེ་རིག་མཛོད་ཆེན་མོ།
གནས་སྐབས་རིང་སྒྱིད་ལུག་གི་དབང་དུ་ཤོར་ནས། དྲ་ཐོག་ཏུ་ཡོང་ཐུབ་མ་སོང་། དེ་རིང་དྲ་གྲོགས་མང་དག་ཅིག་གི་རྩོམ་ཡིག་བཀླགས་ཏེ་སྣང་བ་སྐྱིད་པོ་བྱུང་། ཁ་སྔོན་བོད་ནང་གི་དྲ་རྒྱ་ཁག་ཅིག་ཀློག་སྐབས་བཙན་བྱོལ་གྱི་ཟིན་བྲིས་པ་འགའ་རེས་ཀྱང་དེ་རུ་ཟིན་བྲིས་ཐོ་འགོད་བྱས་ཡོད་པ་མཐོང་ནས་ཧ་ཅང་དགའ་སོང་། ཡིན་ནའང་དེ་རིང་རྡོ་འབུམ་དཔེ་འཕྲིན་གྱི་ཝེ་ཁེ་རིག་མཛོད་ཆེན་མོའི་དྲ་རྒྱ་རུ་འཛུལ་སྐབས། དེའི་ཐོག་ཏུ་གནས་ཚུལ་སྤེལ་གྲངས་ཧ་ཅང་ཉུང་བ་མཐོང་ནས། དེ་རིང་དྲ་ཐོག་ཏུ་ཡོང་སྟེ་དྲ་གྲོགས་ཚོ་དང་མཉམ་དུ་དེའི་སྐོར་ལ་ཁ་བརྡ་ཤིག་བྱས་ན་བསམ་བྱུང་། དུས་ཚོད་དང་འདོད་མོས་ཡོད་མཁན་ཚོས་ཝེ་ཁེ་རིག་མཛོད་ཆེན་མོ་ལ་ http://bo.wikipedia.orgམིག་བཤེར་ཤིག་བྱོས་དང་། ང་ཚོར་དེའི་ཐོག་ན་སྟོང་ཆ་མང་པོ་ཞིག་ཁ་སྐོང་བྱེད་རྒྱུ་འདུག ས་ཆའི་ཁོངས་ནས་གཅན་ཚའི་གནས་ཚུལ་ཅུང་ཙམ་ཞིབ་ཕྲ་འདུག དེ་མ་གཏོགས་ཕལ་ཆེར་ས་བཅད་མ་སྟོང་ཙམ་རེད། ཕན་ཚུན་སྡིགས་རེས་བྱས་ཏེ་དུས་ཚོད་སྐྱེལ་བ་ལས་ང་ཚོས་ལས་གཞི་འདིའི་ཐོག་ཏུ་མཉམ་རུབ་བྱས་ན་མི་རབས་ཚ་རྒྱུད་ལ་ཕན་པའི་ལས་གཞི་ཞིག་ཏུ་འགྱུར་རྒྱུ་རེད་ཨང་སྙམ།
རང་སྐྱོན་རྟོག་པའི་སྙིང་སྟོབས་ནི།་ ཡར་རྒྱས་ཀུན་གྱི་གཞི་ཡིན།
རང་སྐྱོན་རྟོག་པ་ནི།་ ཡར་རྒྱས་ཀུན་གྱི་གཞི་ཡིན།
ཆོས་དང་འཇིག་རྟེན་གང་ཡིན་རུང་། བྱ་བ་ལེགས་པོ་ཞིག་སྒྲུབ་དགོས་ན། དང་པོ་མཐུན་རྐྱེན་དང་འགོག་རྐྱེན་གཉིས་བཙལ་ནས། མཐུན་རྐྱེན་འཛོམས་པར་བྱེད། འགོག་རྐྱེན་ཟད་པར་བྱེད་དགོས། ཆོས་ལུགས་གཞན་དང་མི་འདྲ་བར་ནང་ཆོས་ལ་ཐུན་མོང་མ་ཡིན་པའི་ཁྱད་ཆོས་གཅིག་ཡོད་པ་ནི། རང་གི་བསམ་བློ་དང་། ཤེས་པ། རྣམ་རྟོག་སོགས་ལ་དག་བཤེར་བྱས་ནས། མཐའ་ན། སྟོན་པའི་ཆོས་ལ་ཡང་། བརྟག་དཔྱད་བྱས་ནས་མཇུག་སྡོམ་རྒྱག་པ་ལས། དད་པ་དང་ཡིད་ཆེས་གཅིག་པུར་བརྟེན་གྱི་མེད། དེ་དག་ལག་ལེན་བྱེད་པའི་སྲོལ་གནད་འགག་ཅན་འགའ་ཤས་ཡོད་པ་ལས། གཅིག་ནི། ཚད་མ་རིགས་པ་བཀོལ་སྤྱོད་གཏོང་བ། གཉིས་ནི། བདེན་པ་བདེན་མིན་རྩད་གཅོད་གཏོང་གི་ཡོད། དེའི་འབྲས་བུར། ནང་ཆོས་འདི་ཆོས་ལུགས་གཞན་གང་འདྲ་ཞིག་གི་འོག་ལ་རིགས་པ་དང་ལྟ་བ་ལ་ཕམ་ཁ་འཁུར་མྱོང་མེད་ལ། ད་ཆ་ཚན་རིག་པ་ཚོས། ནང་ཆོས་ལ་མཐོང་ཆུང་བྱེད་ཐུབ་ཀྱི་མེད། རྒྱུ་མཚན་གཙོ་བོ་ཞིག་ནི། ནང་ཆོས་ཀྱི་གཞུང་ལུགས་ལས། ཕྱིའི་སྐྱོན་འཛུགས་དང་། དགག་བྱ་དེ་དག་ལ་བརྡར་བཤེར་ལོ་མང་བྱས་ནས། རང་གི་ལྟ་བ་དང་རིགས་པ་དེ་སྲ་བརྟན་དུ་བཏང་ཐུབ་ཡོད།
Read the rest of this entry »
རླུང་ལན་དང་གསལ་བཤད།
ཡར་སྔོན་ཁ་བརྡའི་ཁ་བརྡ་སྤེལ་བའི་རྗེས་སུ་རླུང་སྐོར་ནག་པོ་དང་བཅས་པའི་དྲ་གྲོགས་སྐོར་ཞིག་གིས་གང་ཟག་སྒེར་ལ་རྒོལ་མི་རྒོལ་གྱི་ས་མཚམས་ཅི་ཡིན་ལ་ཁ་བརྡ་ཚང་ནས་ལན་ཁ་གསལ་ཞིག་རྒྱག་དགོས་པའི་རེ་སྐུལ་བྱས་འདུག ཡིན་ན་ཡང་ཕངས་པ་ཞིག་ལ་ཁ་བརྡ་ཚང་གིས་དྲི་བ་འདི་ལ་བསམ་ཚུལ་རེ་འདོན་རྒྱུ་མ་གཏོགས་ཁྱེད་ཚོའི་འདོད་པ་ཁེངས་པའི་ལན་ཞིག་རྒྱག་ཐུབ་རྒྱུ་མ་རེད་སྙམ། རྒྱུ་མཚན་ནི་ང་ཚོ་ཚང་མ་གཅིག་པ་རེད། དྲི་བ་འདི་དག་འདོན་མཁན་རྣམས་ཀྱི་ནང་ན་སྨྲ་བརྗོད་རང་དབང་གི་ཁྲིམས་ལུགས་ལ་ཆེད་མཁས་མེད་ལས་ཆེ་བ་ལྟར་ཁ་བརྡ་ཚང་ལ་ཡང་མེད། ཁྱེད་ཚོ་ལ་དྲི་བ་ཡིན་པ་ཞིག་ཁ་བརྡ་ཚང་ལ་ལན་ཡིན་དགོས་པའི་ངེས་པ་ཡོད་པ་མ་རེད། ཁྱེད་ཚོས་མི་ཤེས་པ་དེ་ཁ་བརྡ་ཚང་གིས་ཀྱང་མ་ཤེས་པར་བསྡད་ཡོད་པ་རེད།
དེའི་ཁར་ཁ་བརྡ་ཚང་ལ་དྲི་བ་འདི་ལ་ལན་ངེས་པར་དུ་རྒྱག་དགོས་པའི་འགན་ཁུར་ཡང་ཡོད་པ་མ་རེད། དངོས་གནས་བཤད་ན། དྲ་བ་འདིའི་ནང་ཞུགས་མཁན་ཚང་མ་དྲི་བ་འདོན་མཁན་དང་ལན་འཚོལ་མཁན་གཉིས་ཀ་ཡིན་འོས་ཆེ། བོད་ཕྱི་ལོགས་ན་ང་ཚོ་བོད་ཡིག་གི་ཐོག་ནས་སྨྲ་བརྗོད་བྱེད་སའི་དྲ་དེབ་ཉུང་ཉུང་རེད། ཁ་བརྡ་ནི་ཉུང་ཉུང་དེའི་ནང་གི་གཅིག་རེད། ང་ཚོས་དྲ་དེབ་འདི་ང་ཚོ་ཕན་ཚུན་ལ་ཚིག་མཚོན་འདེབས་ས་དང་། ཁྱད་གསོད་བྱེད་ས། སྒེར་སྐྱོན་འཕྱར་ས་ཞིག་ཏུ་མ་གྱུར་ན་བསམས་ནས་ཡང་དང་ཡང་དུ་གང་ཟག་སྒེར་ལ་མི་རྒོལ་བའི་རེ་བ་བཏོན་ཡོད། ང་ཚོའི་བསམ་པར། གང་ཟག་སྒེར་ཟེར་དུས་མི་གང་ཞིག་གི་སྤྱི་དོན་དང་རིག་གཞུང་། ལྟ་བ་སོགས་ལ་འབྲེལ་བ་མ་ཆགས་པའི་ཆ་དེ་ལ་ཟེར་གྱི་ཡོད། དཔེར་ན་བོད་གཞུང་གི་བཀའ་བློན་ནམ་དྲུང་ཆེ་ཞིག་གིས་སྤྱི་དོན་འཐུས་ཤོར་སུ་བཏང་བ་དང་། དྲང་སྙོམས་མ་བྱས་པའི་སྐབས་ལ་ང་ཚོས་སྐྱོན་བརྗོད་བྱས་པ་ཡིན་ན་འདི་ལ་གང་ཟག་སྒེར་ལ་རྒོལ་བར་ཆ་འཇོག་བྱེད་འོས་མི་ཆེ། དེ་བཞིན་ཞིབ་འཇུག་པ་ཞིག་གིས་ཕྱོགས་རེས་པའམ་རྒྱུ་མཚན་ལྟར་སྣང་བ་ལྟ་བུ་ལ་གཞི་བཅོལ་ནས་ལྟ་བ་ཁས་ལེན་མི་ཐུབ་པ་རེ་བཏོན་པ་ལ་སྐྱོན་འཛུགས་བྱེད་པ་ཡང་གང་ཟག་སྒེར་པ་ལ་རྒོལ་བར་ཆ་འཇོག་བྱེད་མི་འོས་སྙམ། ཡིན་ན་ཡང་བཀའ་བློན་དྲུང་ཆེ་ཡིས་སྤྱི་དོན་འཐུས་ཤོར་དུ་བཏང་བ་ལ་སྐྱོན་བརྗོད་བྱེད་སྐབས་དེ་ལས་བརྒལ་ནས་དེའི་བུ་དང་བུ་མོས་སྦག་ལ་འཁྲབ་ཀྱི་ཡོད་པ་ལྟ་བུ་དང་། ཞིབ་འཇུག་པ་དེའི་ལྟ་བ་ལ་སྐྱོན་བརྗོད་བྱེད་སྐབས་མཁས་པ་དེ་ལ་ཆུང་མ་ཟུར་བསྟེན་ཡོད་པ་ལྟ་བུ་བརྗོད་ན་འདི་ནི་གང་ཟག་སྒེར་ལ་རྒོལ་བ་ལ་ཆ་འཇོག་བྱེད་འོས་སྙམ།
Read the rest of this entry »
ཕྱི་རྒྱལ་དུ་ཡོད་པའི་སློབ་གྲྭ་བ་ཚོ།
རྒྱལ་ནང་དུ་ཡོད་པའི་ཀྲུངགོའི་སྤྱི་དམངས་ཞིག་གིས།
ནགས་ཤོད་ཡེ་ཤེས་བསྟན་འཛིན་གྱིས་བསྒྱུར།
རྒྱ་ཆེ་བའི་ཕྱིར་སྐྱོད་རྒྱལ་གཅེས་ཀྱི་སྤུན་ཟླའི་སློབ་གྲོགས་ཚོ། ཁམས་བཟང༌། ང་ནི་རྒྱལ་ནང་དུ་ཡོད་པའི་ཀྲུང་གོའི་སྤྱི་དམངས་ཞིག་ཡིན། མ་གཞི་ཁྱོདཚོའི་ལུས་པོ་ཕྱི་རྒྱལ་དུ་ཡོད་མོད། དུས་དང་རྣམ་པ་ཀུན་ཏུ་མེས་རྒྱལ་སེམས་ལ་བཅངས་ཤིང་དོ་ཁུར་བགྱི་བཞིན་ཡོད་པ་ངས་ཤེས་ཀྱི་ཡོད། ཨོ་རྩེད་ཀྱི་དཔལ་འབར་བརྒྱུད་སྤྲོད་ཕྱི་རྒྱལ་ནས་མཇུག་བསྒྲིལ་ལ་ཉེ་བའི་གོ་རིམ་ཁྲོད་དུ་ཁྱོད་ཚོས་དེར་ཁྲོམ་སྐོར་སོགས་ཀྱི་རྣམ་པའི་ཐོག་ནས་མེས་རྒྱལ་ལ་རྒྱབ་སྐྱོར་མཚོན་པ་བྱས་ཡོད།
ངས་ཁྱོད་ཚོར་ཡི་རངས་བྱེད་ཀྱིན་ཡོད། ཅི་ཞིག་གི་ཕྱིར་དུ་ཞེ་ན། ནུབ་སྡོད་པ་ཚོས་ཀྲུང་གོར་སྐྱོན་བརྗོད་བྱེད་པའི་སྐབས་སུ་ཁྱོད་ཚོ་མདུན་དུ་བཅར་ཏེ་ཀྲུང་གོར་རྒྱབ་སྐྱོར་དང་མཚང་འབྱིན་བྱེད་མཁན་ཚོར་ངོ་རྒོལ་བྱ་ཕོད་ཀྱི་ཡོད། ཡིན་ནའང་ནུབ་ཕྱོགས་པ་ཚོའི་སྐྱོན་བརྗོད་དེས་ཀྱང་ཀྲུང་གོའི་ཡར་རྒྱས་ལ་སྐུལ་འདེད་བྱེད་པའི་ཆ་རྐྱེན་ཞིག་ཏུ་སོང་བ་བསམས་མྱོང་ངམ། གལ་ཏེ། ནུབ་ཕྱོགས་པ་ཚོའི་སྐྱོན་བརྗོད་མེད་ཚེ་ཀྲུང་གོ་ད་དུང་ཡང་མི་ལོ་སུམ་ཅུའི་ཡར་སྔོན་གྱི་གནས་སྟངས་དེར་རང་སོར་ལུས་ཡོད།
ང་ཁྱོད་ཚོར་སྨོན་པ་འཆོར་གྱིན་ཡོད། གང་ལགས་ཤེ་ན། ཁྱོད་ཚོ་ཉེན་རྟོག་པའི་སྲུང་སྐྱོབ་འོག་ནས་སོ་སོས་འཛིན་པའི་ལྟ་ཚུལ་ཚད་མར་སོང་མིན་ལ་ལྟོས་པ་མེད་པར་ཡོངས་བསྒྲགས་ངང་སྦྱར་ཡིག་དང་དར་ཆ་བསྒྲེངས་ནས་ཁྱོད་ཚོའི་ཆབ་སྲིད་ཀྱི་ལྟ་ཚུལ་གསལ་སྟོན་བྱེད་ཀྱི་ཡོད། ཡིན་ནའང༌། ང་ཚུད་པའི་ཀྲུང་གོའི་ས་ཁོངས་ན་ཡོད་པའི་མི་འདི་ཚོ། གལ་ཏེ་ཁྱོད་ཚོ་ལྟར་དུ་སྦྱར་ཡིག་དང་དར་ཆ་བསྒྲེངས་ནས་གཞུང་ལམ་དུ་སོང་ཚེ་ཉེན་རྟོག་པའི་ལྟ་སྐྱོང་མེད་པ་ལྟ་ཅི། ད་དུང་བཙོན་འཇུག་གི་ཉེས་དམིགས་ལས་ཐར་དཀའ་བའི་ཚོད་རེད། ཐ་ན། ངས་དྲྭ་ལམ་ནས་རྩོམ་ཡིག་འདི་འདྲ་ཞིག་འདོན་སྤེལ་བྱས་མོད། ཡིན་ནའང༌། རང་སོ་སོའི་བདེ་འཇགས་ཀྱི་ཆེད་དུ་སེམས་ངལ་བྱ་དགོས་ཀྱི་ཡོད། Read the rest of this entry »
སོག་པོ་རྒྱ་ནག་མ་རེད། བོད་རྒྱའི་དབར་གྱི་ལོ་རྒྱུས་འབྲེལ་བ།
ཝང་ལིས་ཞུང༌།
ཡེ་ཤེས་བསྟན་འཛིན་གྱིས་བསྒྱུར། ནོར་གླིང༌།
རྒྱ་ནག་གཞུང་ཕྱོགས་ནས་བཅོས་ལྷད་བྱས་པའི་ལོ་རྒྱུས་དེ་དག་གཞི་རྐང་དུ་བཟུང་ནས། དུས་རབས་བཅུ་གསུམ་པ་ནས་བརྩམས་ཏེ་བོད་ཀྱི་བདག་དབང་རྒྱ་ནག་གི་སྟངས་འཛིན་འོག་ཡོད་པའི་ངོས་འཛིན་མཐའ་གཅིག་ཏུ་བྱེད་བཞིན་ཡོད། དུས་དེར་ཇིང་གིར་རྒྱལ་པོའི་སོག་དམག་གིས་འཛམ་གླིང་ཧྲིལ་པོར་ལེབ་རྡུང་བྱེད་བཞིན་པའི་དུས་རེད་ལ། བོད་བཙན་པོའི་རྒྱལ་རབས་འཐོར་ཞིག་ཏུ་ཕྱིན་ནས་མི་ལོ་བཞི་བརྒྱ་ཙམ་སིལ་བུར་གནས་ཚར་བས་སོག་པོ་དང་རྒོལ་འཛིང་བྱེད་པའི་ནུས་པ་མེད་པ་ཙམ་མ་ཟད། དུས་བབ་ཀྱི་འགྱུར་འགྲོས་དེའི་ཁྲོད་ནས་ས་གནས་ཀྱི་སྡེ་དཔོན་དེ་དག་གཅིག་རྗེས་གཉིས་མཐུད་ངང་སོག་པོར་མགོ་བཏགས་ཞུས་ཡོད། ཇིང་གིར་རྒྱལ་པོའི་ཚ་བོ་གོ་དན་ཁཱང་གིས་ས་སྐྱ་པ་སྐབས་དེའི་བོད་བརྒྱུད་ནང་བསྟན་གྱི་ལྟེ་བར་ངོས་བཟུང་གནང་སྟེ་བོད་ས་ཧྲིལ་པོའི་ཕྱོགས་སོ་སོ་ན་ཡོད་པའི་དབང་ཤུགས་ཡོད་ཚད་ཀྱིས་ས་སྐྱ་པའི་སྣེ་ཁྲིད་དང་ལེན་བྱེད་དགོས་པའི་བཀའ་བསྒོས། རྗེས་ཕྱོགས་ནས་དུས་རབས་གཅིག་ཙམ་གྱི་ལོ་རྒྱུས་ལྡན་པའི་ཡོན་རྒྱལ་རབས་ཀྱི་དུས་རིང་གང་པོར་ས་སྐྱ་པས་བོད་ཁམས་དབང་སྒྱུར་བྱས་ཡོད། ལོ་རྒྱུས་ཆེད་མཁས་པ་ཚོས་མཁོ་སྤྲོད་བྱས་པའི་རྒྱུ་ཆར་གཞིགས་ན། དུས་དེར་ཚད་ངེས་ཅན་གྱི་བདག་དབང་ལྡན་པའི་རྣམ་འགྱུར་མངོན་ནས་འདུག དེ་ལྟ་ནའང། གནད་འགག་འབབ་ས་ཞིག་ནི། དོན་དམ་པར་སོག་པོས་བོད་ཀྱི་བདག་དབང་སྤྱོད་ཀྱི་ཡོད་པ་རེད་དམ། འོན་ཏེ། རྒྱ་ནག་གིས་བོད་ཀྱི་བདག་དབང་ལ་དོ་སྟངས་བྱེད་ཀྱི་ཡོད་པ་དེ་རེད། དོན་ངོ་མར། སྐབས་དེར་རྒྱ་ནག་ཁོ་རང་ཡང་བོད་དང་གཅིག་མཚུངས་སུ་གྱུར་ཏེ་སོག་པའི་ཡ་མེད་ཀྱི་རྟ་དམག་དེ་ཚོའི་དབང་སྡུད་བྱེད་ཡུལ་དུ་ཆགས་པ་མ་ཟད། ཅུང་ཟད་སྔོག་རེས་ལྟ་བུ་བྱས་ཏེ་གླེང་ན། བོད་ཡུལ་ལས་ཀྱང་ཐ་ཆད་པའི་མངོན་ཚུལ་སྣང་སྟེ། བོད་ཀྱི་ས་ཁོངས་དག་ཏུ་སྔར་མུས་བཞིན་ཚད་རིམ་ངེས་ཅན་གྱི་རང་སྐྱོང་སོར་གནས་ཐུབ་པ་བྱུང་མོད། འོན་ཀྱང༌། རྒྱ་ནག་ནི་རྒྱལ་ཁབ་རྦད་དེ་ཐོར་ནས་འགྲེལ་བརྗོད་བྱེད་སྟངས་མི་ཤེས་པ་ཆགས་ཡོད། དེ་ལྟབུའི་རང་ཉིད་ཀྱི་བདག་དབང་ཡང་བོར་ཟིན་པའི་རྒྱལ་ཁབ་ཅིག་གིས་ཇི་ལྟར་བྱས་ཏེ་མི་རིགས་གཞན་ཞིག་གི་བདག་དབང་ཁ་ལོ་སྒྱུར་ཐུབ་བམ། མ་གཞི་བྱས་ན་ཡོན་དང་དུས་ཕྱིས་ཀྱི་ཆིང་གཉིས་མི་འདྲ་ནའང༌། མི་རིགས་ཐ་དད་པ་ཞིག་གིས་བཙན་འཛུལ་བྱས་ཏེ་རིམ་པས་དབང་སྒྱུར་བྱས་པ་གཅིག་མཚུངས་རེད། ཡིན་ནའང༌། མཐའ་མ་དེར་ཆིང་རྒྱལ་རབས་རང་གི་མན་ཇུ་བའི་སྡོད་ཁུལ་ཡིན་ནའང་འདྲ། དེ་བཞིན་མི་རིགས་གཞན་ཁག་ཡིན་ནའང་འདྲ། ཐམསཅད་མཉམ་བསྲེས་ཀྱིས་ཟླ་སྒྲིལ་བྱས་ཏེ་ཀྲུང་གོ་ཞེས་པའི་ཚིག་གཅིག་པོ་དེའི་ནང་གོང་བུ་གཅིག་ཏུ་བཟོས་ཡོད། ཡིན་ན་ཡང༌། སོག་པོ་ད་ལྟའི་ཆར་ཡང་སྔ་མ་བཞིན་རང་ཉིད་ཀྱི་རྒྱལ་ཁབ་ཡོད་ལ་ཡ་གླིང་གི་ཁྱོན་ཆེན་དུ་སོག་རིགས་གནས་སྡོད་བྱེད་བཞིན་ཡོད་པས་ཀྲུང་གོ་ཞེས་པའི་ཐ་སྙད་དེ་དང་རྩ་བ་ནས་མི་འདྲ་བ་ཆགས་ཡོད་པ་འདི་ལྟར་ཡང༌། ཁོང་ཚོས་ཨ་ན་ཨུ་ཚུགས་ཀྱིས་སོག་པོས་བོད་དབང་སྡུད་བྱས་པ་དེ་རྒྱ་ནག་གིས་བོད་ས་བདག་དབང་ཡོད་པའི་ཁུངས་སྐྱེལ་བྱེད་པ་འདི་ནི་ ཨཱ རྔ ལྟ་བུའི་གཏན་ཚིགས་ཀྱི་འགོད་ཕྱོགས་ལས་མ་འདས་པས་ཕྱོགས་གཅིག་ནས་ཡ་མཚན་དགོས་པ་ཞིག་དང༌། ཉག་གཉིས་ནས་ཟོལ་མེད་ཀྱི་རྣམ་པ་མེད་སོང་བ་རེད། Read the rest of this entry »
རྩོམ་པ་པོའི་སྔོན་གླེང་མདོར་བསྡུས།
རྟགས་ཀྱི་འཇུག་པའི་རྣམ་བཤད་མཁན་པའི་དགོངས་རྒྱན། བོད་ཀྱི་དཔེ་མཛོད་ཁང་ནས་ (2008/7/)དཔེ་བསྐྲུན་བྱས་པ།
རྟགས་ཀྱི་འཇུག་པའི་རྣམ་བཤད་མཁས་པའི་དགོངས་རྒྱན་ཞེས་བྱ་བ་འདི་ནི། འཇིག་རྟེན་ཕལ་བའི་སྐད་ཡིག་དང་གསུང་རབ་ཀྱི་བརྡ་ཆད་གཉིས་ལས། གཙོ་བོ་གསུང་རབ་ཀྱི་བརྡ་ཆད་བཀྲོལ་བའི་ཆེད་ཁོ་ནར་དམིགས་ནས་བྲིས་པ་ཡིན། ཆུང་དུས་ནས་ཡབ་ཆེན་མཁས་དབང་བློ་བཟང་དོན་ཡོད་དང་དགེ་བཤེས་བསོད་ནམས་ཕུན་ཚོགས་གཉིས་ཀྱི་བཀའ་དྲིན་ལས་བརྡ་སྤྲོད་རིག་པའི་འགྲོ་སྟངས་རགས་ཙམ་ཆགས་པ་དང༌། ཀླུ་སྦྱིན་དགེ་བཤེས་ཆེན་མོའི་དྲུང་ནས་ཕར་ཚད་ཀྱི་རིགས་ལམ་ལ་ཐོས་བསམ་གྱི་སྐལ་བཟང་ལོ་ཤས་ཐོབ་པ་ནས། བོད་ཀྱི་བརྡ་སྤྲོད་རིག་པའི་གཞུང་སུམ་རྟགས་གཉིས་ལ་དག་སྣང་ལྷག་པར་འཕེལ་ཏེ་ཞར་དང་ཞོར་ལ་མཁས་བླུན་ཅི་རིགས་ཀྱིས་བརྩམས་པའི་སུམ་རྟགས་ཀྱི་གཞུང་འགྲེལ་བཅུ་ཕྲག་ཁ་ཤས་མིག་སྔར་རེག་པར་གཏན་ཚིགས་རིག་པས་དཔྱོད་པ་དང་འགྲོགས་ནས་ལྟ་རྒྱུའི་བགོ་སྐལ་ཐོབ།
ལྷག་པར་རྒྱ་གར་དུ་སླེབས་རྗེས་དེང་རབས་ཀྱི་འཛམ་གླིང་མཛེས་པའི་རྒྱན་གཅིག་དགེ་བཤེས་དཔལ་ལྡན་གྲགས་པའི་དྲུང་ནས་དབུ་ཚད་ཕར་གསུམ་གྱི་བཤད་ཁྲིད་ཞུས་སྐབས། གཞུང་ཆེན་པོའི་དཀའ་གནད་དུ་མའི་ནང་གི་བྱ་བྱེད་ལས་གསུམ་ལས་འཕྲོས་པའི་དྲི་རྨེད་དང་བགྲོ་གླེང་ཡང་ཡང་གནང་བ་མ་ཟད། གཞུང་ཆེན་མོའི་བརྡ་ཆད་ལས་བཏུས་པའི་དཔྱོད་གཞི་འགོང་ཆེ་བ་ཡང་མང་པོ་གནང་ནས་པྲ་སྟི་དགེ་བཤེས་རིན་པོ་ཆེའི་རྟགས་འགྲེལ་དང་མཐུན་པའི་འགྲེལ་བ་ཞིག་གསར་རྩོམ་དགོས་པའི་ནན་སྐུལ་གྱི་དཀའ་ཡི་མེ་ཏོག་གི་ཅོད་པན་སྤྱི་བོའི་རྒྱན་དུ་བཅིངས་པ་ལྟར། སྤྱི་ལོ་༢༠༠༤ལོར་ཤར་མར་རྩོམ་གདན་དང་པོ་ཟིན་བྲིས་སུ་བཏབ། ད་དུང་མཁས་པ་ཆེན་པོ་འདི་ཉིད་ཀྱིས་གཞུང་ཆེན་པོ་དང་ཚད་མ་རིག་པའི་འགྲོ་སྟངས་མ་ཆགས་པའི་རྟགས་འགྲེལ་མཁན་པོ་ཚོའི་སྨིག་རྒྱུ་དང་འཇའ་རིས་ལ་ཐེར་ཟུག་གིས་མཛུབ་ཀེར་གནང་ཐེངས་རེ་རེས་གཞུང་འགྲེལ་དེ་དག་གི་གཏད་སོ་སྦྲུལ་ཤུབས་ལྟར་ཞུས་འགྲོ། མོན་གྷོ་དུས་དབང་སྐབས་ཀྱི་སྔོན་འགྲོའི་ཆོས་བཀའ་དབུ་མ་རིན་ཆེན་ཕྲེང་བ་པར་སྐྲུན་ཞུས་དག་སྐབས། གསུང་རབ་ཀྱི་བརྡ་ཆད་འཁྲུལ་མེད་ཅིག་ཤེས་དགོས་ན་བརྡ་སྤྲོད་ཀྱི་གཞུང་འགྲེལ་གང་ཞིག་ལ་རྩ་འཛིན་དགོས་པའི་ངེས་ཤེས་གསལ་པོར་རྙེད། Read the rest of this entry »
ཁ་བརྡའི་ཁ་བརྡ།
- ཁ་བརྡ་སླེབས་ནས་ལོ་གཅིག་ལྷག་ཙམ་སོང་། དུས་ཡུན་འདིར་རྩོམ་ཡིག་ ༩༠༠ ཙམ་དང་། མཆན་ ༩༠༠༠ ཙམ་སྤེལ་ཡོད། ད་ལྟའི་ཆར་ཟླ་རེར་ཕེབས་མཁན་(Vistors)སྟོང་ཕྲག་བཅུ་གཅིག་སྐོར་དང་། ཤོག་ངོས་ཀློག་མཁན་(Pageviews) སྟོང་ཕྲག་སུམ་བཅུ་སོ་བཞི་ཙམ་རེ་ཡོང་གི་ཡོད། ཀློག་མཁན་གྱི་གྲངས་འབོར་འདི་དག་ཨ་མི་རི་ཀ་དང་། རྒྱ་གར། ཡུ་རོབ། རྒྱ་ནག་སོགས་འཛམ་གླིང་གི་རྒྱལ་ཁབ་གང་ས་ནས་ཡོང་གི་ཡོད། བརྗོད་གཞིའི་ཆ་ནས་ལོ་རྒྱུས་དང་ཆབ་སྲིད། སྐད་ཡིག གོམས་སྲོལ། རྩོམ་རིག གསོ་རིག གཞས་དང་ཞབས་བྲོ། ཟློས་གར་དང་གཏམ་བརྗོད། སྙན་ངག་སོགས་ཧ་ཅང་རྒྱ་ཆེ་བ་ཞིག་བརྗོད་ཀློག་ཐུབ་པར་གྱུར་ཡོད། འདི་དག་ནི་བཟང་ཕྱོགས་རེད།
- འོན་ཀྱང་སྐྱོན་མེད་པ་ཞིག་ཀྱང་མིན། ཁ་བརྡས་སྨྲ་བརྗོད་རང་དབང་དང་གང་ཟག་སྒེར་ལ་དམོད་མོ་བྱེད་པ་གཉིས་ཀྱི་བར་ན་ གནས་པའི་རྣོ་སྐུད་ཀྱི་སྐུད་ལམ་ཕྲ་མོ་དེའི་སྟེང་གོམ་པའི་འདེགས་འཇོག་འཁྱོར་ ཞོར་དང་འགྲོ་ཞོར་བྱས་ནས་ད་བར་དུ་སླེབས་པ་རེད། མཚམས་རེར་ས་མཚམས་བརྒལ་གྱི་ཡོད་པ་ཡང་ཁ་བརྡའི་རྩོམ་སྒྲིག་པ་རྣམས་ལ་དོ་སྣང་ བྱུང་སྟེ། ང་ཚོས་ཐོག་མར་ཀློག་མཁན་དང་མཆན་འབྲི་མཁན་ཚང་མ་ལ་རེ་སྐུལ་ཞུ་བ། དེ་ནས་མཆན་འབྲི་སའི་ཡིག་སྣོད་ཀྱི་སྟེང་དེར་མཆན་འབྲི་མཁན་ཚོར་གསལ་འདེབས་རེ་ སྐུལ། མཚམས་རེར་མཆན་འགའ་རེ་གསུབ་པ་དང་ཞུ་དག་གཏོང་བ་བཅས་བྱས་པ་རེད། འོན་ཀྱང་། ད་དུང་གང་ཟག་སྒེར་པའི་འཚོ་བའི་སྐོར་ལ་འཆལ་གཏམ་སྤེལ་བ་དང་། ཚིག་མཚོན་འདེབས་པ། ཐ་ན་ཁྱད་གསོད་བྱེད་པའི་རྩོམ་ཡིག་དང་མཆན་བུ་སྐབས་དང་སྐབས་སུ་ཡོང་གི་ཡོད་པ་ དང་། རྩོམ་སྒྲིག་པའི་མིག་འོག་ནས་ཤོར་བ་ཡང་ཁ་ཤས་བྱུང་འདུག གོ་སྐབས་འདི་བཟུང་ནས་ཁ་བརྡས་དོ་ཕོག་བྱུང་བའི་རང་རེའི་སྤུན་ཟླ་ཚོ་ལ་ཡང་ དགོངས་དག་ཞུ་རྒྱུ་ཡིན།
- ཁ་བརྡས་སྨྲ་བརྗོད་ཀྱི་རང་དབང་ཟེར་བ་དེ་མི་སྒེར་པའི་འཚོ་བའི་སྐོར་ལ་འཆལ་ གཏམ་སྤེལ་བ་དང་། ཚིག་མཚོན་འདེབས་པ། ཁྱད་གསོད་བྱེད་པ་ལ་ངོས་འཛིན་བྱེད་ཀྱི་མེད། དེ་སྨྲ་བརྗོད་ཀྱི་རང་དབང་ཡིན་པའི་དབང་དུ་བཏང་ན་ཡང་། དེ་ནི་རང་དབང་ཐ་ཤལ་བ་ཞིག་ལ་ངོས་འཛིན་བྱེད་ཀྱི་ཡོད་སྟབས། དྲ་དེབ་འདི་ཐོག་མར་འགོ་འཛུགས་དུས་ནས་རང་དབང་འདི་རྒྱ་ཡན་དུ་མི་གཏོང་བའི་ འདུན་པ་བཏང་ཡོད།
- གོང་གི་རྒྱུ་མཚན་དེ་ལྟར་ན། ང་ཚོ་ལོ་ངོ་གཉིས་པའི་ནང་གོམ་པ་རྒྱག་སྐབས་ཐོག་མའི་དམིགས་ཡུལ་དེ་དམ་འཛིན་ བྱེད་སླད་ད་ནས་བཟུང་མཆན་འབྲི་མཁན་ཚོར་གང་ཟག་ལ་རྒོལ་བའི་རྒོལ་གཏམ་མི་སྤེལ་ བའི་རེ་སྐུལ་ནན་གྱིས་ཞུ་བ་ཆབས་གཅིག གལ་སྲིད་གང་ཟག་སྒེར་པ་ལ་གསོད་གཏུབ་སོགས་ཀྱི་སྤྱོ་ཚིག་སྤེལ་བ་དང་། ཁུངས་དང་བདེན་པས་ར་སྤྲོད་མི་འཕེར་བའི་འཆལ་གཏམ་སྤེལ་རིགས་བྱུང་ཚེ་དྲ་དེབ་ཏུ་ གཏོང་རྒྱུ་མིན་ཞེས་ཞུ་རྒྱུ་ཡིན།
ཁ་བརྡ་རྩོམ་སྒྲིག་ཚོགས་ཆུང་གིས།
༢༠༠༩ ལོའི་ཟླ་ ༥ ཚེས་ ༢༠ ལ།
བོད་ནང་གི་ཟིན་བྲིས་དང་། བོད་ཀྱི་ཕྱིར་སྤེལ་བའི་ཟིན་བྲིས་བསྡུར་བ།
གྲོགས་པོ་ཚོ།
ངའི་ཚོར་སྣང་ལ། བོད་ནང་ལ་སྤེལ་བའི་ཟིན་བྲིས་ཏེ། དཔེར་ན། བོད་ཀྱི་སྐད་ཡིག་དྲ་རྒྱའི་ཟིན་བྲིས་དང་༏ མཆོད་མེ་ཟིན་བྲིས་སོགས་དང་། བོད་ཀྱི་ཕྱི་ལ་སྤེལ་བའི་ཟིན་བྲིས་ཏེ། ཁ་བརྡ་དང་། དུས་བབ་ཟིན་བྲིས་སོགས་དང་བསྡུར་སྐབས། བོད་ནང་གི་ཟིན་བྲིས་དང་མཆན་དེ་ཚོ་ཅུང་ནང་དོན་ཟབ་པ་དང་། བརྗོད་བྱེད་ལེགས་པ། ད་དུང་། བསམ་བློ་གཏོང་སྟངས་དེ་ཅུང་གཏིང་ཟབ་པ་ཡོད་པའི་ཚོར་སྣང་ཡོང་གི་འདུག
བོད་ཀྱི་ཕྱི་ལ་སྤེལ་བའི་ཟིན་བྲིས་དེ་ཚོར་གང་ཟག་སྒེར་ལ་སྐྱོན་བརྗོད་ཤུགས་ཆེ་བ། བརྗོད་བྱའི་ཐོག་བགྲོ་གླེང་ཉུང་བ། བསམ་ཚུལ་གཙོ་བོར་དམིགས་ཏེ་ཤོད་པ་ལས། ཞིབ་འཇུག་དང་དངོས་ཡོད་ཅུང་ཉུང་བ་ཡོད་པའི་ཚོར་བ་སྤྲོད་ཀྱི་འདུག
དེ་ལ་ཁྱེད་ཚོས་མཐོང་ཚུལ་གང་འདྲ་འདུག་གམ།
ཁ་བརྡ་ལགས། ཁྱེད་ཀྱི་བྱས་ན།
དྲ་གྲོགས་ཚོ།
གོ་ལོག་དམ་ཆོས་དཔལ་བཟང་གིས་ཆོལ་གསུམ་ལོ་རྒྱུས་འབྲི་མ་འཚར་བའི་སྔོན་ལ། སྐུ་སྒེར་དྲུང་ཆེ་བྲེ་སྲང་ལགས་ཀྱིས་ལས་གཞི་དེ་མཚམས་འཇོག་གནང་བར། མི་ཚང་མས་འདྲི་བ་མང་པོ་འདྲིས་སོང་། དམ་དཔལ་ལ་སྐྱོན་བརྗོད་མང་པོ་བཏོན་སོང་། མ་འགྲིག་མ་མིན་འདུག དམ་དཔལ་གྱི་མ་འཇོན་པ་ཡིན་སྲིད་ལ། ལེ་ལོའི་དབང་དུ་སོང་ནས་ཐུས་ཤོར་ཕྱིན་སྲིད་སྟབས། དམ་དཔལ་ལ་འདྲི་རྩད་གཏོང་དགོས་ཀྱི་འདུག
ཡིན་ནའི། སྐུ་སྒེར་གྱི་སྐུ་ངོ་སྣར་སྐྱིད་ངག་དབང་དོན་གྲུབ་དང་། ལོ་རྒྱུས་ཚོགས་ཆུང་གི་སྐུ་དྲག་རྒན་པ་ཁག་གཅིག་གིས། ལོ་ཉི་ཤུ་ལྷག་ཙམ་རིང་། སྐུ་སྒེར་གྱི་ཕོགས་ལེན། རྒྱལ་བའི་འགྲོ་སོང་ནར་གཏོང་བྱས་ནས། རྒྱལ་བ་རིནཔོ་ཆེའི་མཛད་རྣམ་ཞིག་འབྲི་བཞིན་ཡོད་ཟེར་ནས། ད་བར། རྒྱལ་བ་རིན་པོ་ཆེ་གོང་ལོ་བརྒྱད་བཅུ་ཙམ་ལ་ཕེབས་འགྲབས་ཡོད་ནའང་། ཁོང་གི་མཛད་རྗེས་ཤིན་དུ་ཆེན་པོ་ཡིན་ནའང་། ད་དུང་ཉེ་འཁོར་གྱི་ཞབས་ཕྱི་ཚོས་རྒྱལ་བ་རིན་པོ་ཆེའི་ལོ་རྒྱུས་ཤོག་བུ་གཅིག་གཉིས་ཙམ་ཞིག་བཏོན་ཐུབ་མ་སོང་།
ད་དེ་ལ་ཤེས་ཡོན་ཡོད་པ་དང་། རིག་གཞུང་དང་ལོ་རྒྱུས་ལ་དོ་སྣང་ཡོད་མཁན་ཚོས་གང་ཡང་གསུངས་མ་སོང་།
གོང་གི་གོ་ལོག་དམ་དཔལ་དང་རྒྱལ་བའི་མཛད་རྣམ་གཉིས་ཀྱི་གནད་དོན་ཐདད། ངའི་དྲ་གྲོགས་ཚོར་གང་གསུངས་རྒྱུ་ཡོད་དམ། རྒྱལ་བ་རིན་པོ་ཆེ་ངོ་མ་ཐུགས་ཕམ་ཡོང་གི་རེད། རང་གིས་ཉིན་མཚན་མེད་པར་དཀའ་ལས་བརྒྱབ། རྗེས་བྲངས་ཚོས་དེའི་སྐོར་ལ་ཐོ་ཞིག་བརྒྱབ་པར། ནར་འགྱངས་བྱས་ནས་སྡོད་པ་འདི་རྫབ་ཆེན་མ་རེད་པས། ཞེ་བོ་བློ་བཟང་དར་རྒྱས་ཀྱང་རྒྱལ་བའི་ལོ་རྒྱུས་ཚོགས་ཆུང་ནང་ཡོད་རེད། ཉིན་མཚན་མེད་པར། རང་གི་ལོ་རྒྱུས་འབྲི་བར་འབད་བརྩོན་བྱས་ནས་ལོ་རྒྱུས་ཤོག་གྲངས་ལྔ་བརྒྱ་ཙམ་ཞིག་བཏོན་སོང་། ཕོགས་སྤྲད་ནས་རྒྱལ་བའི་ལོ་རྒྱུས་འབྲི་ཅུག་རུང་། ཁོང་གི་ལོ་རྒྱུས་བཏོན་མིན་འདུག དེ་གང་འདྲ་རས། ཁྱེད་རང་གི་རྣམ་ཐར་འབྲི་བར་དུས་ཚོད་རག ཕོགས་བརྒྱབ་ནས་ཆུ་ཚོད་བརྒྱད་རྒྱལ་བའི་རྣམ་ཐར་འབྲི་བར་མངགས་རུང་། དེ་བཏོན་ཡས་མིན་འདུག
ད་བྲེ་སྲང་ལགས་ཀྱིས། མཛད་རྣམ་འབྲི་མཁན་གྱི་མི་དེ་ཚོར་ཕྱག་ཡིག་གང་འདྲ་ཞིག་གནང་རྩི་ས་ཡོད་དམ།
ཁ་བརྡ་ལགས། དྲང་པོ་གསུངས་དང་། ང་ཤོད་ས་མེད་སྟབས། ངས་ཁ་བརྡ་ཁྱེད་ལ་སྡུག་སྐད་ཤོད་ཀྱི་ཡོད།
ལས་གཞི་འདི་གང་འདྲ་འདུག
གཅན . བཟོད་རྒྱམ།
ངེས་པར་དུ་བཀོལ་སྤྱོད་བྱེད་དགོས་པའི་བརྡ་དང་ཐ་སྙད།
འཛམ་གླིང་ཤེས་རིག་གི་ཁ་ཕྱོགས་དེང་རབས་འཕྲུལ་རིག་དང་ལྷག་པར་དུ་བརྡ་འཕྲིན་ཅན་གྱི་ལམ་དུ་བསྐྱོད་པ་ནས། འགྲོ་མིའི་ཉིན་རེའི་འཚོ་བའི་ཁྲོད་དུའང་ཤེས་བྱ་གསར་པ་དང༌། དངོས་རིགས་ཐོན་གསར་སྣ་མང་ཤིག་ཐོན་དང་ཐོན་བཞིན་པ་མ་ཟད། དེ་དག་གི་སྤྱོད་སྒོ་དང་བསྟུན་ནས་བརྡ་ཆད་དང་ཐ་སྙད་གསར་པ་སྦྱོང་རྒྱུར་ལྷག་བསྡད་པའང་རང་གི་མགོའི་སྐྲ་རྐང་ལས་ཀྱང་ཆེས་མངས་པས་ན། ང་ཚོ་སྟེ་སྒང་བ་བོད་མི་རྣམས་ཀྱང་འཛམ་གླིང་འདིར་འཚོ་དགོས་པ་དང༌། འཚོ་བ་ལ་དེང་རབས་འཕྲུལ་རིགས་དང་བརྡ་འཕྲིན་སྔོན་ཐོན་ཅན་གྱི་མི་རིགས་ཚོའི་རྗེས་ཟིན་དགོས་པའམ་ཁོ་ཚོ་དང་དཔུང་པ་མཉམ་ཞིབ་བྱ་དགོས་པ་ཧ་ཅང་གསལ་ཞིང་གལ་ཆེའི་རང་བཞིན་ཞིག་ཀྱང་ཅི་ལ་མིན། དེ་ལྟར་བྱེད་པ་ལ་ཐོག་མར་ང་ཚོས་འཕྲུལ་རིགས་དེ་དག་གི་མིང་དང་སྤྱོད་སྒོ་ཙམ་ཞིག་ངེས་པར་དུ་ཤེས་དགོས་པ་ཡིན་ལ། དེ་ཤེས་པ་ལ་མིང་བརྡ་ནི་དེ་བས་ཀྱང་གལ་ཆེ་སྙམ། དེས་ན་བོད་ཕྱི་ནང་གི་མཁས་པ་དང་སེམས་ཤུགས་ཅན་ཚོས་ཐ་སྙད་དང་བརྡ་ཆད་གང་མངས་ཤིག་དོན་དང་མཐུན་པར་སྔ་མོ་ཞིག་ནས་(1980གྱ་གྲངས་ཙམ་ནས་)བོད་ བསྒྱུར་གནང་ཡོད་ཀྱང༌། སྣང་མེད་དམ་དགོས་མཁོ་མི་ཆེ་བར་སྙམ་ནས་རང་དགར་གཡུག་སྟེ་གཞན་སྐད་ཅི་ཡིན་དེ་ག་ རང་བེད་སྤྱོད་བྱས་དང་བྱེད་བཞིན་པ་ནི་ཡིད་སྐྱོ་བའི་གནས་སུ་མཆིས། འོན་ཀྱང་ལ་ཤོས་ཀྱིས་ནི་རང་སྐད་ནང་བཤད་འདོད་ཀྱང་བརྡ་དང་ཐ་སྙད་ལ་རྨོངས་པས་ བཤད་རེ་སྐན། Read the rest of this entry »
བོད་ཀྱི་སྐད་ཡིག་སུས་བཟོས་སྐོར་བསྟན་བཅོས་བཅོ་བརྒྱད།
༼གཤམ་གསལ་ནི་གུས་པས་ ༡༩༩༣ ལོར་ཕྱོགས་བཏུས་བྱས་པ་ཞིག་དེ་རིང་ཡིག་སྣོད་རྙིང་བ་རྣམས་སྔོག་སྐབས་རྙེད་བྱུང་བས་འདིར་བཀོད་པ་ཡིན། ཡིག་གཟུགས་གསར་རྙིང་བསྒྱུར་སྐབས་དག་ཆའི་ནོར་བ་རེ་འགའ་བྱུང་ཡོད་ཚོད་ཀྱང་མིག་གིས་གང་མཐོང་རིགས་བཅོས་ནས་འདིར་བཏང་བ་ཡིན། དགེ་རབ་ཀྱིས།༽
དང་པོ།
རྩོམ་པ་པོ། ས་སྐྱ་པ་བསོད་ནམས་རྒྱལ་མཚན།
བསྟན་བཅོས། རྒྱལ་རབས་གསལ་བའི་མེ་ལོང༌།
བརྩམས་དུས། དུས་རབས་བཅུ་བཞི་པ། རབ་བྱུང་བཅུ་དྲུག་པའི་ས་འབྲུག ཕྱི་ལོ་ ༡༣༢༨ པར་བརྩམས་ཞེས་ཚེ་ཏན་ཞབས་དྲུང་གི་བསྟན་རྩིས་ཤོག་གྲངས ༡༩༩ པར་གསལ
ཡི་གེ་གསར་བཟོ་མཁན་སུ་ཡིན་སྐོར། ཤོག་གྲངས་ ༦༨ པར་དེར་བློན་པོ་ཐོན་མིས་རིག་པའི་རྩལ་ཕྱེས། ཤེས་རབ་ཀྱི་སྒྲོན་མེ་བཏེག་ནས་ཡི་གེ་བསླབས་པས། ན་ག་རའི་སྡེ་ཚན། ག་ཏའི་སྡེ་ཚན་རྣམས་མང་དུ་ཡོད་པ། བོད་ལ་མི་འགྱུར་བས་དབྱངས་ཡིག་ལ་བཀོད། ལཱཎཚ་ལྷ་ཡི་ཡི་གེ། ཝ་རྟུ་ཀླུའི་ཡི་གེ ལྷུན་འགྲུབ་ཚང་མ་བོད་ཀྱི་ཡི་གེ་བཀོད། ཅེས་འབྱུང༌།
ཡེ་གེའི་ཕྱི་མོ་གང་ཡིན་སྐོར། ལཎཚ་ལྷ་ཡི་གེ་འདྲ། དེ་ལ་དཔེ་བྱས་ནས་ཡི་གེ་དབུ་ཅན་དང༌། ཝ་རྟུ་ཀླུ་ཡི་ཡི་གེ་འདྲ། དེ་ལ་དཔེ་བྱས་ནས་ཡི་གེ་ཟུར་ཅན་དུ་བྱས་སོ་ཞེས་ཤོག་གྲངས་ ༧༠ པར་གསལ། རྒྱ་ཡི་ཡི་གེ་ལྔ་བཅུ་ནི། །ཡི་གེ་གཙོ་བོ་སུམ་ཅུ་ལ། །འཕུལ་ཡིག་བཅུ་དང་མཐའ་རྟེན་བཅུ། །རྒྱ་ཡི་ཡི་གེ་རེ་རེ་བཞིན། །རང་གང་སྤྱོད་པ་མ་གཏོགས་པ། །ཀུན་ལ་ཁྱབ་པ་གཅིག་ཀྱང་མེད། །དེ་དག་ཐམས་ཅད་ཁོངས་སུུ་བསྡུས། །དེ་ལ་དཔེ་བྱས་བསྡུས་པ་ནི། །བོད་ཡིག་སུམ་ཅུ་གཏན་ལ་ཕབ། །ཡི་གེའི་འབྲུ་ནི་རེ་རེ་བཞིན། །བཟོའི་རྣམ་འགྱུར་ལེགས་པར་བཅོས། །ཅེས་ཤོག་གྲངས་ ༦༨ པར་གསལ།
གསར་བསྣན་ཡི་གེ རྒྱ་ལ་མེད་པའི་ཡི་གེ་དྲུག ཅ་ཆ་ཇ་ཞ་ཟ་འ། ཅེས་འབྱུང༌།
དེ་སྔོན་ཡི་གེ་ཡོད་མེད་སྐོར། ཤོག་གྲངས། ༦༦ པར། ་་་་་་་་་བཀའ་བསྒོ་བ་ལ། བོད་ན་ཡི་གེ་མེད་པས་ཞེས་གསལ།
ཟུར་མཆན། ༡ དེར་བློན་པོས་རྒྱ་གར་ལྷོ་ཕྱོགས་སུ་ཕྱིན་ཏེ། ཡི་གེའི་སྒྲ་མཁས་པ་བྲམ་ཟེ་ལི་བྱིན་ཞེས་བྱ་བ་ཡོད་ཟེར་བ་ཐོས་ནས་བྲམ་ཟེ་ག་ལ་བ་དེར་ཕྱིན་ཞེས་དང༌། ༢ ཡང་ཤོག་གྲངས་ ༧༠ པར།་་་་འདི་ནི་ཟུར་ཙམ་ཡིན་གྱིས། རྒྱས་པར་འདོད་ན་ཐོན་མིས། དང་པོ་ཡི་གེའི་རྣམ་འགྱུར་གྱི་བཟོ་བརྩམ། ཀ་སྨད་སུམ་ཅུར་བསྒྱུར། སྡེབ་སྦྱོར་སྒྲིག་པའི་གཞི་མ། ཐོན་མི་མདོ་རྫིའི་སྒྲ་མདོ་བྱ་བ་ཡོད་ཀྱིས་དེ་དག་ལ་གཟིགས་ཤིག་ཅེས་གདམས་པར་མཛད་འདུག་པས་རྒྱལ་རབས་འདིར་གསལ་བའི་ཡི་གེའི་རྣམ་དབྱེ་རྣམས་ཀྱང་དེ་ལས་དྲངས་པ་ཡིན་ནམ་སྙམ། ༣ ཤོག་གྲངས་ ༦༩ པར། ཧ་དང་འ་གཉིས་ཀྱིས་ཡི་གེའི་བུ་བྱེད་པ་དང༌། ན་ལོག་ཤ་ལོག་ཐ་ལོག་བྱེད་པ་སོགས་ནི་སམ་ཀྲྀ་ཏའི་སྐད། བོད་ཀྱི་གཟུངས་སྔགས་སུ་འགྱུར་དུས། ཡི་གེའི་རྣམ་དཔྱོད་ལ་མཁས་པའི་པནྜི་ཏ་རྣམས་ཀྱིས་རྟིང་དུ་བཅོས་སོ་ཞེས་གསལ། Read the rest of this entry »
འཇོ་མདའ་རྫོང་རོང་གསུམ་གྲོང་ནས་མི་ ༡༤ འཛིན་བཟུང་བྱས་པ།
དེ་རིང་འཇོ་མདའ་ཆོས་འཛོམས་ལགས་ཀྱིས་ཁུངས་ལྡན་གནས་ཚུལ་མཁོ་འདོན་བྱས་གསལ་ལྟར་ན། སྤྱི་ཟླ་ ༥ ཚེས་ ༡༤ ཉིན་རྒྱ་གཞུང་གིས་ཁམས་སྡེ་དགེ་འཇོ་མདའ་རྫོང་ཐང་ཕུག་ཆས། རོང་གསུམ་ཤང༌། རོང་གསུམ་གྲོང་ཚོ་ནས་གྲོང་མི་བཅུ་གཅིག་འཛིན་བྱས་འདུག དེའི་ནང་ནས་རིན་ཆེན་རྡོ་རྗེ་དང༌། ཆོས་བཟང་ཞུ་བ་གཉིས་ནག་ཉེས་ཆེ་བར་བརྩིས་ཏེ་ཆབ་མདོ་གྲོང་བརྡལ་ལ་འཁྲིད་ཡོད་པ་ རེད་ཟེར་བ་ལས་ད་ལྟའི་ཆར་ཁ་གསལ་ཞིག་ཤེས་རྟོགས་བྱུང་མི་འདུག ལྷག་མ་བརྒྱད་པོ་འཇོ་མདའ་རང་དུ་བཙོན་འཇུག་བྱས་འདུག གོང་གསལ་བོད་མི་དེ་དག་འཛིན་བཟུང་བྱས་དོན་ནི། རོང་གསུམ་གྲོང་ཚོ་སྤྱི་མགྲིན་ནས། ས་བྱི་དང་ས་གླང་ཞི་བའི་འོས་ལངས་ནང་ཞུགས་པའི་བོད་རིགས་སྤུན་ཟླ་ཚོར་རྒྱ་གཞུང་ གིས་གནར་གཅོད་འདྲ་མིན་གཏོང་བར་གདུང་སེམས་མཉམ་སྐྱེད་མཚོན་ཆེད། འདི་ལོར་ཞིང་ཁ་འདེབས་ཀྱི་མིན་ཟེར་ནས་གྲོང་མི་ཚོ་རི་ལ་འབུ་རྐོ་མཁན་འགྲོ་བར་ ས་གནས་རྒྱ་གཞུང་གིས་ས་ཞིང་རྨོས་འདེབས་དགོས་པའི་བཙན་བཀའ་ཕབ་ཀྱང་མ་ཉན་པས་ གླེང་རྙོག་ཡོད་བཞིན་པའི་མུར། ཁུལ་དེའི་གནས་རི་ཨ་མྱེས་རྫོང་ཞེས་པའི་རི་གཤམ་ནས་རྒྱ་མིས་བྱེ་མ་དབོར་ནས་ འཚོང་འགྲེམ་བྱེད་པར། གྲོང་མི་ཚོས་འདི་ནས་བྱེ་མ་དབོར་ན་ལུང་པར་བཀྲ་མི་ཤིས་པ་ཡོང་ཚུལ་འགྲེལ་བརྗོད་ ཀྱིས་ཉིན་མང་རིང་བཀག་ཀྱང༌། དོན་ཕན་མ་བྱུང་ཐོག་གོ་སྐབས་དེར་བཟུང་ནས་གྲོང་ཚོའི་མི་ ༡༤ འཛིན་བཟུང་བྱས་པ་རེད་འདུག གོང་གསལ་མི་བཅུ་ ༡༤ དེ་དག་གི་མིང༌།
༡༽ ཇོ་རུ།
༢༽ རྡོ་རྗེ།
༣༽ མི་གཡང༌།
༤ བཀྲ་ཤིས་ཚེ་དགའ།
༥༽ ཉི་སྒྲོན།
༦༽ ཆོས་སྐྱོང༌།
༧༽ མགོན་རྡོ།
༨༽ བསོད་ནམས་བཀྲ་ཤིས།
༩༽ ནོར་བུ་བཀྲ་ཤིས།
༡༠༽ རིན་ཆེན་རྡོ་རྗེ།
༡༡༽ ཆོས་བཟང༌། བཅས་ཡིན་འདུག གོང་གསལ་འཛིན་བཟུང་ཟིན་པའི་གྲོང་མི་དེ་དག་གིས་རྒྱ་གཞུང་ལ་རྒྱ་སྒོར་ ༢༠༠༠ རེ་སྤྲོད་ན་གློད་རེ་ཡོད་ལུགས་གོ་རྒྱུ་ཡོད་ནའང་གྲོང་མི་ཚོ་དཔལ་འབྱོར་གྱི་ གནས་བབ་སྐྱོ་བས་གློད་ཐབས་སྙེད་ཀྱི་མེད་པ་དང༌། མུ་མཐུད་ཞིང་ཁ་རྨོ་རོགས་མ་བྱས་པར་རྒྱ་གཞུང་འུ་ཐུག་ནས་གཞུང་གི་འཕྲུལ་འཁོར་ གྱིས་རྨོ་རྩིས་བྱེད་བཞིན་ཡོད་འདུག གནས་ཚུལ་འབུལ་མཁན་སྤྱི་འཐུས་རྒྱུན་ལས་ཆབ་སྲིད་སྡེ་ཚན་དགེ་སྤྱི་བེ་རི་འཇིགས་མེད་ཀྱིས། ༢༠༠༩།༥།༢༡། ལ།
ན་ནིང་ཞི་རྒོལ་བྱེད་མཁན་བོད་མི་གཉིས་བཙན་བྱོལ་དུ་འབྱོར་བ།
དེ་ཡང་ཕྱི་ལོ་ཉིས་སྟོང་བརྒྱད་ཟླ་བ་གསུམ་པའི་ཚེས་བཅོ་བརྒྱད་ཉིན་དཀར་མཛེས་དུ་ཆུ་ཁ་ཚང་གསེར་དགའ་གཙོས་པའི་སེར་སྐྱ་བོད་མི་སྟོང་ཕྲག་ལྷག་གིས་ངོ་རྒོལ་བྱས་པའི་སྐབས་ཞི་རྒོལ་དེའི་སྣེ་ཁྲིད་བྱེད་མཁན་རང་ལོ་བཞི་ཅུ་ཞེ་གཅིག་ཡིན་པ་མ་འདས་མགོན་པོ་དང་ལས་འགུལ་དེའི་ནང་མཉམ་ཞུགས་བྱེད་མཁན་རང་ལོ་ཉི་ཤུ་རྩ་བཞི་ཡིན་པ་བརྩི་སྲུང་དགོན་པའི་གྲྭ་ཚེ་རིང་འཇིགས་མེད་གཉིས་ད་ཆ་རྒྱ་གར་དུ་བྲོས་ཐར་ཡོད་འདུག Read the rest of this entry »

robotstxt: allowed

filter: keep


text:
ཨ་ཕའི་བསླབ་བྱ།
A Father's Advice
Friday, Apr 9, 2010One Comment
ཆུང་
དུས་སྐབས་ངའི་ཨ་ཕས་བོད་སྐོར་སྒྲུང་མང་པོ་བཤད་མྱོང་ལ། ཁོང་ནི་དབུས་གཙང་ས་ཁུལ་གྱི་མཐའ་འཁོབ་ཏུ་ཡོད་པའི་གྲོང་གསེབ་ཆུང་ཆུང་ཞིག་ཏུ་འཚར་སྐྱེས་བྱུང་འདུག ཁོང་ནི་ཞིང་པ་དཀྱུས་མ་ཞིག་ཡིན་ལ། རྒྱ་གུང་བྲན་ཏང་གིས་བརྗོད་གསལ་ལྟར་ཞིང་བྲན་ལམ་ལུགས་ཀྱི་ལམ་སྲོལ་འོག་ཁྲལ་དང་ འུ་ལག་གི་མནར་གཅོད་མང་པོ ་ཞིག་མྱངས་ཡོད་པ་རེད། ཡིན་ནའང་ཨ་ཕའི་སེམས་ཀློང་ནང་བོད་སྡེ་པ་གཞུང་ལ་མི་དགའ་བ་དང་། ཕྲག་དོག ཁོང་ཁྲོ་གཏིང་ནད་སོགས་རྩ་ན་མེད་ལ། ལྷག་པར་དུ་ཁོ་རང་བོད་གཞུང་དགའ་ལྡན་ཕོ་བྲང་དང་བོད་རྒྱལ་ཁབ་ལ་དགའ་ཞེན་དང་སྤོབས་པ་ཧ་ཅང་ཡོད་ཅིང་། ཆུང་དུས་ལོ་བཅུ་དྲུག་ནས་སྡེ་པ་གཞུང་གི་དམག་མིར་འཛུལ་ཞུགས་ཀྱིས་ཐོག་མར་ལྷ་ས་ དང་། རིམ་པས་ཁམས་ས་ཁུལ་དུ་བོད་ཀྱིས་ ས་སྲུང་ལས་དོན་ནང་ཞབས་འདེགས་ཞུས་འདུག ཁོ་པས་བཤད་སྲོལ་ལ། སྐབས་དེར་ཁམས་ཁུལ་དུ་དམག་མིའི་སྦྱོང་བསྡར་སོགས་བྱས་སྐབས་མེ་མདའི་མདེའུ་མེད་པ་དང་། ལྷག་པར་དུ་གྲང་ངར་ཆེ་བས་གོས་དྲོ་པོ་གྱོན་རྒྱུ་མེད་པ། རྩམ་པ་ཡང་འདེང་ངེས་ཞིག་ཟ་རྒྱུ་མེད་པའི་དཀའ་ངལ་མང་པོ་བཤད་མྱོང་། སྐབས་དེར་ངའི་སེམས་ཀློངས་ནང་ཁོང་ཁྲོ་གཏིང་ནས་ལངས་ཤིང་། དེའི་རྒྱུ་མཚན་གཙོ་བོ་ ནི། བོད་ཀྱི་སྐུ་དྲག་མི་སྣ་དང་། དགོན་སྡེ་གྲྭ་ཚང་ཁག་གི་མཛོད་ཁང་ནང་ཟ་འབྲུ་འབོར་ཆེན་ཡོད་ཀྱང་བོད་ཀྱི་ས་སྲུང་དམག་མི་ཚོར་ཟ་འབྲུ་མེད་པ་དེ་ནི་ཆེས་ཧ་ཅང་གི་ཐབས་སྡུག་དང་དྲང་བདེན་མིན་པས་ཡིན། མ་ཟད་དུས་ཡུན་མང་པོའི་རིང་རྒྱ་གུང་བྲན་ཏང་བོད་དུ་སླེབས་ནས་སྐུ་དྲག་ལམ་ལུགས་རྩ་མེད་བཏང་བ་དེར་དགའ་སྣང་སོགས་སྐྱེས་པའི་ཚོར་བ་བྱུང་མྱོང་། ཕྱིར་བཙན་ བྱོལ་དུ་འབྱོར་རྗེས་སླར་ཡང་རྒྱ་གར་དམག་སྡེ་ ༢༢ ནང་ལོ་ཉི་ཤུ་ཙམ་ཞབས་ཕྱིས་ཞུས་ཡོད་ཅིང་། དུས་ཡུན་དེའི་རིང་བོད་ནང་སོ་ཉུལ་བྱས་ཏེ་རྒྱ་གུང་བྲན་ཏང་ལ་འཐབ་རྩོད་བྱས་པ་ དང་། སྦང་ལ་དེཤ་བཅིང་གྲོལ་རང་དབང་རྒྱལ་ཁའི་ནང་མཉམ་ཞུགས་སོགས་བྱས་ཡོད།
ཡིན་
ནའང་ངའི་ཨ་ཕ་དེ་མི་ཡ་མཚན་ཅན་ཞིག་རེད། ཁོ་པ་བོད་ཀྱི་སྤྱི་ཚོགས་རྙིང་པར་སྤོབས་པ་ཞེ་དྲག་ཡོད་པ་རེད། ལྷ་སའི་གྲོང་མཁྱེར་དུ་དམག་སྲུང་བྱས་སྐབས་རང་ཉིད་རང་ལ་བཀོལ་སྤྱོད་ཀྱིས་བོད་ ཡིག་སྦྱོང་བ་དང་། བོད་ཀྱི་ཁ་དཔེ་གྲངས་ལས་བརྒལ་བ་ཞིག་ཤུར་ཤུར་དུ་བཤད་ཐུབ་ཀྱི་ཡོད། དེ་བས་ང་རང་ཆུང་དུས་ནས་ཨ་ཕས་བོད་ཡིག་ཀློག་བཅུག་པ་དང་། སྦྱང་ཤིང་སྟེང་ཡིག་གཟུགས་བྲིས་བཅུག་པ། གང་མཚམས་འཚར་ལོང་བྱུང་སྐབས་བོད་ཡིག་ཐོག་གཏོང་ཡིག་བཏང་བཅུག་པས་སོགས་ཆུང་དུས་ནས་བོད་ ཀྱི་སྐད་ཡིག་ལ་དོ་སྣང་དང་སྤོབས་པ་ཞིག་ངའི་སེམས་ནང་བསྐྲུན་ཐུབ་པ་བྱུང་ཡོད།
ལྷག་
པར་དུ་ཁོང་གིས་ང་ཚོ་རྒྱ་གར་བཙན་བྱོལ་དུ་སྐྱེས་པའི་ཕྲུ་གུ་ཚོར་བོད་ཀྱི་ཡུལ་ལྗོངས་བཀོད་པ་མཛེས་ཤིང་། ལོ་ཏོག་ལེགས་པ། ཕྱུར་བ་དང་གཡག་ཤ་ཤིང་ཏོག་འདྲ་མིན། འབྲོག་ཁྱི་གཟི་ཉམས་ལྡན་པ། རོ་སྒྲུང་། ཁམས་པ་དང་སྡེ་པ་གཞུང་གི་དམག་མི་དབར་འཁྲུག་འཛིང་སོགས་ཀྱི་སྒྲུང ་སྙན་པོ་དེ་འདྲ་ཡང་བཤད་མྱོང་།
གཞན་
ཡང་རྒྱ་གར་ཚ་བའི་ལུང་པར་ང་ཚོ་ཕྲུ་གུ་རྣམས་དངུལ་སྤྲད་དེ་འཁྱག་དངར་དང་སྲས་མ་སོགས་ཟ་རྒྱུ་དགའ་པོ་ཡོད་སྟབས་ཁོང་གིས་འདི་འདྲ་ཞིག་བཤད་མྱོང་། ཐབས་སྐྱོ་པོ་རེད། ང་ཚོ་བོད་ལ་དངུལ་གཅིག་ཀྱང་སྤྲད་མ་དགོས་པར་འཁྱག་པ་ག་ཚོད་དགོས་ནའང་ཡོད་རེད། ལྷག་པར་དུ་སྲས་མ་རྟ་ལ་སྤྲད་པ་མ་གཏོགས་མིས་ནམ་ཡང་ཟ་གི་མ་རེད། སྐད་ཆ་ དེ་རིགས་གོ་ཐོས་བྱུང་བ་དེས་ང་ལ་ཚོར་བ་ཤུགས་ཆེ་སྟེར་བ་དང་བོད་དུ་ཕྱིར་ལོག་བྱ་རྒྱུའི་འདུན་པ་ཤུགས་ཆེ་སྤྲད་མྱོང་།
ཁོང་
ནི་མི་གཤིས་ཀ་བཟང་ཤིང་། ལས་ཀར་འབད་བརྩོན་ཆེ་བ། ཆོས་སེམས་ཆེ་བ། གུ་ཡངས་པ། ཁ་རི་ཁ་ཐུག ཆང་ལ་དགའ་བ། ཡིན་ནའང་ར་བཟི་ན་ལམ་སེང་གཉིད་ཁུག་པ་མ་གཏོགས་རྙོག་འདྲ་བཤད་པ་སོགས་རྩ་ན་བྱས་ ཀྱི་མེད་ལ། ལྷག་པར་དུ་རིགས་རུས་དབྱེ་འབྱེད་རྩ་ནས་མི་བྱས་ཤིང་གར་བའི་ལག་རྩལ་ལ་བསྟོད་ བསྔགས་དང་། གཞོན་སྐྱེས་བོད་རིགས་ཚོར་ཤེས་ཡོན་སྤྲད་རྒྱུ་གལ་ཆེར་བརྩིས་མཁན་ཞིག་ཡིན་པ་ རེད། སྐབས་དེ་དུས་ང་ཚོའི་གཞིས་ཆགས་ནང་གི་བོད་པའི་ཕ་མ་མང་པོས་རང་ཉིད་ཀྱི་ཕྲུ་ གུ་སློབ་གྲྭ་ནས་ཕྱིར་འཐེན་གྱིས་སུད་ཚོང་དུ་འཁྲིད་འགྲོ་གི་ཡོད་སྟབས་ཁོ་པས་ དེ་བཀག་ཐབས་མང་པོ་བྱས་ཡོད།
ཁོ་
པས་དུས་རྒྱུན་དུ་ཕྲུ་གུ་ཚོར་དྲང་པོ་དྲང་བཞག་དང་བླ་མ་དཀོན་ཅོག་བྱས་དགོས་པ། ལས་རྒྱུ་འབྲས་བརྩིས་དགོས་པ། དུས་རྒྱུན་དུ་ལྷག་བསམ་རྣམ་དག་གིས་བོད་སྤྱི་པར་ཞབས་འདེགས་ཞུས་དགོས་པ་སོགས་ཀྱི་བསླབ་བྱ་ནན་པོ་བརྒྱབ་ཀྱི་ཡོད། ཁོ་པའི་སེམས་ནང ་བོད་རང་བཙན་ཡིན་པ་དང་། དུས་རྒྱུན་དུ་བོད་ལ་ཕྱིར་ལོག་བྱ་རྒྱུའི་རེ་བ་བརྒྱབ་ཀྱི་ཡོད་པ་རེད།
རྗེས་
སོར་ཁོ་རང་ལོ་བདུན་ཅུ་དོན་བརྒྱད་སླེབས་སྐབས་གློ་བུར་དུ་ཀེན་སེར་ནད་ནར་གྱིས་ཉལ་སའི་ནང་ན་ཟུག་གིས་ཟླ་བཞི་༷ཙམ་ལྷུང་ཅིང་། མཐར་ལུས་ལ་ཤ་སོགས་ཅི་ཡང་མེད་པར་རུས་པ་༷ཙམ་ལྷག་སྐབས་རང་ཉིད་འདས་གྲོངས་སུ་གྱུར་རྒྱུ་ཡིན་པ་ཤེས་སྟབས། རང་གི་མཛུབ་མོར ་གསེར་གྱི་ཚིགས་ཁེབས་ཐེབས་ལྕག་ཅིག་ཡོད་པ་དེ་མར་བཏོན་ཏེ་འདི་རྒྱལ་བ་རིན་པོ་ཆེའི་སྐུ་སྒེར་ཡིག་ཚང་དུ་འབུལ་རོགས་ཞེས་དང་། ཨ་ཁ་ང་རང་བོད་ལ་ཤི་རྒྱུ་བྱུང་མ་སོང་ཞེས་སྨེ་ངག་ཅིག་འཐེན།།
One Comment »
Leave a comment!
You must be logged in to post a comment.


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ཕྱི་གླིང་ཡུལ་གྱི་ཆོས་ཚོགས་དང་འབྲེལ་བའི་བསམ་འཆར།
རྒྱ་གར། དྷ་རམ་ས་ལ། ཕྱི་ལོ་ ༡༩༨༧ ཟླ་ ༨ ཚེས་ ༡༨ ཉིན།
ཕྱི་ལོ་ ༡༩༨༧ ཟླ་ ༨ ཚེས་ ༡༨ ཉིན་བཞུགས་སྒར་དྷ་རམ་ས་ལར་སྤྱི་ནོར་༸གོང་ས་༸སྐྱབས་མགོན་ཏཱ་ལའི་བླ་མ་མཆོག་སྒེར་མཇལ་ཞུ་བའི་སྐལ་བཟང་གི་ཉིན་མོ་ཞིག་ལ་ཕྲན་ནས་༸གོང་ས་མཆོག་ལ་རང་ཉིད་ཀྱིས་ཡུལ་གྲུ་ལྔ་བཅུ་ང་བཞིའི་ནང་ཟླ་བ་བཅོ་ལྔའི་རིང་གཏམ་བཤད་ཡུལ་སྐོར་བྱས་པ་ཉེ་ཆར་མཇུག་བསྒྲིལ་བའི་སྙན་ཐོ་ཕུལ་བ་ཡིན། ཕྲན་གྱིས་ཕྱི་རྒྱལ་ཡུལ་གྲུ་ཁག་དུ་ནང་པའི་ཆོས་ཚོགས་ཀྱི་འཛིན་སྐྱོང་སྲིད་ཇུས་དང་འབྲེལ་བའི་བསམ་འཆར་འགའ་ཞིག་ཕུལ། ༸གོང་ས་མཆོག་གིས་བསམ་འཆར་འདི་དག་ཐད་ཀར་ཡུལ་གྲུ་དེ་དག་ནང་འབྲེལ་ཡོད་ཚོགས་ཁག་ལ་བཏང་ཚེ་ཕན་ཐོགས་ཡོང་སྲིད་པའི་ལམ་སྟོན་གནང་བྱུང། དེར་བརྟེན། ཕྲན་ནས་གཤམ་གསལ་རྟོགས་ཞིབ་དང་བསམ་འཆར་རྣམས་གསལ་སྟོན་ཞུ་འདོད་བྱུང།
༡༽ འབྱུང་འགྱུར་གྱི་བོད་རྒྱུད་ནང་བསྟན་དེ་བཞིན་ཕྱི་རྒྱལ་བ་རྣམས་ཀྱི་ལག་ཏུ་མེད། འོན་ཀྱང་བོད་པའི་གཞོན་སྐྱེས་མི་རབས་རྣམས་ཀྱི་ལག་ཏུ་ཡོད་པ་རེད། གཞུང་ལུགས་ཀྱི་ཆ་ཤས་ཏིལ་འབྲུ་ཙམ་ལས་བསྒྱུར་མེད་པ་དང་ཕྱི་རྒྱལ་བ་ཧ་ཅང་ཉུང་ཉུང་ཞིག་ལ་མ་གཏོགས་བོད་ཀྱི་སྐད་ཡིག་གི་ཐོག་ནས་སྲོལ་རྒྱུན་དམ་ཆོས་ཀྱི་སློབ་སྦྱོང་ལ་རང་ངོས་ནས་བརྒྱ་ཆ་བརྒྱ་ཐམ་པ་འབད་འབུངས་བྱེད་པའི་དུས་ཚོད་སྟོང་པ་མེད་པར་བརྟེན་མ་འོངས་པའི་ནང་མྱུར་དུ་དབང་ལུང་མན་ངག་རྒྱུན་འཛིན་གྱི་རྒྱུན་སྐྱོང་ཐུབ་མཁན་ནམ། ཡང་ན་གསུང་ཆོས་དང་སློབ་སྦྱོང་ཡང་དག་པ་ཞིག་སྤྲོད་མཁན་དེ་ཕྱི་རྒྱལ་བ་རྣམས་མིན། དེ་བོད་པའི་གཞོན་སྐྱེས་རྣམས་ཆགས་རྒྱུ་རེད། དེར་བརྟེན། གལ་ཏེ་ཕྱི་རྒྱལ་ཆོས་ཚོགས་ཚང་མར་གནས་སྡོད་དགེ་བཤེས་སམ་བླ་མ་དང་གསུང་སྒྱུར་ཡོད་པའམ། ཡང་ན་དེ་ལྟར་འོང་རྒྱུའི་དམིགས་ཡུལ་ཡོད་པ་དང། ཁོང་རྣམ་པ་ཚོ་མཁྱེན་རྒྱ་ཆེ་ཤོས་ཡིན་ཚེ། མཁྱེན་རྒྱ་ཆེ་བ་རྣམས་ཕྱི་རྒྱལ་དུ་ཕེབས་པའི་མཇུག་འབྲས་ཚབས་ཆེན་ཞིག་འོང་ངེས་རེད། ཕྱི་རྒྱལ་བ་མང་ཆེ་བ་རྣམས་ལས་འབྲེལ་ཆེ་བའི་དབང་གིས་ཆོས་ཚོགས་སུ་བདུན་ཕྲག་གཅིག་གི་ནང་ཚོགས་ཐུན་གཉིས་ལས་མང་བའི་དུས་ཚོད་སྟོང་པ་འདོན་ཐུབ་ཀྱི་མེད་པར་བརྟེན་དགེ་བཤེས་དང་བླ་མའི་དུས་ཚོད་ཕལ་ཆེ་བ་འཕྲོག་བརླག་འགྲོ་བ་དང། རྒྱ་གར་དུ་ཡོད་པའི་དགོན་སྡེ་ཁག་མང་པོའི་ནང་གི་རབ་བྱུང་བ་རྣམས་དཔེ་འཁྲིད་ཀྱི་མཐུན་རྐྱེན་མ་ཚང་བར་ལུས་ཡོད། དེ་འབྲས་སུ་མི་རབས་རྗེས་མ་རྣམས་ཀྱིས་ཁྱད་ཆོས་བཟང་བའི་བོད་རྒྱུད་ནང་བསྟན་རྒྱུན་འཛིན་བྱ་མི་ཐུབ་བོ། །
དེར་བརྟེན་ང་རང་གི་ངོས་ནས་ཆོས་ཚོགས་རྣམས་ས་ཁུལ་གཅིག་ཏུ་མཉམ་གནས་ཀྱིས་ཆོས་ཚོགས་བཞི་ནས་དྲུག་གི་བར་ལ་བླ་མའམ་དགེ་བཤེས་དང་གསུང་སྒྱུར་རེ་མཉམ་སྤྱོད་གནང་རྒྱུའི་བསམ་ཚུལ་འདོན་གྱི་ཡོད། དགེ་བཤེས་ལ་སོགས་པ་རྣམས་ཆོས་ཚོགས་ས་གཏན་ཡོངས་སུ་མ་ཟིན་བར་དུ་གཏོང་དགོས་ཀྱི་མེད། དེ་མིན་ཁོང་རྣམས་ཀྱི་དུས་ཚོད་ཆུད་ཟོས་སུ་འགྲོ་ངེས། དགེ་རྒན་དེ་རྣམས་ཆོས་ཚོགས་ནང་ཕན་ཚུན་དུ་གནས་སྤོ་བྱེད་ཐུབ། དཔེར་ན། ཆོས་ཚོགས་རེ་རེར་ཟླ་བ་གཅིག་རེ་ཕེབས་ན་ཆོག་ཅིང། དེར་བརྟེན་ཁོང་རྣམས་ཀྱིས་ལོ་གཅིག་གི་ནང་ཆོས་ཚོགས་རེར་ཐེངས་གཉིས་སམ་གསུམ་ཕེབས་ཐུབ་པ་ཡིན། རྒྱུན་དུ་དགེ་རྒན་འདང་ངེས་བཞིན་པ་ཡིན་པའི་སྐབས་སུ་སློབ་མ་རྣམས་ལས་དོན་གཞན་གྱི་ཐོག་ལས་འབྲེལ་ཆེ་བར་བརྟེན་དགེ་རྒན་ཡོད་ཤག་ཏུ་བརྩིས་ནས་ཆོས་ཞུ་བ་ཉུང་དུ་འགྲོ་ངེས། གལ་ཏེ་དགེ་རྒན་རྣམས་ཟླ་བ་གཅིག་གི་ནང་ཚར་གཅིག་ལས་ཕེབས་ཀྱི་མེད་ན། དེ་དུས་ཡུན་དམིགས་བསལ་ཅན་དུ་འགྱུར་ངེས་པར་བརྟེན་སློབ་མ་རྣམས་ཀྱིས་ཕལ་ཆེར་ཆོས་ཞུར་དེ་བས་རྟག་ཏུ་དང་ཆག་མེད་ཀྱི་ཐོག་ནས་བཅར་རྒྱུར་དུས་ཚོད་འཕར་མ་འདོན་ཐུབ་པར་ངེས། ཆིབས་སྒྱུར་གྱི་བར་མཚམས་ཀྱི་དུས་ཡུན་རིང་སློབ་མ་རྣམས་ལ་གསུང་ཆོས་ཀྱི་ཐོག་བསམ་བློ་གཏོང་རྒྱུ་དང་སློབ་མ་རྒན་པའི་ལམ་སྟོན་འོག་ཉམས་ལེན་གྱི་ཐོག་ཏུ་འགེལ་རྒྱུའི་དུས་ཚོད་འཐོབ་ཀྱི་ཡོད།
ད་དུང་བླ་མ་དགེ་བཤེས་དང་གསུང་སྒྱུར་འདེམས་པའི་སྐབས་ཡིད་གཟབ་ཆེ་ཤོས་བྱེད་དགོས། དེ་ལ་བརྟེན་ནས་མཁྱེན་རྒྱ་ཆེ་ཤོས་རྣམས་རྒྱ་གར་དང་། བལ་ཡུལ། འབྲས་ལྗོངས། འབྲུག་ཡུལ་ནང་དུ་དཔེ་ཁྲིད་གནང་རྒྱུའི་གནས་བབ་ལས་ཕྱིར་འཐེན་མ་གནང་ན་ལེགས་གལ་ཏེ་ངས་དཔེ་མཚོན་ཞིག་ཞུས་པ་ཡིན་ན། ཨང་རྩིས་སྦྱོང་དོན་དུ་འཛམ་གླིང་ནང་གི་རྡུལ་ཕྲན་དངོས་ཁམས་ཀྱི་སྙན་གྲགས་ཆེ་བའི་མཁས་དབང་ཞིག་ངེས་པར་དུ་དགོས་ཀྱི་མེད་པ་རེད། དེ་ལྟ་ནའང་གལ་ཏེ་དགའ་མོས་ཡོད་ཚེ། ས་ཁུལ་ཆེན་པོ་ཞིག་ལ་དེ་བས་ཞིབ་ཚགས་པའི་ལས་འགུལ་སྤེལ་མཁན་གྱི་ཆོས་ཚོགས་གཅིག་ཡོད་ན་ཆོག འོན་ཀྱང་དེ་ལ་གྲངས་ཚད་ངེས་ཅན་ཞིག་དགོས་སོ། །
༢༽ བོད་རྒྱུད་ནང་བསྟན་ཆོས་ཚོགས་མང་པོའི་ནང་ཆོས་ལུགས་འཐེན་འཁྱེར་གྱི་དཀའ་ངལ་ཞིག་ད་དུང་ཡང་ཡོད་ཅིང་། དེ་ནི་འབྱུང་འགྱུར་གྱི་ནང་བསྟན་ལ་དབྱེ་འབྱེད་དང་ཉེན་ཁ་ཧ་ཅང་ཆེན་པོ་ཞིག་རེད། ༸གོང་ས་མཆོག་ནས་རྟག་ཏུ་ནན་གསུང་གནང་བ་བཞིན་ཆོས་ལུགས་འཐེན་འཁྱེར་གྱི་རྨོངས་ཞེན་ལ་གཉེན་པོ་སྟོབས་ཆེ་ཤོས་ནི་ཤེས་ཡོན་ཡིན། སྤྱིར་ཆོས་ཚོགས་ཚང་མར་སོ་སོའི་བརྒྱུད་པ་གཙང་མ་སྐྱོང་རྒྱུ་དང་ལུགས་རྣམས་མགོ་རྙོག་ཅན་དུ་མཉམ་བསྲེས་མི་བྱེད་པ་ནི་གལ་ཆེན་པོ་ཡིན་ནའང། སློབ་མ་རྣམས་ཀྱིས་བརྒྱུད་པ་གཞན་དང་བོད་རྒྱུད་ནང་བསྟན་འདྲ་མིན་ཁག་གི་སྲོལ་ལུགས་ཀྱི་སྐོར་ལ་སློབ་སྦྱོང་དགོས་གལ་ཆེ་ཞིང་། དེ་ལ་བརྟེན་ནས་ཁོང་ཚོ་སོ་སོས་སངས་རྒྱས་ཀྱི་བསྟན་པའི་ནང་འགལ་འདུ་གང་ཡང་མེད་པ་མཐོང་ཐུབ།
དེར་བརྟེན་ཕྲན་ནས་ཆོས་ཚོགས་རྣམས་ཀྱིས་སོ་སོ་གཅིག་པུའི་བརྒྱུད་པ་ཙམ་མིན་པར་དེ་མིན་གྱི་བོད་པའི་བརྒྱུད་པ་དང་བོད་རྒྱུད་མ་ཡིན་པ་གཉི་ག་ནས་སྐུ་མགྲོན་དགེ་རྒན་དང་ལེགས་སྦྱར་ཤོད་མཁན་ཁག་གདན་འདྲེན་ཞུ་རྒྱུའི་སྒོ་འབྱེད་དགོས་པའི་བསམ་ཚུལ་འདོན་གྱི་ཡོད། དེ་འདྲའི་ལམ་ནས་སློབ་མ་རྣམས་ལ་ནང་ཆོས་ཀྱི་ཤེས་ཡོན་རྒྱ་ཆེ་བ་ཞིག་སྤྲོད་ངེས་ཤིང། གོ་རྟོགས་དང་། འཆམ་མཐུན། ཡར་རྒྱས་གོང་མཐོར་གཏོང་ཆེད་དུ་ཕན་ཐོགས་ཡོད་པ་ནི་དེ་ཁོ་ནའོ། །
༣༽ ཆོས་ཚོགས་ཁ་ཤས་ནང་དུ་མི་ཚོགས་ཀྱི་དབུས་སུ་སྔགས་ཀྱི་ཡི་དམ་དང་སྲུང་མའི་འཕྲིན་བཅོལ་རྣམས་དབྱིན་སྐད་ནང་འདོན་པའམ། ཡང་ན་ཡུ་རོབ་ཀྱི་སྐད་གཞན་གྱི་ནང་འདོན་གྱི་ཡོད། དེའི་ནང་ “ཁྲག་འཐུང་” ཞེས་པ་ལྟ་བུའི་བརྗོད་ཚིག་མང་པོ་ཡོད་ཅིང་། དེས་གསར་དུ་ཡོང་མཁན་དང་སློབ་མ་ཐུགས་འཕྲད་དུ་ཕེབས་མཁན་གྱི་ཕ་མ་ཚོར་བསམ་ཚུལ་ཁྱད་མཚར་དང་མཐོང་སྣང་མི་མཛེས་པ་ཞིག་རྐྱེན་སློང་བྱེད་པར་ངེས། དེར་བརྟེན། ཕྲན་ནས་སྐྱབས་འགྲོ་དང་། སེམས་བསྐྱེད། ཡན་ལག་བདུན་པ། བསྔོ་སྨོན་གསོལ་འདེབས་རྣམས་སོ་སོའི་རང་སྐད་དུ་ཁ་འདོན་བྱེད་ནའང། སྔགས་ཀྱི་དཔེ་ཆ་རྣམས་བོད་སྐད་ནང་འདོན་རྒྱུའི་བསམ་འཆར་ཞུ་གི་ཡོད། དཔེར་ན། བླ་མ་མཆོད་པ་བོད་སྐད་ནང་འདོན་པ་དང་དེའི་བློ་སྦྱོང་ལམ་རིམ་གྱི་ཚན་པ་རྣམས་དབྱིན་སྐད་ནང་འདོན་ན་ཆོག དེ་ནི་དམིགས་བསལ་དུ་མི་མང་འདུ་འཛོམས་སར་བྱེད་དགོས་པའི་བསམ་ཚུལ་ཞུ་གི་ཡོད། དེས་ན་བོད་སྐད་ནང་དོན་དག་སྦྱོང་འདོད་དང་ཤེས་འདོད་ཡོད་པ་རྣམས་ལ་བོད་ཡིག་སློབ་སྦྱོང་བྱེད་རྒྱུར་ཀུན་སློང་སྐྱེ་བ་དང་། གློ་བུར་བ་རྣམས་ལ་བསམ་ཚུལ་ཁྱད་མཚར་བ་མི་འབྱུང་བ་ཡིན། དེས་ན་གསང་སྔགས་ཀྱི་ཆོ་གའི་གཞུང་གི་འགྱུར་ཆ་ཚང་སྒེར་ཁོ་ནས་སྤྱོད་པ་མ་གཏོགས་དེ་མིན་ལ་དགག་བྱ་གནང་ན་ལེགས་པའི་བསམ་ཚུལ་བཅས།
དཀར་ཆག་གཅིག་པའི་དྲ་ཤོག
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (05%)


text:
༢༠༡༣ ཟླ་ ༣ ཚེས་ ༥ རེས་གཟའ་མིག་དམར།
༄༅། །རྒྱ་གར་ཨུ་ཏར་པར་ཌེ་ཤིའི་གྲོང་ཁྱེར་ཨེ་ལ་ཧཱ་བྷ་ཌིར་ལོ་ངོ་བཅུ་གཉིས་ཀྱི་མཚམས་སུ་ཐེངས་རེ་འཚོགས་རྒྱུའི་ཧིན་དུའི་སྡིག་ཁྲུས་ཀྱི་དུས་ཆེན་མ་ཧཱ་ཀུམ་བྷ་མེ་ལ་ཞེས་ (Maha Kumbh Mela) པའི་མཛད་སྒོ་ཚོགས་སྐབས་དང་སྟབས་བསྟུན། ཧི་མ་ལ་ཡའི་བོད་དོན་ལས་འགུལ་ཚོགས་པས་ (Himalayan Committee for Action on Tibet) བོད་དོན་དང་འབྲེལ་བའི་ལས་འགུལ་གཞི་རྒྱ་ཆེ་བ་ཞིག་སྤེལ་ཡོད།
དེ་ཡང་སྐབས་དེར་༸གོང་ས་༸སྐྱབས་མགོན་ཆེན་པོ་མཆོག་གིས་སྙིང་རྗེ་གལ་ཆེ་ཚུལ་ལམ་སྟོན་བཀའ་སློབ་སྩལ་བའི་དུམ་བུ་ཞིག (Compassion As the Pillar Of World Peace) ཤེས་རབ་བཟང་པོ་ཆོས་ཚོགས་ཀྱིས་ཧིན་སྐད་ཐོག་ཕབ་བསྒྱུར་ཞུས་པ་དེ་ཧི་མ་ལ་ཡའི་བོད་དོན་ལས་འགུལ་ཚོགས་པས་འགྲེམས་སྤེལ་གནང་ཡོད་པ་དང་། དེ་བཞིན་རྒྱ་གར་དང་གནའ་སྔ་མོ་ནས་བླ་སློབ་ཀྱི་འབྲེལ་བ་དམ་ཟབ་ཡོད་པའི་བོད་རིགས་རྣམས་ལ་རྒྱ་མི་དམར་པོས་བཙན་བཟུང་བྱས་རྗེས་བོད་ཀྱི་ཆོས་དང་རིག་གཞུང། ཁོར་ཡུག་སོགས་ལ་གཏོར་བཤིག་ཚད་མེད་བཏང་དང་གཏོང་མུས་ཡིན་པ་མ་ཟད། མཐའ་ན། བོད་མི་རིགས་ཀྱི་རིག་གཞུང་དང་བཅས་པ་འཆི་གསོན་གྱི་གནས་སུ་གྱར་དགོས་བཟོས་པར་བརྟེན། བོད་མི་བརྒྱ་ཕྲག་བརྒལ་བས་རྒྱ་ནག་དམར་གཞུང་ནས་བོད་མིའི་ཐོག་འཛིན་བཞིན་པའི་དམ་བསྒྲགས་ཅན་གྱི་སྲིད་བྱུས་ལ་ཞི་རྒོལ་ཆེད་རང་ལུས་མེར་སྲེག་བཏང་སྟེ། ༸རྒྱལ་བ་བསྟན་འཛིན་རྒྱ་མཚོ་བོད་ལ་གདན་འདྲེན་ཞུ་དགོས། བོད་ལ་རང་དབང་དགོས། ཞེས་སོགས་ཀྱི་འབོད་ཚིག་བསྒྲགས་ཡོད་སྐོར་སོགས་འཁོད་པའི་ཡིག་བྱང་རྒྱ་ཆེ་ཞིག་འགྲེམས་སྤེལ་གནང་སྟེ་བོད་དོན་རྒྱབ་སྐྱོར་གྱི་ལས་འགུལ་གཞི་རྒྱ་ཆེ་བ་སྤེལ་ཡོད་པ་བཅས། །


c: application/epub+zip

text:
བོད་རྒྱུད་ནང་པའི་ཐེག་ཆེན་གྱི་ཆོས་ལུགས་འདི་བཞིན་དབུས་ཨེ་ཤི་ཡའི་མགོ་ནས་མཇུག་བར་ཁྱབ་པ་དང་། སྒོམ་སྦྱོང་ནན་པོ་གནང་བ་དང་སྦྲགས་བློ་རིག་དང་རྟགས་རིག་ལ་སློབ་གཉེར་བྱས་པ་བརྒྱུད་དམིགས་བསལ་སེམས་ཀྱི་རང་བཞིན་དང་མྱོང་ཚོར་ཐོག་སློབ་སྦྱོང་གནང་གི་ཡོད། དེ་ནི་དྲན་ཤེས་ཀྱི་ནུས་པ་དང་ལུས་ཀྱི་ནུས་པ་ཕྲ་མོ་རྣམས་བེད་སྤྱོད་བྱས་ཏེ་རང་ཉིད་སངས་རྒྱས་ཀྱི་སྐུར་འགྱུར་ཐབས་བྱེད་པ་སྟེ། གསང་སྔགས་ཀྱི་ཆོས་ཉམས་ལེན་དང་མཉམ་དུ་སྡེབ་ནས་བྱེད་ཀྱི་ཡོད། དེའང་སྟོང་པ་ཉིད་དང་སྙིང་རྗེའི་ཐོག་སེམས་རྩེ་གཅིག་ཏུ་འབུངས་ཏེ་བྱེད་པ་དང་། དེའི་སྟེང་ནས་རང་ཉིད་སངས་རྒྱས་བྱེ་བྲག་ཅིག་གི་རྣམ་པར་གྱུར་སོང་སྙམ་པའི་མོས་པ་བྱེད་ཀྱི་ཡོད། མ་གཞི་རྣམ་པ་དེ་འདྲ་ལ་སྐབས་རེ་ཡི་དམ་ཞེས་འབོད་ཀྱི་ཡོད་ཅིང་། གོ་དོན་ནམ་བྱེད་ལས་ཀྱི་ཆ་ནས་དཀོན་མཆོག་དང་འདྲ་གི་མེད། ནང་ཆོས་ནི་ལྷ་མང་བསྟེན་པའི་གྲུབ་མཐའ་སྨྲ་བ་ཞིག་རྩ་བ་ནས་མིན། སངས་རྒྱས་ཀྱི་སྐུ་རེ་རེས་སངས་རྒྱས་ཀྱི་ཡོན་ཏན་མངོན་དུ་བྱ་ཚུལ་མི་འདྲ་བ་རེ་མཚོན། དཔེར་ན། ཤེས་རབ་བམ་སྙིང་རྗེ་ལྟ་བུ། རང་ཉིད་སྐུ་གང་ཞིག་གི་རྣམ་པར་དམིགས་རྣམ་དུ་བྱེད་པ་དང་། འབྲེལ་ཡོད་གཟུངས་སྔགས་འདོན་པས་ཉོན་མོངས་པས་སྦགས་པ་དང་མི་དགེ་བའི་རང་ལྟ་ལས་རྒྱལ་བ་དང་། སྐུ་དེའི་ཆ་ཤས་སུ་འགྱུར་ཡོན་ཏན་རྣམས་གོང་འཕེལ་དུ་འགྲོ་བར་རོགས་རམ་བྱེད། དེ་ལྟའི་ཉམས་ལེན་ནི་ཚད་ཧ་ཅང་མཐོ་བས་ཚད་ལྡན་གྱི་དགེ་བའི་བཤེས་གཉེན་ཞིག་གི་ལམ་སྟོན་དགོས།
བོད་རྒྱུད་ནང་བསྟན་ཁྲོད་ད་དུང་ཞལ་འདོན་དང་ཆོ་གའི་བྱེད་སྒོ་ཧ་ཅང་མང་པོ་ཡོད་ཅིང་། རྒྱུན་དུ་དེ་དག་མི་དགེ་བའི་ཤུགས་དང་ལྷ་འདྲེའི་གེགས་བར་སེལ་བྱེད་ཡིན། དེ་ལྟའི་ཆོ་ག་ཁག་སྒྲུབ་པའི་སྐབས། དཀའ་ཚེགས་ལས་རྣམ་པར་རྒྱལ་ཕྱིར་ནུས་པ་དང་གདེང་ཚོད་འཐོབ་པར། སྒོམ་གྱི་མཐུན་རྐྱེན་དུ་རང་ཉིད་ཧ་ཅང་དྲག་ཤུལ་ལྡན་པ་དང་ཁྲོ་བོའི་རྣམ་པ་ཅན་གྱི་དམིགས་རྣམ་དུ་བྱེད་པ་དང་། དེ་བཞིན་བརྩེ་བ་དང་སྙིང་རྗེ་རྒྱུད་སྦྱོང་ཆེད་སྒོམ་གྱི་ཐུན་མོང་མ་ཡིན་པའི་ཐབས་ཚུལ་ཐོག་ལ་ཟབ་ནན་ཆེན་པོ་བྱེད་ཀྱི་ཡོད།
ང་ཚོས་དེང་སྐབས་དར་ཁྱབ་ཆེ་བའི་ནང་བསྟན་ཆོས་བརྒྱུད་ཆེ་ཁག་རྣམས་ཀྱི་མཚོན་དོན་གནས་བརྟན་སྨྲ་བ་དང་ བོད་དང་རྒྱ་ནག་བཅས་སུ་དར་བའི་ནང་པའི་ཆོ་ལུགས་རྣམས་ཀྱི་ཁྱད་ཆོསམི་འདྲ་བ་འགའ་ཞིག་གི་ཐོག་ལ་བལྟས་ན།
ཨེ་ལེག་ཛན་ཌར། བྷར་ཛིན།
ཨི་ཇིབ། ཁའེ་རོ། ཕྱི་ལོ་ ༡༩༩༥ ཟླ་ ༡༡ །
ཐོག་མར་
Berzin, Alexander. Buddhism and Its Impact on Asia.
Asian Monographs, no. 8.
Cairo: Cairo University, Center for Asian Studies, June 1996
ཞེས་པའི་ཆ་ཤས་སུ་པར་འགྲེམས་ཞུས།
གནས་བརྟན་སྨྲ་བས་དྲན་པ་ཉེར་བཞག་ཀྱི་ཉམས་ལེན་ཐོག་ལ་ནན་ཏན་བྱེད་ཅིང་། དེའང་དབུགས་གཏོང་ལེན་དང་། སྡོད་པའི་སྐབས་གཟུགས་པོའི་ནང་གི་མྱོང་ཚོར། གོམ་པ་ཧ་ཅང་དལ་པོ་བརྒྱབ་ནས་འགྲོ་བའི་ཚེ་གཡོ་འགུལ་དང་སྐུལ་སློང་བཅས་ཀྱི་ཐོག་ལ་བློ་བསྒྲིམས་ནས་བྱེད་ཀྱི་ཡོད། གཡོ་འགུལ་དེ་དག་གི་ཐོག་ལ་དྲན་པ་ཉེར་བཞག་བསྒོམས་པ་དང་མཉམ་དུ། མྱོང་སྟོབས་ཀྱིས་མི་རྟག་པ་རྟོགས་པའི་ཤེས་རབ་མངོན་དུ་འགྱུར། དེ་ལྟ་བུའི་ཤེས་རབ་དེ་མྱོང་བ་ཐམས་ཅད་ལ་དཔྱད་ཞིབ་བྱེད་པར་བེད་སྤྱོད་བཏང་ན། སུ་གཅིག་ལའང་ལྟོས་པ་མེད་པར་རང་དབང་དུ་གནས་ཤིང་འགྱུར་བ་མེད་པའི་རྟག་པའི་བདག་མེད་པ་རྟོགས་ཐུབ། ཐམས་ཅད་སྐད་ཅིག་མ་ཡིན། དེ་ལྟར་རང་གཅེས་འཛིན་དང་དེས་དྲངས་པའི་སྡུག་བསྔལ་ལས་ཐར་བར་བྱེད་པའི་གནས་ལུགས་རྟོགས་པའི་ཤེས་རབ་སྐྱེད་པར་བྱེད། གནས་བརྟན་སྨྲ་བས་ད་དུང་བྱམས་པ་དང་སྙིང་རྗེའི་ཐོག་ལ་སྒོམ་རྒྱག་སྟངས་སློབ་ཀྱི་ཡོད། འོན་ཀྱང་འདས་པའི་ལོ་ངོ་བཅུ་ཕྲག་དེ་ཉིད་ཀྱི་རིང་ཐའི་ལན་ཌིའི་ནང་འགོ་བཙུགས་ཏེ། ལམ་དུ་ཞུགས་པའི་ནང་ཆོས་ (Engaged Buddhism) ཞེས་པར་འགྱུར་བ་ཕྱིན་ཡོད། ལམ་དུ་ཞུགས་པའི་ནང་ཆོས་ཀྱི་ལས་གཞིའི་ཁྲོད་སྤྱི་ཚོགས་དང་ཁོར་ཡུག་ཐད་རོགས་རམ་བྱ་རྒྱུ་དེ་ཡིན། དེར་མ་ཟད་གནས་བརྟན་སྨྲ་བའི་དགེ་འདུན་པ་རྣམས་ཀྱིས་ནང་པའི་གསུང་རབ་སློབ་སྦྱོང་བྱེད་པ་དང་ངག་ནས་འདོན་ཞིང་། ཁྱིམ་པ་རྣམས་ཀྱི་ཆེད་ཆོ་ག་ཕྱག་ལེན་ཀྱང་གནང་གི་ཡོད། དགེ་འདུན་པ་རྣམས་ཀྱིས་ཉིན་ལྟར་ངག་གདམས་ནས་ལྷུང་གཟེད་བསྣམས་ཏེ་བསོད་སྙོམས་ལ་ཕེབས་པ་དང་། ཁྱིམ་པ་ཚོས་ཁོང་རྣམས་ལ་ཞལ་ལག་ཕུལ་ནས་སྦྱིན་པའི་ཉམས་ལེན་བྱེད་ཀྱི་ཡོད།
རྒྱ་ནག་ནས་དར་བའི་ཐེག་ཆེན་གྱི་ཆོས་རྒྱུད་ལ་སྡེ་ཚན་གཙོ་བོ་གཉིས་ལས། དག་ཞིང་(pure land)དང་ཉི་ཧོང་ནང་ལ་ཛེན་(Zen)ཞེས་པའི་ཆོས་རྒྱུད་གཉིས་ཡིན། དག་ཞིང་དུ་སྐྱེ་བར་འདོད་པའི་ཆོས་ལུགས་དེས། སངས་རྒྱས་ཀྱི་གོ་འཕང་འཐོབ་པར་མཐུན་རྐྱེན་ཚང་བའི་ལྷ་ཡུལ་གྱི་རིགས་ཤིག་སྟེ་དག་ཞིང་སྐྱེ་བའི་ཐབས་སུ། སངས་རྒྱས་འོད་དཔག་མེད་ཀྱི་མཚན་ངག་ནས་འདོན་པར་གཙོ་འདོན་བྱེད་ཀྱི་ཡོད། ཛེན་ཆོས་ལུགས་ཀྱིས་སེམས་རྣམ་རྟོག་ལས་ཞི་བའི་ཕྱིར་དམ་བསྒྲགས་ཆེན་པོས་སྒོམ་ལ་གཞོལ་བ་དང་། དེ་ལས་སེམས་ཀྱི་རང་བཞིན་སྙིང་རྗེ་ཆེ་ཅན་ཞིག་དང་ཤེས་རབ་རྒྱུད་ལ་མངའ་ཞིང་འོད་འཕྲོ་བར་བྱེད། ཆོས་ལུགས་དེ་གཉིས་ཀའི་ནང་བཙུན་པ་དང་བཙུན་མ་རྣམས་ཀྱིས་ཀོང་ཙེ་(Confucius)གྱི་རིག་གཞུང་ཉར་ཚགས་བྱས་ཏེ་གསུང་རབ་ངག་ནས་འདོན་ཅིང་། ཁྱིམ་པའི་སྤྱི་ཚོགས་ཁྲོད་དམིགས་བསལ་འདས་པོ་རྣམས་ཀྱི་ཆེད་ཆོ་ག་ཕྱག་ལེན་གནང་གི་ཡོད།
ཨེ་ལེག་ཛན་ཌར་ བྷར་ཛིན་ལགས་ཀྱི་གསུང་རྩོམ་ཕྱོགས་བསྡུས་མཛད་པ་ཞིག་ཡིན་ཅིང་། མི་ལོ་ ༢༩ རིང་རྒྱ་གར་ནང་བོད་བརྒྱུད་ནང་བསྟན་ལ་ཐོས་བསམ་སྒོམ་གསུམ་གནང་། ཆབས་ཅིག་ཁོང་གིས་རང་གི་བླ་མ་ སེར་ཀོང་མཚན་ཞབས་རིན་པོ་ཆེ་སྐུ་གོང་མའི་གསུང་སྒྱུར་ཞུས་པ་དང་སྐབས་འགར་༸གོང་ས་༸སྐྱབས་མགོན་ཆེན་པོ་མཆོག་གི་གསུང་སྒྱུར་ཡང་ཞུས། ཕྱི་ལོ་ ༡༩༨༠ གྱ་གྲངས་ནས་བཟུང་འབུམ་རམས་པ་བྷར་ཛིན་ལགས་ཀྱིས་རྒྱལ་ཁབ་བདུན་བཅུ་ལྷག་ཙམ་ནང་གཙུག་ལག་སློབ་གྲྭ་ཆེན་མོ་དང་ནང་པའི་ཆོས་ཚོགས་ནང་སློབ་ཁྲིད་རྒྱ་ཆེ་མཛད།
བྷར་ཛིན་བཤད་མཛོད་ནི་རྩ་བའི་ཆ་ནས་བོད་སོག་ནང་ཆོས་ཀྱི་ཐེག་པ་ཆེན་པོ་སྔགས་དང་བཅས་པའི་སྐོར་འབུམ་རམས་པ་ཨེ་ལེག་ཛན་ཌར་ བྷར་ཛིན་གྱི་ཡིག་སྒྱུར་ཞུས་པ་དང་ནང་ཆོས་འཆད་ཁྲིད་མཛད་པ་ཁག་ཕྱོགས་བསྡུས་གནང་བའི་བཤད་མཛོད་ཅིག་ཡིན། དེའི་ནང་མདོ་དང་། གསང་སྔགས། དུས་འཁོར། རྫོགས་ཆེན། ཕྱག་རྒྱ་ཆེན་པོའི་སྒོམ་གྱི་ཐོག་བོད་བརྒྱུད་ནང་བསྟན་གྱི་ཆོས་རྒྱུད་རྙིང་མ་དང་། ས་སྐྱ། བཀའ་རྒྱུད། དགེ་ལུགས། གཡུང་དྲུང་བོན་བཅས་བོད་ཀྱི་ཆོས་རྒྱུད་ཆེན་པོ་ལྔའི་སྐོར་ཙམ་མ་ཟད་གནས་བརྟན་སྡེ་པ་དང་ཁ་ཆེའི་ཆོས་ལུགས་གཉིས་ཞིབ་བསྡུར་བྱས་ཏེ་གྲུབ་དོན་རྣམས་བཀོད་ཡོད། དེ་བཞིན་བོད་དང་སོག་པོའི་སྐར་རྩིས་དང་གསོ་བ་རིག་པ། ཤམ་བྷ་ལ། ནང་པའི་ལོ་རྒྱུས་སོགས་བཞུགས་ཡོད།
ཞལ་འདེབས་ཡོང་ཁུངས་ཀྱི་རྒྱབ་སྐྱོར་ལ་བརྟེན་ནས་བོད་བརྒྱུད་ནང་བསྟན་གྱི་སྲོལ་རྒྱུན་བཞི་དང་དབུས་ཨེ་ཤི་ཡཱི་ལོ་རྒྱུས་དང་རིག་གཞུང་སློབ་གཉེར་ཆེད་སྐད་ཡིག་མང་པོའི་ནང་རིན་མེད་དུ་དྲ་ཐོག་ནས་ཐད་ཀར་མཁོ་འདོན་བྱ་རྒྱུ་ནི་བྷར་ཛིན་བཤད་མཛོད་ཀྱི་དམིགས་ཡུལ་ཞིག་ཡིན། དེ་ནི་Berzin Archives e.V.བརྒྱུད་མི་དམངས་ཁྲོད་ཇར་མན་ཁེ་ལས་མིན་པའི་ཚོགས་པ་ཞིག་གིས་སྦྱིན་བདག་གནང་ཡོད།(gemeinnütziger Verein Register Nr. 2423Nz, Berlin).
www.berzinarchives.com


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ཕྱི་ལོ་ ༢༠༡༡ ལོར་རྒྱལ་སྤྱིའི་ནང་པའི་ལྷན་ཚོགས་ལ་བསྩལ་བའི་༸གོང་ས་སྐུ་ཕྲེང་༸བཅུ་བཞི་པ་ཆེན་པོ་མཆོག་གི་མཇུག་སྡོམ་གསུང་བཤད།
(ཨེ་ཤི་ཡའི་ནང་པའི་རྒྱལ་ཁབ་ཚང་མའི་མཁན་པོ་དང་བླ་ཆེན་སོགས་འཐུས་མི་རྣམས་ལ་བསྩལ།)
ཌེ་ཡེ་ན་ ཡི་ལིས་ཡི་གེར་བཀོད་ཅིང་། ལུ་འེག་ རོ་བར་ཌེ་དང་ཨེ་ལེག་ཛན་ཌར་ བྷར་ཛིན་གྱིས་རྩོམ་སྒྲིག་ཅུང་ཟད་ཞུས།
གུས་བཀུར་འོས་པའི་ནང་པའི་གཅེན་གཅུང་ཚོ་དང་འདིར་ཕེབས་པའི་སྐུ་མགྲོན་ཚང་མར། ནང་པའི་རབ་བྱུང་ཞིག་ཡིན་པའི་ཆ་ནས་འདི་ནི་དངོས་གནས་སེམས་འགུལ་ཐེབས་པ་དང་དགའ་ཚོར་བྱེད་འོས་པ་ཞིག་འདུག རྒྱུན་ལྡན་ལྟར་སྐད་ཆ་མཐའ་མ་ཤོད་མཁན་དེར་དམིགས་བསལ་བཤད་རྒྱུ་གང་ཡང་མེད། གང་ཡིན་ཟེར་ན། ཚང་མ་སྔོན་ལ་གསུངས་ཚར་བ་རེད།
མི་ཚང་མ་འགྲོ་བ་མི་གཅིག་འགྱུར་ཡིན་པའི་ཆ་ནས་འདྲ་མཉམ་གྱི་གནད་དོན་ཐོག་དོ་ནན་དགོས་པའི་གལ་ཆེའི་རང་བཞིན།
ངོས་ཀྱི་སེམས་འཁུར་རམ་ཚོར་སྣང་ནི་ཨ་ཅང་ཅང་ང་རང་ནང་པའི་གྲྭ་པ་ཞིག་ཡིན། འོན་ཀྱང་བསམ་བློ་ཞིབ་མོར་བཏང་ན་མི་འབོར་ཐེར་འབུམ་བདུན་ཙམ་ཡོད་པའི་གྲས་ནས་ང་རང་འགྲོ་བ་མི་ཞིག་ཡིན་ལ་དེ་དག་གི་ཁོངས་ནས་གཅིག་ཡིན། འགྲོ་བ་མི་ནི་སྤྱི་ཚོགས་ཀྱི་སེམས་ཅན་ཞིག་རེད། དེར་བརྟེན་གང་ཟག་གཅིག་གི་འབྱུང་འགྱུར་གཞན་རྣམས་ལ་བརྟེན་ནས་ཡོད། དེས་ན་རང་ཉིད་སྒེར་གྱི་ཁེ་ཕན་སླད།ངས་མིའི་རིགས་སྤྱི་ལ་ཁ་ཙམ་མིན་པར་བསམ་བློ་གཏོང་དགོས།
གཞི་རྩའི་རིམ་པའི་ཐོག་འགྲོ་བ་མི་ལ་ཆ་བཞག་ན་ངོས་ཀྱི་ཤེས་ཚོད་ལ་མི་འབོར་ཐེར་འབུམ་བདུན་ཙམ་ཡོད། ཚང་མས་བདེ་བ་འདོད་པ་ལས་སྡུག་བསྔལ་མི་འདོད་ཅིང་། ཚང་མར་དེ་དོན་དུ་གཉེར་བའི་ཐོབ་ཐང་ཡོད། ཁྱད་པར་ཅི་ཡང་མེད། ང་ཚོ་ཆོས་དད་ཡོད་མཁན་ནམ་ཆོས་དད་མེད་མཁན། ཡང་ན་དཔལ་འབྱོར་གྱི་ཆ་ནས་དབུལ་ཕྱུག་དང་། ཤེས་ཡོན་ཡོད་མེད། རྒྱལ་པོའི་སྲས་སམ་སྤྲང་པོ་བཅས་སུ་ཡིན་རུང་། གནད་དོན་དེའི་ཐད་འགྲོ་བ་མི་གཅིག་འགྱུར་ཡིན། ང་ཚོ་གཅིག་པ་ཡིན། ང་ཚོ་ཚང་མར་ཐོབ་ཐང་གཅིག་པ་ཡོད།
ངའི་བསམ་པར། ང་ཚོ་འགྲོ་བ་མི་རྣམས་ལ་འཕྲད་བཞིན་པའི་དཀའ་ངལ་མང་པོ་ཞིག་ནི་ང་ཚོས་རིམ་པ་གཉིས་པ་དེའི་ཐོག་ཤུགས་སྣོན་རྒྱག་ཆེ་དྲགས་པའི་རྐྱེན་གྱིས་ཡིན། གལ་སྲིད་ང་ཚོས་གཞི་རྩའི་རིམ་པའི་ཐོག་བསམ་བློ་བཏང་ན། ང་ཚོ་ཚང་མ་འགྲོ་བ་མི་གཅིག་པ་ཡིན། དེས་ན་འཁྲུག་རྩོད་བྱེད་པ་དང་ཕན་ཚུན་མགོ་སྐོར་གཏོང་བ། ཡང་ན་གཅིག་གིས་གཅིག་ལ་མཐོང་ཆུང་ཁྱད་གསོད་བྱེད་པར་གཞི་རྩ་མེད། ང་ཚོ་གཅིག་པ་ཡིན། དེར་བརྟེན་གཅིག་པ་ཡིན་པ་ང་ཚོས་ཡིན་ཅིག་གསལ་པོ་བྱས་ནས་ཤེས་པ་བྱེད་དགོས།
བདེ་སྐྱིད་དང་ལྡན་པའི་མ་འོངས་པའི་འགྲོ་བ་མིའི་གནས་སྟངས་ཤིག་ནི་མི་ཚང་མས་འདོད་ཀྱི་ཡོད་ལ་ཚང་མའི་འགན་འཁྲི་ཡིན། འོན་ཀྱང་ང་ཚོ་ནང་པ་ཚོས། ངའི་བསམ་པར་ཕལ་ཆེར་ནང་པ་ས་ཡ་སྟོང་ཕྲག་གཅིག་ཙམ་ཡོད་ཀྱི་རེད། ཚང་མར་མིའི་རིགས་ལ་ཞབས་ཏོག་སྒྲུབ་རྒྱུའི་ལས་འགན་ཡོད། སངས་རྒྱས་ཤཀྱཱ་ཐུབ་པས་མངོན་པར་རྫོགས་པ་སངས་རྒྱས་པའི་སྐུལ་སློང་ཡང་སེམས་ཅན་གཞན་གྱི་སླད་དུ་ཡིན། ཁོང་གི་སྐུ་ཚེ་ཧྲིལ་པོ་དང་བཀའ་དང་བསྟན་བཅོས་རྣམས་ནང་པ་གཅིག་པུའི་ཆེད་དུ་མ་ཡིན་པར་སེམས་ཅན་ཐམས་ཅད་ཀྱི་ཆེད་དུ་ཡིན།
དུས་རབས་ཉི་ཤུ་པར་ཕྱི་མིག་བལྟ་བ།
དུས་རབས་ཉི་ཤུ་པར་ཕྱི་མིག་ལྟོས་དང་། ངའི་བསམ་པར་དུས་རབས་ཉི་ཤུ་པ་ནི་འགྲོ་བ་མི་ལོ་རྒྱུས་སྤྱིའི་ནང་གལ་ཆེའི་དུས་རབས་ཤིག་ཆགས་ཡོད། ང་ཚོས་བཟང་ཕྱོགས་ནས་དངོས་པོ་མང་པོ་གསར་བཟོ་བྱས་ཡོད་པ་དང་། དུས་མཚུངས་དུས་རབས་ཉི་ཤུ་པ་ནི་དྲག་སྤྱོད་ཀྱི་དུས་རབས་ཤིག་དང་འཁྲུག་རྩོད་དུས་རབས་ཤིག་ཆགས་ཡོད། ལོ་རྒྱུས་སྨྲ་བ་འགའ་ཞིག་ལ་བསྟུན་ན། མི་གྲངས་ས་ཡ་བརྒྱ་ཕྲག་གཉིས་ལྷག་ཙམ་རྐྱེན་ལམ་དུ་བཏང་ཡོད། གལ་ཏེ་དེ་ལྟའི་གཏོར་རྒོལ་ཆེ་བའི་གནོད་སྐྱོན་གྱིས་དོན་དངོས་སུ་གོ་ལ་འདིའི་སྟེང་ཕན་ཐོགས་དང་། ཞི་བདེ། བདེ་སྐྱིད་བཅས་བསྐྲུན་ཡོད་ན། གཏོར་སྐྱོན་དེ་དག་ལ་དག་སྐྱེལ་བྱེད་ཐུབ། འོན་ཀྱང་གནད་དོན་དེ་ལྟར་མ་ཡིན། ཐ་ན་དུས་རབས་ཉི་ཤུ་རྩ་གཅིག་པ་འདིའི་དུས་འགོར་ཡང་བཟོད་མི་བདེ་བའི་དོན་རྐྱེན་དང་བདེ་བ་མེད་པའི་གནད་དོན་འགའ་ལྷག་ཡོད། དེ་དག་ངོས་ཀྱི་བསམ་པར་འདས་པའི་ནོར་འཁྲུལ་དང་ལྷོད་གཡེང་ཤོར་བའི་འཇུག་འབྲས་ཤིག་ཡིན།
དེ་བཞིན་བཟོ་ལས་རིག་རྩལ་བ་གཞིགས་ན། ཡར་ཐོན་ཧ་ཅང་ཆེན་པོ་ཕྱིན་ཡོད། འོན་ཀྱང་བཟོ་རིག་དེ་གིས་སྐབས་རེ་གཏོར་བཤིག་ཚབས་ཆེན་བཟོས་ཡོད། ཚན་རིག་དང་བཟོ་ལས་རིག་རྩལ་དེ་ཉིད་ངོ་མཚར་ཅན་ཞིག་ཡིན། འོན་ཏེ་དེ་དག་བེད་སྤྱོད་ཡག་པོ་ཞིག་གཏོང་བར། ང་ཚོའི་སེམས་ལ་རག་ལས་ཡོད་ཅིང་། འཕྲུལ་རིགས་དེ་དག་བེད་སྤྱོད་བྱེད་པོར་རག་ལས་ཡོད། ཅི་སྟེ་རང་ངོས་ནས་དངུལ་དང་ཚན་རིག བཟོ་ལས་བཅས་ལ་བརྟེན་ནས་འཛམ་གླིང་ཡག་པོ་ཞིག་འདོད་ན་ནོར་འཁྲུལ་ཡིན། གལ་སྲིད་དངོས་གནས་ཡག་པོ་ཞིག་དང་། བདེ་སྐྱིད་ལྡན་པ་ཞིག་འདོད་ན། དོན་དམ་དུ་སེམས་ལ་རག་ལས་ཡོད། བློ་གྲོས་དང་ཤེས་ཡོན་གྱིས་ཀྱང་ཞི་བདེས་ཁེངས་པའི་འཛམ་གླིང་ཞིག་བསྐྲུན་པར་ངེས་བརྟན་མེད། དཀའ་
ངལ་བཟོ་མཁན་ཚང་མའི་རྣམ་དཔྱོད་ལ་བསམས་ན། ཁོང་ཚོ་ནི་ཧ་ཅང་སྤྱང་གྲུང་དོད་པོ་ཡོད། དེར་བརྟེན་བྱེད་ལྟེ་གཙོ་བོ་ནི་ཁོང་ཚོའི་རྒྱུད་ཀྱི་ཁོང་ཁྲོ་དང་། དངངས་སྐྲག ཞེ་སྡང་། རྣམ་རྟོག་བཅས་ཀྱིས་བསླད་པའི་སྐུལ་སློང་གིས་རྐྱེན་པས་དཀའ་ངལ་གྱི་འབྱུང་ཁུངས་སུ་གྱུར་བ་ཡིན།
གང་ཟག་སྒེར་གྱི་ངོས་ནས་ནང་གི་ཞི་བདེ་དགོས་མཁོ་ཆེ་སྐོར།
དང་པོ། དུས་རབས་ཉི་ཤུ་རྩ་གཅིག་པ་འདི་བཞི་བདེས་ཁེངས་པའི་དུས་རབས་ཤིག་ཏུ་བསྒྱུར་བར། ང་ཚོས་ནང་སེམས་ཀྱི་ཞི་བདེར་བསམ་བློ་གཏོང་དགོས། ཞི་བདེ་ནི་གསལ་བསྒྲགས་དང་ཐག་གཅོད་ཡང་ན་སྐད་འབོད་བརྒྱབ་ནས་ཡོང་ཐབས་མེད། ཞི་བདེ་ནི་ནང་སེམས་ཀྱི་ཞི་བདེའི་ཐོག་ནས་ཡོང་དགོས། དེ་ནི་ཐབས་ལམ་གཅིག་པུ་དེ་ཡིན། དེར་བརྟེན་བདེ་སྐྱིད་ལྡན་པའི་འཛམ་གླིང་ཞིག་ཡོང་བར། མདོར་ན་གང་ཟག་མི་རེ་ངོ་རེའི་སྐུལ་སློང་འདི་ལ་བལྟ་དགོས། འཛམ་གླིང་མཉམ་སྦྲེལ་རྒྱལ་ཚོགས་ལྟ་བུའི་སྒྲིགས་འཛུགས་བརྒྱུད་ཞི་བདེ་ནམ་ཡང་བསྐྲུན་མི་ཐུབ། ཞི་བདེ་ནི་གང་ཟག་སོ་སོའི་ནང་སེམས་ཀྱི་ཐོག་ནས་ཡོང་དགོས།
ཆོས་ལུགས་ཀྱི་ཟོག་རྫུ་སྤོང་བ།
གང་ཟག་བྱེ་བྲག་པ་འདུས་པ་ལས་ཚོགས་པ་དང་སྤྱི་ཚོགས་གྲུབ་ཀྱི་ཡོད། འོན་ཀྱང་འགོ་ཁྲིད་ཚོས་སྤྱི་ཚོགས་ནང་ཀུན་སྤྱོད་དང་བཟང་སྤྱོད་ཀྱི་རྩ་དོན་ལ་སེམས་འཁུར་མེད་པར་ཡོང་གི་ཡོད། སྤྱི་ཚོགས་ནང་དངུལ་དང་དབང་ཆའི་ཐོག་རིག་པ་བསྒྲིམས་ཤིང་། དེ་ལྟའི་སྤྱི་ཚོགས་ཀྱི་མི་རྣམས་རང་འགུལ་གྱིས་དངུལ་དང་དབང་ཆར་གཙིགས་ཆེན་པོས་དོ་ནན་བྱེད་ཀྱི་ཡོད། ང་ཚོས་མི་དེ་ཚོར་སྐྱོན་འཛུགས་བྱེད་མི་ཉན། གང་ཡིན་ཟེར་ན་སྤྱི་ཚོགས་ཧྲིལ་པོ་དེ་ལྟར་གྱུར་ཡོད།
ངའི་བསམ་པར་ཆོས་པ་མང་པོ་ཞིག་གིས་དཀོན་ཅོག་དང་སངས་རྒྱས་ལ་ཁ་ཙམ་ཚིག་ཙམ་གྱིས་སྲི་ཞུ་སྒྲུབ་ཅིང་ཉིན་རེའི་འཚོ་བའི་ཁྲོད་དོན་དངོས་ཐོག་ཁོང་ཚོས་དོ་སྣང་བྱེད་ཀྱི་མེད། ང་ཚོ་ནང་པ་སངས་རྒྱས་པ་ཚོས་སངས་རྒྱས་ལ་སྨོན་ལམ་འདེབས་ཀྱི་ཡོད། འོན་ཀྱང་ང་ཚོའི་ཉིན་རེའི་འཚོ་བའི་ནང་ང་ཚོས་སངས་རྒྱས་ལ་དོ་སྣང་མ་བྱས་པར། དངུལ་དང་། དབང་ཆ། སྙན་གྲགས་བཅས་ལ་ཆགས་ནས་སྡོད་ཀྱི་ཡོད། དེ་ཅིའི་ཕྱིར་ཞེ་ན། ངའི་བསམ་པར་ང་ཚོ་ཆོས་པ་ཚོས་ད་དུང་སྐབས་རེ་ཟོག་རྫུ་བྱ་རྒྱུ་སྦྱོང་གི་ཡོད། ང་ཚོས་སེམས་ཅན་ཐམས་ཅད་ཀྱི་ཆེད་དུ་སྨོན་ལམ་འདེབས་ཀྱི་ཡོད། འོན་ཀྱང་དོན་དམ་གྱི་བྱ་སྤྱོད་གང་ཡིན་ནམ། ང་ཚོས་གཞན་གྱི་ཐོབ་ཐང་ལ་སུན་སྣང་བྱེད་ཀྱི་མེད། ང་ཚོས་བཀོལ་སྤྱོད་ཙམ་བྱེད་ཅིང་། ངའི་བསམ་པར་ཆོས་ལུགས་མང་པོས་ཀྱང་དཀོན་ཅོག་ལ་སྨོན་ལམ་འདེབས་པ་དང་། ཡིད་ཆེས་བྱེད་ཀྱི་ཡོད། འོན་ཀྱང་དཀོན་ཅོག་གི་གསུང་གི་ལམ་སྟོན་ལ་ཉན་གྱི་མེད།
ངས་རྒྱུན་དུ་ངོས་ཀྱི་རྒྱ་གར་གྲོགས་པོ་ཚོ་ལ་ལྟོས་བཅས་ཀྱིས་རྒྱ་གར་གྱི་མི་རྣམས་ཆོས་ལུགས་ལ་དད་པ་ཆེ་བ་ཡོད་ཅེས་བཤད་ཀྱི་ཡོད། ཁོང་ཚོས་ལྷ་དབང་ཕྱུག་དང་། ཚོགས་བདག་སོགས་ལ་སྨོན་ལམ་འདེབས་ཤིང་ཚོགས་བདག་ལ་གཙོ་བོ་རྒྱུ་ནོར་ཆེད་གསོལ་འདེབས་བྱེད་ཀྱི་ཡོད། དེར་བརྟེན་ཁོང་ཚོས་ཆོས་དེ་ལྟར་བྱེད་ཅིང་ཁྱིམ་ཚང་ཚང་མའི་ནང་དཀོན་ཅོག་གི་སྣང་བརྙན་འགའ་ཡོད། འོན་ཀྱང་དངོས་ཡོད་ཀྱི་ཉིན་རེའི་འཚོ་ནང་ལྐོག་ཟའི་དོན་རྐྱེན་མང་པོ་ལྷག་གི་ཡོད། དེ་ཇི་ལྟར་ཡིན་ནམ། དཀོན་ཅོག་དང་སངས་རྒྱས་ཡོད་མ་རེད། ལྐོག་ཟ་བྱས་ན་འགྲིགས་ཀྱི་རེད་ཟེར་ན་རྦད་དེ་ནོར་བ་ཡིན། ང་ཚོས་ངེས་པར་དུ་དྲང་པོ་དང་བདེན་པ་བྱེད་དགོས། སྔོན་གྱི་སྐྱེ་བོ་དམ་པ་སུ་གཅིག་གིས་ཀྱང་“ ག་ཚོད་ཐུབ་ཐུབ་ཀྱིས་བཤུ་བཞོག་གཏོང་། ངས་རོགས་པ་བྱེད་དགོས་”ཞེས་གསུངས་མེད། དེ་ལྟར་གསུང་མཁན་དཀོན་ཅོག་གཅིག་ཀྱང་མེད།
གལ་སྲིད་ང་ཚོས་མཐུ་སྟོབས་ཆེ་བའི་སངས་རྒྱས་སམ་ཡེ་ཤུ་མ་ཤི་ཀ་ཡང་ན་མུ་ཧ་མད་སོགས་ཁས་ལེན་བྱས་ན། ངེས་པར་དུ་དྲང་པོ་དང་བདེན་པ་བདེན་ཐུག་བྱེད་དགོས། དེ་ལྟར་བྱས་ན་རང་གིས་རང་ལ་གདེང་སྤོབས་རྙེད་ཅིང་། “ ངས་སྦས་གསང་དགོས་དོན་གཅིག་ཀྱང་མེད། ངས་གང་བསམ་པ་བརྗོད་ཐུབ་ལ་དྲང་པོར་ལན་གང་ཡིན་རུང་འདེབས་ཐུབ།” མ་ཟད་གཞན་གྱི་ཡིད་ཆེས་ཐོབ་ཐུབ། དེས་ན་རང་ཤེད་ཅན་གྱི་ལྟ་ཚུལ་གྱི་ཁྲོད་ནས་དྲང་པོ་དང་བདེན་པ་བྱ་རྒྱུ་ནི་ནང་སེམས་ཀྱི་སྟོབས་ཤུགས་འབྱུང་བའི་སྒོ་ཡིན། མི་འགའ་ཞིག་གིས་ཕྱི་ཚུལ་ནས་བཟང་པོ་དང་ཡ་རབས་ངང་སྐད་ཆ་ཤོད་ཀྱི་ཡོད། འོན་ཀྱང་ཁོང་ཚོའི་སྐུལ་སློང་ལ་བལྟས་ན་མི་འདྲ་བ་ཞིག་ཡིན།དེ་ལྟའི་རིགས་ལ་ཡིད་ཆེས་དང་གུས་བཀུར་ཇི་ལྟར་འཐོབ་ཐུབ།
ལྷག་བསམ་རྣམ་དག་གིས་ནང་ཆོས་ཉམས་ལེན་ལ་གཞོལ་བ།
ང་རང་ནང་པ་ཡིན་ཅིང་། ངས་ཆོས་གྲོགས་གཅེན་གཅུང་ཚོ་ལ་ཤོད་རྒྱུར། ཨ་ཅང་ཅང་སངས་རྒྱས་པའི་ཆོས་ནི་ལོ་ངོ་ཉི་སྟོང་ལྔ་བརྒྱ་ལྷག་གི་ལོ་རྒྱུས་ལྡན་ནའང་། ད་དུང་དེང་དུས་ཀྱི་འཛམ་གླིང་ནང་ཧ་ཅང་འཚམ་པོ་དང་སྨིན་པོ་ཞིག་ཏུ་བཞུགས་ཡོད། ཚན་རིག་པ་རྩེ་ཕུད་མང་པོས་ད་ཆ་ཉོན་མོངས་ལ་གདོང་ལེན་བྱེད་ཐབས་སྐོར་གྱི་ཐབས་ལམ་དང་གནས་ཚུལ་འཚོལ་སྒྲུབ་བྱེད་འདོད་སྟོན་གྱི་ཡོད། སངས་རྒྱས་ཆོས་ནི་དངོས་གནས་ངོ་མཚར་ཕུལ་དུ་བྱུང་བ་ཞིག་ཡིན། འོན་ཀྱང་མཁས་སྒྲུབ་གཉིས་ལྡན་གྱི་བླ་མ་དང་། སྤྲུལ་སྐུ། དགེ་རྒན་རྣམས་ཀྱི་སྤུས་ཀ་ཉམ་རྒུད་སོང་ཡོད་པ་ངོས་ལ་ཚོར་སྣང་འདུག དེ་ནི་ངོས་ནས་སེམས་འཁྲལ་བྱེད་དགོས་པའི་དོན་གནད་ཤིག་ཡིན། གལ་སྲིད་རང་ལ་ཚུལ་དང་ལྡན་པའི་མི་ཚེའི་འགྲོ་ལུགས་ཤིག་མེད་པར་གཞན་ལ་ཇི་ལྟར་སློབ་ཐུབ། གཞན་ལ་ལམ་མ་ནོར་བ་སྟོན་ཕྱིར། སྔོན་ལ་སོ་སོ་རང་ངོས་ནས་ཡང་དག་པའི་ལམ་དུ་འཇུག་དགོས།
ད་ངའི་བསམ་པར་མཐུན་ཕྱོགས་ཀྱི་གནད་དོན་ཚང་མ་བཤད་ཟིན་ཅིང་། མི་མཐུན་པའི་ཕྱོགས་ཀྱི་སྐོར་ཅུང་ཟད་གླེང་རྒྱུ་ལྷག་ཡོད། ང་ཚོས་ངེས་པར་དུ་དོ་དོ་ནན་ཏན་བྱེད་དགོས། ང་རང་ནང་པའི་གྲྭ་པ་ཞིག་ཡིན། ངས་རྒྱུན་དུ་སོ་སོར་དཔྱད་པ་བྱེད་ཀྱི་ཡོད། ཉིན་ལྟར་ཞོགས་པ་མལ་ལས་ལངས་མ་ཐག་རང་སེམས་བཅོས་ཐབས་སུ་སངས་རྒྱས་རྗེས་སུ་དྲན་པ་དང་སངས་རྒྱས་ཀྱི་གསུང་འགའ་ཁ་འདོན་བྱེད་ཀྱི་ཡོད། དེ་རྗེས་ཉིན་གཅིག་གི་དུས་ཚོད་ལྷག་མའི་རིང་སངས་རྒྱས་ཀྱི་ལམ་སྟོན་གཞིར་བཟུང་དྲང་བདེན་དང་། བདེན་པ་བདེན་ཐུག སྙིེང་རྗེ་ཅན། ཞི་བདེའི་ངང་འཚེ་བའི་མེད་པའི་ལས་སུ་འཇུག་ཐབས་ལ་འབད་བརྩོན་བསྟེན་གྱི་ཡོད། དེར་བརྟེན་ངའི་རེ་བར། ངོས་ཀྱི་ནང་པའི་གཅེན་གཅུང་ཚོས་སངས་རྒྱས་ཀྱི་ཆོས་བཤད་པ་དང་། གོང་མཐོར་གཏོང་བ། ཁྱབ་སྤེལ་གཏོང་བའི་སྐབས། དང་པོ་རང་གི་སེམས་ནང་ཁྱབ་སྤེལ་གཏོང་དགོས་ཞེས་འབོད་སྐུལ་བྱེད་ཀྱི་ཡོད། དེ་ནི་ཧ་ཅང་གལ་འགངས་ཆེན་པོ་ཡིན།
འཛམ་གླིང་ནང་གི་ཆོས་ལུགས་ཆེ་ཁག་ཚང་མར་ནང་གི་ཞི་བདེ་བསྐྲུན་པའི་ནུས་པ་གཅིག་འགྱུར་ཡོད་པ་ཨ་ཅང་བརྗོད་མེད་ཡིན། དེའི་ཐོག་ནས་འཛམ་གླིང་འདི་ལེགས་བཅོས་གཏོང་ཐུབ། ཆབས་ཅིག་ནང་ཆོས་དང་། གཅེར་བུ་པའི་ཆོས།གྲངས་ཅན་པའི་ཡ་གྱལ་ཞིག་བཅས་ལ་ཐུན་མོང་མ་ཡིན་པའི་ཁྱད་ཆོས་གཅིག་ནི་གང་ཟག་སྒེར་གྱི་གལ་གནད་ལ་དོ་ནན་བྱེད་པ་དེ་ཡིན། མཐའ་མའི་ལྟ་ཚུལ་ལམ་རྣམ་གཞག་ནི་རང་གིས་བསྐྲུན་པ་དེ་ཡིན་པ་དང་། ང་ཚོས་ལས་རྒྱུ་འབྲས་ཀྱི་རྣམ་གཞག་འདོད་ཅིང་། དགེ་བའི་ལས་བྱས་པས་འབྲས་བུ་བདེ་བ་དང་། མི་དགེ་བའི་ལས་བྱས་པ་ལས། འབྲས་བུ་མི་བདེ་ཡོང་གི་ཡོད། དེའི་ཕྱིར་ལས་རྒྱུ་འབྲས་ཀྱི་རྣམ་གཞག་ལ་བརྟེན་ནས། ཅི་སྟེ་རང་གིས་མི་དགེ་བའི་ལས་བསགས་ན། སངས་རྒྱས་ཀྱིས་སྐྱོབ་མི་ཐུབ། སངས་རྒྱས་ཀྱིས། “ ངས་ནི་ཁྱོད་ལ་ཐར་པའི་ལམ་སྟོན་པས། ཐར་པ་སྒྲུབ་དང་མ་སྒྲུབ་རང་ལ་རག་ལས་ཡོད། ངས་བྱིན་རླབས་བསྩལ་ནས་འཁྲིད་མི་ཐུབ་”ཅེས་གསུངས་ཡོད།
དེས་ན་རང་ཉིད་རང་གི་མགོན་ཡིན། ངའི་བསམ་པར་དེ་ལྟའི་ཆོས་ནི་ཧ་ཅང་ཕན་རླབས་ཆེ། ཐམས་ཅད་རང་གི་ལས་ཀ་རག་ལས་ཡོད། དགེ་བ་དང་མི་དགེ་བའི་ལས་གང་ཡིན་རུང་ཚང་མ་སྐུལ་སློང་ལ་ཐུག་ཡོད། སངས་རྒྱས་ཀྱི་ཆོས་ཀྱིས་ནང་སེམས་ཀྱི་ཞི་བདེར་ལེགས་སྐྱེས་ཆེན་པོ་འབུལ་ཐུབ།
ནང་པའི་ཆོས་རྒྱུད་འདྲ་མིན་དབར་མཛའ་མཐུན།
ངས་ཁ་སང་བརྗོད་པ་བཞིན། འབར་མ་དང་ལོའོ་དེ་མིན་རྒྱལ་ཁབ་གཞན་གྱི་དབུ་ཁྲིད་རྣམས་དང་ང་ཚོ་མཇལ་འཕྲད་བྱུང་བའི་སྐབས། སྔོན་མ་ཐེག་དམན་དང་ཐེག་ཆེན། གསང་སྔགས་རྡོ་རྗེ་ཐེག་པ་བཅས་ཀྱི་ཐ་སྙད་དེ་དག་གིས་རྐྱེན་པས་མི་རྣམས་ཀྱི་སེམས་ནང་ཐེག་པ་གསུམ་པོ་རྣམས་རྦད་དེ་ཐ་དད་དང་རང་རང་སོ་སོ་ཡིན་པའི་མཐོང་ཚུལ་བྱིན་ཡོད། དེ་ནི་མཐའ་གཅིག་ཏུ་ནོར་འཁྲུལ་ཡིན། དེ་རིང་ཞོགས་པ་ངས་མདོར་བསྡུས་ཤིག་ཞུས་པ་ལྟར། གནས་བརྟན་སྨྲ་བ་(ཐེ་ར་ཝ་རྡ)འམ་པཱ་ལིའི་སྲོལ་རྒྱུན་ནི་སངས་རྒྱས་པའི་ཆོས་དང་
འདུལ་བའི་ཉམས་ལེན་གྱི་གཞི་རྟེན་ཡིན།
སངས་རྒྱས་ཉིད་དང་གང་གི་རྣམ་ཐར་ལ་གཟིགས་དང་། ཁོང་གིས་རང་གི་དབུ་སྐྲ་རང་གིས་བྲེགས་ནས་རབ་ཏུ་བྱུང་། དེ་ནི་ཚུལ་ཁྲིམས་ཀྱི་ཉམས་ལེན་ཡིན། དེ་ནས་ལོ་དྲུག་དཀའ་དཔྱད། དེ་ནི་ཏིང་ངེ་འཛིན་གྱི་ཉམས་ལེན་དང་། ལྷག་མཐོང་གི་ཀྱི་ཉམས་ལེན་མཛད། དེ་ལྟའི་ལམ་ནས་མཐར་མངོན་པར་རྫོགས་པའི་སངས་རྒྱས། དེར་བརྟེན་བསླབ་པ་གསུམ་ནི་ཚུལ་ཁྲིམས་དང་། ཏིང་ངེ་འཛིན། ཤེས་རབ་བཅས་ཀྱི་བསླབ་པ་རྣམས་ཡིན། ང་ཚོ་རྗེས་འཇུག་གདུལ་བྱ་རྣམས་ཀྱིས་ཀྱང་གང་གི་མཛད་པའི་རྗེས་སུ་འཇུག་དགོས། སྒྲིག་རང་སྲུང་དང་འདུལ་བའི་ཉམས་ལེན་མེད་པར། ཞི་གནས་དང་ལྷག་མཐོང་ཇི་ལྟར་གོང་འཕེལ་གཏོང་ཐུབ། ཁག་པོ་རེད། དེར་བརྟེན་པཱ་ལི་གཞུང་ནི་སངས་རྒྱས་ཀྱི་ཆོས་ཀྱི་གཞི་མ་ཡིན།
དེའི་སྟེང་ངའི་བསམ་པར་ལེགས་སྦྱར་གྱི་གཞུང་ནས་གསུངས་པའི་ཕར་ཕྱིན་གྱི་གཞུང་ཉམས་ལེན་བྱེད་དགོས། དེས་བདེན་པ་བཞིའི་གསུམ་པ་སྡུག་བསྔལ་སྤངས་པའི་བྲལ་བ་འགོག་བདེན་འཐོབ་པར་ཤུགས་རྒྱག་གི་ཡོད། དེར་འགྲེལ་བ་འཕར་མ་དགོས་རྒྱུ་གལ་ཆེ། འགོག་བདེན་ཞེས་པ་ག་རེ་རེད། ང་ཚོའི་རྒྱུད་ཀྱི་མ་རིག་པ་མེད་པ་བཟོ་ཐུབ་སྲིད་སྐོར་སངས་རྒྱས་ཀྱིས་གསུངས་ཡོད། ནམ་ཞིག་ང་ཚོས་རང་རྒྱུད་ཀྱི་མ་རིག་པ་ཡོངས་སུ་བཅོམ་ཐུབ་ན། དེ་ལ་འགོག་བདེན་ཟེར། དེ་ནི་འགྲེལ་པ་འཕར་མ་དེ་ཡིན། འགོག་བདེན་རྟོགས་པའི་ལམ་མམ་ཐབས་རྣམས་ཀྱང་འགྲེལ་པ་འཕར་མ་ཡིན།
དེས་ན་ཁང་བརྩེགས་དང་པོ་དང་འདྲ་བར། པཱ་ལིའི་གཞུང་ལ་གཞི་བཅོལ་ནས། ལེགས་སྦྱར་གྱི་སྐད་བྱུང་། གཞན་ཡང་དང་པོ་འོག་ཁང་དང་འདྲ་བའི་པཱ་ལིའི་གཞུང་ནང་གི་དགེ་སྦྱོང་གི་ཉམས་ལེན་དང་། སྒྲིག་རང་སྲུང་། ཚུལ་ཁྲིམས་བཅས་གྲུབ། དེ་ནས་ཁང་བརྩེགས་དང་པོ་དང་འདྲ་བའི་མདོ་སྡེའི་སྡེ་སྣོད་དང་མངོན་པའི་སྡེ་སྣོད། ཤེས་རབ་དང་ཕར་ཕྱིན་དྲུག་གམ་བཅུ་སོགས་ཡོང་གི་ཡོད། མ་ཟད་དེ་དག་གི་ཐོག་གསང་སྔགས་རྡོ་རྗེ་ཐེག་པ་སྟེ་ཞི་གནས་དང་ལྷག་མཐོང་། བྱང་ཆུབ་ཀྱི་སེམས་བཅས་ཀྱི་ཉམས་ལེན་གྱི་སྒོ་ནས་ཡི་དམ་རྣམས་སྒོམ་པ། དེ་དག་ནི་འོག་ཁང་དང་། ཁང་བརྩེགས་དང་པོ། ཁང་བརྩེགས་གཉིས་པ་སོགས་དང་འདྲ། འོག་ཁང་མེད་པར་གཞན་རྣམས་སྐྲུན་མི་ཐུབ། དེར་བརྟེན་ནང་པའི་སྤུན་ཟླ་ཚོས་དེ་དག་མཁྱེན་དགོས་པ་ཡིན།
ང་ལ་དབང་ཆ་གང་ཡང་མེད། ངས་རང་ཉིད་སློབ་མ་ཞིག་ཏུ་བརྩི་གི་ཡོད། དུས་ཚོད་ག་དུས་ཐོབ་ཀྱང་རྒྱུན་དུ་སློབ་སྦྱོང་བྱེད་ཀྱི་ཡོད། བོད་རྒྱུད་ནང་བསྟན་ལ་བསམས་ན། རྒྱ་གར་གྱི་སྐད་དང་པཱ་ལི། ལེགས་སྦྱར་སོགས་ཀྱི་སྐད་ཡིག་ནས་བོད་སྐད་དུ་ཆོས་ཀྱི་པོད་གསུམ་བརྒྱ་ལྷག་ཙམ་བསྒྱུར་ཡོད་པ་དང་འགའ་ཞིག་བལ་པོའི་སྐད་ནས་བསྒྱུར་ཡོད།དེར་བརྟེན་ངོས་ལ་དུས་ཚོད་ནམ་ཐོབ་ཀྱང་གཞུང་དེ་དག་ལ་ལྟ་ཀློག་བྱེད་པ་དང་བསམ་བློ་གཏོང་གི་ཡོད། གཞུང་པོད་གསུམ་བརྒྱ་དེ་དག་ལ་ལྟ་ཀློག་བྱེད་མྱོང་མེད་པའི་མི་རྣམས་དང་བསྡུར་ན་ངའི་ཤེས་རྒྱ་ཅུང་ཟད་མཐོ་བ་ཡོད། དཔེ་ཆ་དེ་དག་སློབ་སྦྱོང་བྱས་པ་དང་། བསླབ་པ་གསུམ་གྱི་ཉམས་ལེན་ནི་ཧ་ཅང་གལ་གནད་ཆེན་པོ་ཡིན་པར་ངེས་ཤེས་རྙེད་ཀྱི་འདུག
ཚུལ་དང་མཐུན་པའི་རབ་བྱུང་བྱེད་པ།
ཐོག་མར་ང་ཚོ་ནང་པ་ཚོས་ཐེག་དམན་དང་ཐེག་ཆེན། གསང་སྔགས་རྡོ་རྗེ་ཐེག་པའི་རྗེས་འཇུག་པ་གང་ཡིན་ཀྱང་ང་ཚོས་སངས་རྒྱས་ཀྱི་རྗེས་འཇུག་ཡང་དག་པ་ཞིག་བྱེད་དགོས། དེ་ཧ་ཅང་གནད་འགག་ཆེན་པོ་ཡིན། གསལ་པོ་བྱུང་སོང་ངམ། སངས་རྒྱས་ཀྱི་རྗེས་འཇུག་ཆགས་པར། རབ་བྱུང་དང་དགེ་སློང་གི་ཆས་གོས་གྱོན་པ་ཙམ་གྱི་འགྲིགས་ཀྱི་མེད་ལ་དེ་དག་ལ་ང་ཚོས་ནང་པ་ཞེས་བརྗོད་མི་ཐུབ་ཅིང་། རབ་བྱུང་དང་དགེ་སློང་རྣམ་དག་རེད་ཅེས་འབོད་མི་ཐུབ། ཆས་གོས་བརྗེ་བ་ནི་སྟབས་བདེ་པོ་རེད། སངས་རྒྱས་ཀྱི་རྗེས་འཇུག་རྣལ་མ་ཞིག་ཆགས་པར་ང་ཚོས་སོ་སོའི་སེམས་ནང་འགྱུར་བ་གཏོང་དགོས། དེ་བཞིན་ནང་པའི་རབ་བྱུང་ཚད་ལྡན་ཞིག་ཡོང་བར་ང་ཚོས་སྒྲིག་རང་སྲུང་བྱེད་དགོས། “སྐབས་རེ་ལས་ཀ་
ག་པ་ཚང་མ་སངས་རྒྱས་ལ་བསྐུལ་ནས། རང་ཉིད་རྒྱས་སྤྲོས་བྱས་སྡོད་ཀྱི་ཡོད།” དེ་འདྲ་ཇི་ལྟར་བྱེད་ཕོད་དམ། གལ་སྲིད་ནང་པ་ཞིག་ཡིན་ན། སངས་རྒྱས་ཀྱིས་བསྟན་པའི་ལམ་ལ་འཇུག་ནས་ལོ་དྲུག་དཀའ་བ་དཔྱད་དགོས། ང་ཚོས་ཁོང་གི་དཔེའི་རྗེས་སུ་འབྲང་དགོས།
ད་ངས་ཁ་སང་བརྗོད་པ་བཞིན། གྲོགས་པོ་ཞིག་གིས་པཱ་ལི་གཞུང་དང་ལེགས་སྦྱར་གྱི་གཞུང་དབར་སྟོང་ཆའམ་སྒྲིབ་བྱེད་ཅིག་ཡོད་པར་བརྗོད་ཀྱི་འདུག སྟོང་ཆ་དེས་ནི་སུ་གཅིག་ལའང་ཁེ་ཕན་མེད། ང་ཚོས་མཉམ་རུབ་དང་སྤེལ་རེས་བྱེད་དགོས།ཁོ་རང་གི་སྲོལ་རྒྱུན་ཁྲོད་ནས་ང་ཚོས་དེ་ལུགས་ཀྱི་སོ་སོར་ཐར་པའི་སྐོར་སློབ་སྦྱོང་བྱ་རྒྱུ་མང་པོ་ཡོད་ཅིང་། དེ་ག་ནང་བཞིན་ལེགས་སྦྱར་གྱི་སོ་སོར་ཐར་པའི་སྐོར་ལའང་སྦྱོང་རྒྱུ་མང་པོ་ཡོད། དེར་བརྟེན་དུས་སྟོན་ཙམ་མིན་པར་རྒྱུན་དུ་ཐུག་འཕྲད་བྱས་ནས། ཕན་ཚུལ་བགྲོ་གླེང་བྱས་ན་ཕན་ཐོགས་ཧ་ཅང་ཆེན་པོ་ཡོད། དེ་གནད་དོན་གཅིག་རེད།
དགེ་སློང་མའི་སྡོམ་པ་བསྐྱར་གསོ་བྱ་རྒྱུའི་གནད་དོན།
ཁྱེང་རང་ཚོས་མཁྱེན་གསལ་ལྟར། དགེ་སློང་མར་གཞིགས་ན། ཐོག་མ་ནས་གཞི་ཐམས་ཅད་ཡོད་པར་སྨྲ་བའི་སྡེ་པའི་ནང་དགེ་སློང་མའི་སྡོམ་རྒྱུན་[བོད་དང་སོག་པོས་ཉམས་ལེན་བྱེད་པའི་]བསྐྱར་གསོ་བྱེད་པར་ངས་རྒྱབ་སྐྱོར་བྱས་ཡོད། འོན་ཀྱང་ང་ཚོས་འདུལ་བའི་གཞུང་ལ་བརྩི་འཇོག་བྱེད་དགོས། གལ་སྲིད་བཀས་བཀོད་རྒྱུན་འཛིན་པ་ཞིག་ལྟར་ང་ལ་དབང་ཆ་དམིགས་བསལ་ཡོད་ན། “ཨོའོ་ཁྱེད་རང་ཚོས་དེ་བྱེད་”ཅ ེས་བརྗོད་ཐུབ། དེ་ང་ཚོས་བྱེད་མི་ཐུབ། ང་ཚོས་ངེས་པར་དུ་འདུལ་བའི་གཞུང་སྟེ། གཞི་ཐམས་ཅད་ཡོད་པར་སྨྲ་བའི་གཞུང་དང་། ད་དུང་འཆོས་སྲུང་སྡེ་པའི་གཞུང་།[ཤར་ཨེ་ཤི་ཡའི་ནང་ཉམས་ལེན་བྱེད་པ་] གནས་བརྟན་སྨྲ་བའི་གཞུང་[ལྷོ་ཤར་ཨེ་ཤི་ཡའི་ནང་ཡོད་པ་]བཅས་ཀྱི་རྗེས་སུ་འབྲང་དགོས།
མཁྱེན་སོང་ངམ། དེ་ནི་ང་ཚོས་གོ་བསྡུར་བྱེད་དགོས་པའི་གལ་ཆེའི་བརྗོད་གཞི་ཞིག་ཡིན། ཐག་གཅོད་ནི་ངའི་ཚོད་འཛིན་གྱི་ཡུལ་ལས་འདས། བོད་པའི་སྤྱི་ཚོགས་ཁྲོད་ཀྱི་བཙུན་མའི་དགོན་སྡེ་ཁག་ནང་ངས་གང་བྱེད་ཐུབ་པ་ནི། དགོན་སྡེ་ཆེ་གྲས་ནང་སློབ་གཉེར་བྱེད་པའི་ཚད་གཞི་ལྟར་གཅིག་མཚུངས་བཙུན་དགོན་དེ་དག་བྱེད་ཐུབ་རྒྱུར་ངོ་སྤྲོད་བྱེད་ཐུབ། ད་ལྟའི་ཆར་ང་ཚོར་ནང་པའི་ཆོས་ཀྱི་ཐོག་མཁས་པའི་དགེ་བཤེས་མ་འགའ་ཞིག་ཐོན་བཞིན་ཡོད།
དུས་ནས་དུས་སུ་ང་ཚོས་དགེ་སློང་མའི་སྡོམ་རྒྱུན་སྐྱར་གསོའི་ཐོག་བགྲོ་གླེང་བྱས་ཡོད་པ་དང་། ད་ལྟའང་འབད་བརྩོན་སྟེན་གྱི་ཡོད། ལའོ་ནང་པའི་གཙོ་འཛིན་དང་དེ་བཞིན་འབར་མའི་ནང་པའི་གཙོ་འཛིན་ལ་ཕུལ་བའི་སྙན་སྐུལ་ཡི་གེ་གསར་ཤོས་བསྟན་ཡོད། ང་ཚོས་མུ་མཐུད་གོ་བསྡུར་ནན་པོ་བྱེད་ཀྱི་ཡིན། མཐར་ངའི་བསམ་པར་ང་ཚོར་གཅིག་འགྱུར་གྱི་གྲོས་མཐུན་ཞིག་ཡོང་ངེས་རེད།
དེ་ཙམ་ཡིན་ཐུགས་རྗེ་ཆེ།
དཀར་ཆག་གཅིག་པའི་དྲ་ཤོག
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (05%)
ཤོག་ངོས་བརྗོད་བྱ།
- མི་ཚང་མ་འགྲོ་བ་མི་གཅིག་འགྱུར་ཡིན་པའི་ཆ་ནས་འདྲ་མཉམ་གྱི་གནད་དོན་ཐོག་དོ་ནན་དགོས་པའི་གལ་ཆེའི་རང་བཞིན།
- དུས་རབས་ཉི་ཤུ་པར་ཕྱི་མིག་བལྟ་བ།
- གང་ཟག་སྒེར་གྱི་ངོས་ནས་ནང་གི་ཞི་བདེ་དགོས་མཁོ་ཆེ་སྐོར།
- ཆོས་ལུགས་ཀྱི་ཟོག་རྫུ་སྤོང་བ།
- ལྷག་བསམ་རྣམ་དག་གིས་ནང་ཆོས་ཉམས་ལེན་ལ་གཞོལ་བ།
- ནང་པའི་ཆོས་རྒྱུད་འདྲ་མིན་དབར་མཛའ་མཐུན།
- ཚུལ་དང་མཐུན་པའི་རབ་བྱུང་བྱེད་པ།
- དགེ་སློང་མའི་སྡོམ་པ་བསྐྱར་གསོ་བྱ་རྒྱུའི་གནད་དོན།


text:
This is the second TPR editorial translated into Tibetan. We will be releasing Tibetan translations of additional editorials in the coming weeks.
བློ་བཟང་སེང་གེའི་༼རྒྱ་ནག་གི་ཨོ་བྷ་མ་༽ཞེས་བའི་གཏམ་བཤད་ལ་ཞིབ་འཇུག
བོད་ཀྱི་ཆབ་སྲིད་བསྐྱར་ཞིབ་ཀྱི་རྩོམ་སྒྲིག་པས་སྤེལ། (By Editors of The Tibetan Political Review)
ཚེ་རིང་དོན་གྲུུབ་ཀྱིས་བསྒྱུར།
བཀའ་བློན་ཁྲི་བའི་འོས་བསྡུའི་འགྲན་བསྡུར་ལ་སེའེ་ར་པེ་ལིན་(Sarah Palin)ལ་ བྱུང་བའི་ཐོག་མའིི་དོན་རྐྱེན་དེའི་རང་བཞིན་ལྡན་པ་དང་བློ་བཟང་སེང་གེ་དང་འཇམ་ དབྱངས་ནོར་བུ་རྣམ་གཉིས་ལ་བཀའ་དྲིན་ཆེ་ཞུ། སེའེ་ར་པ་ལིན་ནི་ཕྱི་ལོ་༢༠༠༨ལོའི་ཨ་རིའི་སྲིད་འཛིན་གཞོན་པའི་འོས་གཞི་ལས་ཕམ་ ཁ་མྱོང་མཁན་དེ་ཡིན་ཞིང་ཁོ་མོས་ཨུ་རུ་སུ་(Rassia)མོ་རང་གི་གཟིམ་ཤགས་ཨེ་ལ་སི་ཀ་(Alaska)ནང་ ཡོད་པ་ནས་གཟིགས་ཐུབ་ཀྱི་ཡོད་ཙང་མོརང་ལ་ཕྱི་འབྲེལ་གྱི་ཉམས་མྱོང་ལྡན་ཡོད་ཞེས་ བརྗོད། སྐད་ཆ་དེེས་ཁོ་མོའི་འཛིན་སྐྱོང་གི་དུས་ཡུན་ཕྱེད་ཀའི་རིང མོའི་ཞན་ཆ་དེ་དག་གནས་སྐབས་རིང་མི་མང་གི་སྐྱོན་བརྗོད་ལས་མཐར་ཐུབ་པ་བྱུང་བ་ རེད། ཀློག་པ་པོ་ཚོས་མཁྱེན་གསལ་བཞིན་འཇམ་དབྱངས་ནོར་བུས་བདེན་མཐའ་སྐྱོང་བ་དེ་ནི་ བློ་བཟང་སེང་གེ་ལགས་ཀྱིས་ཁོ་ནི་རྒྱ་ནག་གི་ཨོ་བྷ་མ་(Obama)བྱེད་ འདོད་ཡོད་ཅེས་བརྗོད་པ་དེ་རེད། ཉན་ཞིབ་པ་ཁ་ཤས་ལ་མཚོན་ན་ཚིག་དེ་གསན་དུས་བློ་བཟང་སེང་གེ་ནི་རེ་འདུན་ཚད་བརྒལ་ བྱེད་མཁན་ཞིག་གམ་ཡང་ན་ཆབ་སྲིད་ཀྱི་གོ་རྟོགས་སྐྱོ་བོ་འདུག་ཅེས་བརྗོད་སྲིད་པ་ རེད། རྒྱ་ནག་གི་ཨོ་བྷ་མ་ཞེས་བའི་གླེང་གཞི་དེས་རྣོ་ངར་ཅན་གྱི་གླེང་སྟེགས་ཤིག་ བསྐྲུན་ཡོད་པ་དང་བོད་ཀྱི་ཆབ་སྲིད་བསྐྱར་ཞིབ་རྩོམ་སྒྲིག་པ་(Editors of the Tibetan Political Review )ཚོ་ ལ་མཚོན་ན་སྐད་ཆའི་འཐབ་རྩོད་འདི་ཙམ་གྱིས་གོ་རྟོགས་ལྡན་པའི་འོས་བླུགས་མཁན་ཚོ་ ལ་དེ་འདྲའི་ཤུགས་རྐྱེན་ཐེབས་མི་ཐུབ་པའི་ཡིད་ཆེས་ཡོད། དེར་བརྟེན་ཚིག་དོན་འདི་ལ་གོ་བ་ལོག་པར་མི་ལེན་པའི་ཆེད་ང་ཚོས་བློ་བཟང་སེང་གེ་ ལགས་ཀྱིས་དངོས་གནས་ག་རེ་བརྗོད་ཡོད་པ་ལ་འཚོལ་ཞིབ་བྱས་པ་དང་། ང་ཚོས་འོས་བླུགས་མཁན་ཚོས་འོས་མི་ཚོ་ཆབ་སྲིད་ཀྱི་ལང་ཕྱོགས་ཐོག་ནས་ཐག་གཅོད་ བྱེད་རྒྱུ་ལས་དཀྲོག་གཏམ་ལ་ཡིད་ཆེས་བྱས་ཏེ་ཧོར་རྒྱུགས་མི་བྱེད་པའི་རེ་བ་ བྱེད་ཀྱིན་ཡོད།
བློ་བཟང་སེང་གེ་ཡི་དབུ་མའི་ལམ་དང་བོད་རྒྱ་མཉམ་གནས།
བློ་བཟང་སེང་གེ་ལགས་ཀྱིས་ འཇམ་དབྱངས་ནོར་བུ་ལ་ཁོང་གིས་རྒྱ་ནག་གི་ཨོ་བྷ་མ་ཞེས་བ་ནི་རྩེད་མོ་ཞིག་གི་ ངོས་ནས་བཤད་པ་ལས་དོན་དངོས་ཀྱི་སྐད་ཆ་ཞིག་མིན་པའི་ལན་འདེབས་བྱས་ཡོད་པ་དང་། ང་ཚོའི་ཞིབ་འཇུག་ལ་གཞིགས་ན་དེ་ནི་བདེན་པ་ཞིག་ལ་མངོན། འོན་ཀྱང་རྩེད་མཚར་མིན་པའི་དངོས་ཡོད་ཀྱི་གནད་དོན་གལ་ཆེན་ཞིག་ནི་བློ་བཟང་སེང་ གེ་ཡི་བསམ་ཚུལ་ལྟར་ན་བོད་ནི་རྒྱ་ནག་གི་ཆབ་སྲིད་དང་སྤྱི་ཚོགས་ཀྱི་སྒྲོམ་ གཞིའི་ནང་མཉམ་གནས་བྱ་རྒྱུ་དེ་ཡིན་མོད་ཀྱང་ཁོང་གི་བསམ་ཚུལ་འདི་ད་དུང་བོད་མི་ མང་འོས་ཤོག་བླུགས་མཁན་རྣམས་ལ་གསལ་བོ་ཞུས་མེད་པ་དང་ཁོང་ཚོས་གནས་ཚུལ་འདི་ཇི་ ལྟར་ཐག་གཅོད་བྱ་རྒྱུ་དེ་མི་དམངས་ཀྱི་འདོད་པ་ཡིན་ཡང་གནས་ཚུལ་འདི་ངེས་པར་དུ་ མི་དམངས་ལ་ཞུ་དགོས་བ་ཞིག་རེད། གནད་དོན་འདི་བོའུ་སྒྲི་བེལ་སོན་སྟེ་གནས་ཁང་(Woodrow Wilson Center )དུ་ བློ་བཟང་སེང་གེ་ལགས་ཀྱིས་འདུ་འཛོམས་བགྲོ་གླེང་ཞིག་གི་སྐབས་བཀའ་མོལ་གནང་བ་ ཞིག་ཡིན་ལ་འདི་ནི་ཕྱི་ལོ་༢༠༠༨ ལོའི་ཟླ་བ་བཅུ་བའི་ཚེས་༢༧ ཉིན་ཏེ་ཨོ་བྷ་མ་སྲིད་འཛིན་གྱི་འོས་ཤོག་གི་རྒྱལ་ཁ་མ་ཐོབ་སྔོན་གྱི་ཉིན་བརྒྱད་ པ་དེ་ཡིན། སྐབས་དེའི་བགྲོ་གླེང་གི་བརྗོད་གཞི་ནི་ ༢༠༠༨ དཔྱིད་ཀའི་བོད་མའི་ཡར་ལངས་ཀྱི་མཇུག་འབྲས་ཐོག་བཟུང་བའི་རྒྱ་ནག་གི་སྲིད་བྱུས་ ཟེར་བ་དེ་ཡིན་ལ་། བློ་བཟང་སེང་གེ་ཡིས་བརྗོད་དོན་འཇམ་དབྱངས་ནོར་བུ་ཡིས་བགྲོ་གླེང་འཛུལ་ཞུགས་པ་ རྣམས་ལས་དངོས་ཡོད་གནས་ལུགས་འཚོལ་བའི་བསམ་ཚུལ་བཏོན་ཡོད། སྟབས་ལེགས་པ་ཞིག་ལ་ད་དུང་ཡིད་ཆེས་བྱ་འོས་བའིགནས་ཚུལ་ཁུངས་ལྡན་ཞིག་ཡོད་པ་ནི་ བོད་ཀྱི་ཆབ་སྲིད་བསྐྱར་ཞིབ་རྩོམ་སྒྲིག་པས་ཉིན་དེར་བྱུང་བའི་སྒྲ་ཕབ་ཀྱི་ འཁོར་ཐག་(tape recording of the speech)ཅིག་ཡོད། འདི་ནས་ང་ཚོས་སྒྲ་ཕབ་ཡིག་ཆ་ཐུང་ཐུང་ཞིག་གཟིགས་འབུལ་ཞུ་ཡི་ཡོད།
བློ་བཟང་སེང་གེ་ལགས་ཀྱིས་སློབ་དཔོན་ཆེན་མོ་ཨི་ལོ་ཁྲི་སུ་པར་ལིན (Eliot Sperling ) དང་ཨ་ལན་ཁཱར་སོན་ (Allen Carlson)གཉིས་ཀྱི་རྗེས་གཏམ་གླེང་གསུམ་པ་དེ་འགོ་འཛུགས་བྱས།
ངའི་བསམ་ཚུལ་ལ་བོད་དང་ཨོ་ བྷ་མ་གཉིས་དང་འབྲེལ་བའི་གཏམ་ཞིག་གླེང་ན་འགྲིག རྒྱ་ནག་གིས་བོད་དབང་བསྒྱུར་བྱས་ནས་ལོ་༦༠འཁོར་བ་དང་ཨ་རི་ནིི་མི་རིགས་ནག་པོ་ ཞིག་གིས་སྲིད་འཛིན་གྱི་ལས་གནས་བཟུང་པའི་ཚད་ངེས་ཅན་ཞིག་ལ་སླེབས་ཡོད་པ་དེ་ རེད། ཁྱེད་ཀྱིས་བོད་ཀྱི་གནས་བབས་ལ་ཅིག་གཟིགས་དང་། ང་ཚོས་རྒྱ་ནག་ལ་རྒྱ་ནག་གི་སྲིད་འཛིན་རྗེས་མ་དེ་བོད་མི་ཞིག་བསྡད་ན་འགྲིག་གམ། ཡང་ན་རྒྱ་ནག་གི་སྲིད་བློན་དེ་བོད་མི་ཞིག་བྱས་ན་འགྲིག་གམ་ཞེས་དྲི་བ་ཞིག་བཏང་ ན། ནམ་ཡང་ཡོང་སྲིད་ཀྱི་མ་རེད་ཅེས་བའི་ལན་ཞིག་འདེབས་ངེས་མ་རེིད་དམ་། ཞེས་བཤད་པ་དང་དེ་ནས་བློ་བཟང་སེང་གེ་ཡིས་གཏིང་ཟབ་པོའི་སྒོ་ནས་ཨ་རའི་ཆབ་སྲིད་ ཀྱི་སྒྲོམ་གཞིའི་ནང་གྲངས་ཉུང་མི་རིགས་ཀྱི་བདག་དབང་ཅི་ལྟར་ཡར་རྒྱས་ཕྱིན་ སྐོར་དང་རྒྱ་ནག་ནང་བོད་རྩིས་བའི་གྲངས་ཉུང་མི་རིགས་དག་ལ་རྒྱལ་ཁབ་ཀྱི་གནས་ རིམ་ལ་སླེབས་རྒྱུ་ཕར་བཞག་མཐའ་ན་ས་ཁུལ་གྱི་གནས་རིམ་ལ་སླེབས་མེད་པའི་གྲོས་ འཆར་བཏོན་ཡོད། བློ་བཟང་སེང་གེ་ལགས་ཀྱིས་ད་དུང་རྒྱ་ནག་གིས་གྲངས་ཉུང་མི་རིགས་ཀྱི་ཐོག་ལ་ འཛིན་པའི་རྩ་ཁྲིམས་དང་། རང་སྲིད་རང་སྐྱོང་སྐོར་ལའང་གྲོས་བསྡུར་བྱས་ཡོད་པ་དང་རྒྱ་ནག་གིས་ངེས་པར་དུ་ རྩ་ཁྲིམས་དག་ལག་ལེན་ལྟར་དགོས་བའི་བགྲོ་གླེང་བྱས་ཡོད། ༼ངས་འདི་ལྟར་བརྗོད་དོན་ཅི་ཞིག་ཡིན་ཞེས་ན། ཨ་རིའི་མི་རིགས་ནག་པོ་ལ་མཚོན་ན་ཨ་རིའི་སྲིད་གཞུང་གི་ནང་དུ་སྐུ་ཚབ་ཡོད་པ་དང་ དང་ཡར་རྒྱས་ཀྱི་རྩེ་མོར་སླེབས་ཡོད། བོད་མི་རིགས་ལ་ཆ་མཚོན་ན་ཉམས་རྒུད་དུ་འགྲོ་བཞིན་ཡོད། ངས་སླར་ཡང་བོད་དང་ཨོ་བྷ་མ་གཉིིས་ཀྱི་འབྲེལ་བའི་གཏམ་ཞིག་བཤད་ན། ཁྱེད་ཀྱིས་མཁྱེན་གསལ་ལྟར་རྒྱ་ནག་ནི་ཨ་རི་ལྟ་བུར་སྟོབས་འབྱོར་ལྡན་པ་ཞིག་ བྱེད་འདོད་ཀྱིན་ཡོད་ལ། འོན་ཀྱང་རྒྱ་ནག་གིས་ཨ་རི་ལ་ཡོད་པའི་ཁྱད་ཆོས་བཟང་པོ་ཁ་ཤས་ཞིག་མིག་དཔེརལྟོས་ ན་འགྲིག བྱ་བ་བཟང་པོ་དེ་དག་ནི་ཁྱེད་རྣམས་ཀྱིས་མཁྱེན་གསལ་ལྟར་འདྲ་མཉམ་དང་རང་དབང་། དྲན་བདེན་སོགས་ལ་གུས་ཞབས་དང་ལག་ལེན་བྱེད་བཞིན་ཡོད་པ་དེ་ཡིན། ཨ་རིའི་སྲིད་གཞུང་ནང་དུ་ཨ་རིའི་ཨ་ཧྤེ་རི་ཁའི་ (African-American) མི་རིགས་ཀྱིི་སྐུ་ཚབ་ཡོད་པ་དེ་རེད།༽
བློ་བཟང་སེང་གེ་ལགས་ཀྱི་ ཐབས་ལམ་འདི་ནི་དམིགས་གསལ་བ་ཞིག་ཡིན་པ་དང་ཐབས་ལམ་འདིས་བོད་ཀྱི་འཐབ་རྩོད་དེ་ རང་དབང་དང་རང་ཐག་རང་གཅོད། མི་སེར་གྱི་ཐོབ་ཐང་དང་སྲིད་གཞུང་གྱི་ནང་དུ་བོད་མའི་སྐུ་ཚབ་སོགས་ལྡན་པའི་ཁ་ ཕྱོགས་ལ་བསྒྱུར་ཡོད། ལྟ་ཚུལ་འདི་ནི་གོང་ས་མཆོག་གི་དབུ་མའི་ལམ་གྱི་དགོངས་དོན་དང་ཐ་དད་པ་ཞིག་ཡིན་ པ་དང། ཚད་མཐོའི་རང་སྲིད་རང་སྐྱོང་གིས་བོད་པའི་ཁྱད་དུ་འཕགས་པའི་རིག་གཞུང་དང་ངོ་བོ་ བདག་གཉེར་བྱེད་རྒྱུ་དེ་ཡིན། འོན་ཀྱང་བློ་བཟང་སེང་གེ་ཡི་ཐབས་ལམ་གྱི་དམིགས་འདུན་ནི་བོད་མི་ཚོར་ཨ་རིའི་མི་ རིགས་ནག་པོ་བཞིན་བོད་མི་རིགས་ལ་རྒྱ་ནག་གི་མི་སེར་བཞིན་ཐོབ་ཐང་འདྲ་མཉམ་སྤྲད་ དེརྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཆབ་སྲིད་དང་སྤྱི་ཚོགས་ཀྱི་སྒྲོམ་ གཞིའི་ནང་མཉམ་གནས་བྱེད་རྒྱུ་དེ་རེད། འདྲ་མཉམ་འདིའི་ལྟ་གྲུབ་ཀྱི་ནང་དུ་བོད་མི་རེ་འདོད་ཆེན་པོ་ཅན་ཚོ་རྒྱ་ནག་དམངས་ གཙོ་རྒྱལ་ཁབ་ཀྱི་སྲིད་འཛིན་གདམས་པའི་ཁེ་དབང་སྤྲད་ཡོད། ང་ཚོ་བློ་བཟང་སེང་གེ་ལགས་ཀྱི་དགོངས་ཚུལ་ལ་མོས་མཐུན་བྱེད་ཀྱིན་ཡོད་ལ་རྒྱ་ནག་ གིས་ངེས་བར་དུ་གྲངས་ཉུང་མི་རིགས་དག་ལ་ལྟ་སྟངས་ཡག་པོ་འཛིན་རྒྱུ་དང་རྒྱ་ནག་ མི་སེར་ཡིན་ཚད་ཁྲིམས་ཀྱི་མདུན་སར་གཅིག་མཚུངས་ཡིན་པའི་རེ་བ་བྱེད་ཀྱིན་ཡོད། འོན་ཀྱང་ཨ་རིའི་གྲངས་ཉུང་མི་རིགས་ཀྱི་ཐོབ་ཐང་ནི་རྒྱ་ནག་གི་གྲངས་ཉུང་མི་ རིགས་ཀྱི་ཐོབ་ཐང་དང་མི་འདྲ་ཞིང་ལྡོག་ཟླ་རུ་གྱུར་ཡོད། བོད་ཀྱི་ལོ་རྒྱུས་དང་གནས་བབ་ནི་ཨ་རིའི་ཨ་ཧྤེ་རི་ཁའི་མི་རིགས་ཀྱི་ལོ་རྒྱུས་ དང་གནས་བབ་ཐད་ཁྱད་པར་ཧ་ཅང་ཆེན་པོ་ཡོད། ཨ་རིའི་གྲངས་ཉུང་མི་རིགས་ཀྱི་གྲངས་འབོར་འཕར་ཀྱིན་ཡོད་པ་དང་སྤྱི་ལོ་༢༠༠༠ལོར་ ཨ་རིའི་མི་འབོར་གྲངས་གཤེར་སྐབས་གྲངས་ཉུང་མི་རིགས་ཀྱི་མི་གྲངས་བརྒྱ་ཆ་༢༥ཟིན་ ཡོད། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་གྲངས་ཉུང་མི་རིགས་ལ་དབྱེ་འབྱེད་དང་ ཐོབ་ཐང་འཕྲོག་པ་གཅིག་པོ་མ་ཡིན་པར་བཙན་བནོན་གྱིས་མི་རིགས་བྱེ་བྲག་ཅིག་གི་ས་ ཁུལ་ལ་ཧན(Han)་མི་ རིགས་ཀྱི་གྲངས་འབོར་ཇེ་མང་དུ་གཏོང་གི་ཡོད། རྒྱ་ནག་གི་ནང་དུ་གྲངས་ཉུང་མི་རིགས་ཀྱི་གྲངས་ཚད་ནི་བརྒྱ་ཆ་༡༠ལས་ཉུང་བ་ཡིན། འོན་ཀྱང་ད་དུང་བཤད་རྒྱུ་ཞིག་ལ་བློ་བཟང་སེང་གེ་ལགས་ཀྱིས་བོའུ་སྒྲི་བེལ་སོན་(Woodrow Wilson Center ) སྟེ་གནས་ཁང་དུ་ཁོང་གི་དགོངས་ཚུལ་གྱི་གཏམ་གླེང་བྱས་སྐབས་རྒྱ་མི་རིགས་ཀྱི་ བྱེད་ཕྱོགས་ཧན་མི་རིགས་མ་ཡིན་པའི་མི་རིགས་དང་དེའི་རིག་གཞུང་ལ་མཐོང་ཆུང་ བྱེད་ཀྱིན་ཡོད་པ་དེ་འགྲེལ་བརྗོད་བྱས་མེད། ད་དུང་གཅིག་བྱས་ན་བོད་མི་ཚོ་རྒྱ་ནག་གི་མི་སེར་བྱེད་འདོད་མེད་པ་དང་ཡང་ན་རང་ ཉིད་རྒྱ་མི་ལྟ་བུ་ཞིག་བྱེད་འདོད་མེད་པ་དེ་འགྲེལ་བརྗོད་དམ་གླེང་མོལ་བྱས་མི་ འདུག
གཅིག་བྱས་ན་རྙོག་གཞི་ ཆེ་ཤོས་ནི་བློ་བཟང་སེང་གེ་ལགས་ཀྱིས་རྒྱ་ནག་གི་མི་སེར་བོད་ནང་དུ་གནས་སྤོ་ བྱེད་པ་ལ་ཚོད་འཛིན་བྱེད་དགོས་པའི་ཐོག་ལ་དགོངས་པ་བཞེས་མེད་པ་དེ་དང་། གལ་སྲིད་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱིས་བོད་མི་ཚོར་ཨ་རིས་གྲངས་ཉུང་ མི་རིགས་ལ་བཟུང་བའི་སྲིད་བྱུས་དང་གཅིག་པ་ཡིན་ན་བོད་མི་རིགས་ལ་རྒྱ་མི་ག་ཚོད་ ཅིག་བོད་ལ་གནས་སྤོ་བྱེད་པར་བཀག་འགོག་བྱེད་པའི་ཐོབ་ཐང་མེད་པ་དང་། ཨ་རིའི་ནང་དུ་མི་རིགས་ནག་པོ་ལ་རང་སྲིད་རང་སྐྱོང་གི་ས་ཁུལ་མེད། དེར་བརྟེན་བོད་མི་ཚོས་རྒྱ་ནག་མི་སེར་ག་ཚོད་ཅིག་བོད་ལ་གནས་སྤོ་བྱེད་ཆོག་ཅེས་ དགོངས་པ་དང་གཅིག་མཚུངས་རེད། རྒྱུ་མཚན་འདིས་དབང་གིས་དབུ་མའི་ལམ་དང་ཁ་གཏད་དུ་གྱུར་ཡོད་པ་དང་དབུ་མའི་ལམ་ གྱི་དགོངས་དོན་ནི་བོད་རང་ཉིད་ཀྱིས་ཆབ་སྲིད་ཀྱི་ངོ་བོ་ཞིག་བསྐྲུན་ཏེ་བོད་མི་ ཚོས་རང་ཉིད་ནང་ཁུལ་གྱི་ཆབ་སྲིད་ཀྱི་བྱ་གཞག་དག་དོ་དམ་བྱེད་རྒྱུ་དེ་རེད། ང་ཚོས་སྟོང་ཆ་འདི་དག་ལ་མ་ལྟོས་པར་ཚོད་དཔག་བྱེད་ཐུབ་པ་ཞིག་ནི་བློ་བཟང་སེང་ གེ་ལགས་ཀྱིས་དགོངས་གཞི་འདི་ལ་བསམ་གཞིགས་ནན་མོ་ཞིག་གནང་ཡོད་པ་དེ་རེད། རྒྱུ་མཚན་ནི་སྐད་ཆ་འདི་ནི་ཁོང་གི་གླེང་མོལ་གྱི་ཆ་ཤས་གཙོ་བོ་དེ་ཆགས་ཡོད་པ་ དང་། སེང་གེ་ལགས་ཀྱིས་བོད་ནི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཆབ་སྲིད་ཀྱི་ སྒྲོམ་གཞིའི་ནང་མཉམ་གནས་བྱེད་པར་མོས་མཐུན་བྱས་པ་དེ་ནི་བོད་མི་ཚོ་རྒྱ་ནག་གི་ སྲིད་འཛིན་འདུག་ཐུབ་པའི་སྔོན་འགྲོའི་ཆ་རྐྱེན་ཞིག་རེད་དམ། ཁོང་གིས་ཅི་ཕྱིར་དོན་དངོས་ཐོག་བོད་མི་ཚོར་རྒྱ་ནག་མི་སེར་དང་གཅིག་མཚུངས་ཀྱི་ བདེ་འཇགས་དང་ལྡན་པའི་ཐོབ་ཐང་འདྲ་མཉམཀྱི་གནད་དོན་མི་རྩོད་པར་བོད་མི་ཞིག་ གིསརྒྱ་ནག་སྣེ་ཁྲིད་བྱེད་རྒྱུའི་རེ་འདུན་བཏོན་པ་རེད། བློ་བཟང་སེང་གེ་ལགས་ཀྱིས་བོད་མི་ཞིག་མང་གཙོ་ཅན་གྱི་རྒྱ་ནག་གི་སྲིད་འཛིན་ བྱེད་པ་ལ་རྒྱ་ནག་མི་མང་ཐེར་འབུམ་གཅིག་དང་ཚེག་གསུམ་གྱི་འོས་ཤོག་དགོས་བ་དང་ དེ་ནི་བོད་མི་ས་ཡ་དྲུག་གི་འོས་ཤོག་ལས་མང་བ་ཡིན་པ་མ་རྟོགས་པ་རེད་དམ།
བློ་བཟང་སེང་གེའི་རྙོག་འཛིང་ཅན་གྱི་དོན་གནད་ཁག
བློ་བཟང་སེང་གེ་ལགས་ཀྱིས་ ཅི་ཕྱིར་ཐད་ཀར་དུ་བོད་མི་འོས་ཤོག་བླུགས་མཁན་ཚོ་ལ་དོན་གནད་འདི་མ་བཤད་པའི་ གནས་ཚུལ་འདི་ང་ཚོ་ཤེས་འདོད་ཆེན་པོ་ཡོད། སེང་གེ་ལགས་ཀྱི་བྱ་ཐབས་ནི་མི་འདྲ་བ་ཞིག་ཡིན་ལ་གྲོས་བསྡུར་བྱ་འོས་བ་ཞིག་ཀྱང་ ཡིན་པས་འོས་ཤོག་འཕེན་མཁན་ཚོས་གནས་ཚུལ་འདི་རྟོགས་པའི་ངང་ཐག་གཅོད་བྱ་ཐུབ་པ་ ཞིག་ཡིན། སེང་གེ་ལགས་ཀྱིས་ཝ་ཤིན་ཀྲོན་(Washington DC)དུ་ བོད་མི་མ་ཡིན་པའི་ཤེས་ལྡན་པ་ཚོ་ལ་བརྗོད་པའི་གནད་དོན་དེ་བོད་མི་འོས་ཤོག་ བླུགས་མཁན་རྣམས་ལ་གསལ་བཤད་བྱེད་དགོས་བ་ནི་བོད་མི་ཚོའི་ཐོབ་ཐང་ཞིག་ཡིན། བློ་བཟང་སེང་གེས་བོད་མི་ཚོར་བཤད་པའི་དོན་དེས་བོད་མི་མང་ངང་འཚབ་ཅན་ཞིག་ཏུ་ བཟོས་ཡོད། དཔེར་ན་བློ་བཟང་སེང་གེ་ལགས་ཀྱིས་ཕ་ཡུལ་དྲ་རྒྱའི་ནང་དུ་བྲིས་དོན་ལ་བོད་ཀྱི་ རྒྱལ་དར་དེ་ཕོ་བྲང་པོ་ཏཱ་ལའི་རྩེ་རིར་སྒྲེང་ཡོད། རྣམ་འགྱུར་འདི་ལྟ་བུ་ནི་གཅིག་བྱས་ན་བོད་མི་འོས་ཤོག་བླུགས་མཁན་ཚོ་ལ་སྤྱིའི་ ཆ་ནས་སེམས་འགུལ་ཐེབས་ཆེན་པོ་ཐེབས་ཡོད་ངེས་ཡིན། འོན་ཀྱང་བློ་བཟང་སེང་གེ་ལགས་ཀྱི་དགོངས་དོན་དེ་བོད་མི་ཚོ་རྒྱ་ནག་དང་མཉམ་གནས་ ཀྱི་དགོངས་དོན་དེ་དང་མཐུན་གྱི་མི་འདུག དེའི་རྐྱེན་པས་དྲི་བ་ཞིག་ལ་ཅིའི་ཕྱིར་སེང་གེ་ལགས་ཀྱིས་བོད་མི་འོས་ཤོག་འཕེན་ མཁན་ཚོར་བསམ་ཚུལ་གཅིག་དང་ཝ་ཤིན་ཀྲོན་དུ་སྲིད་ཇུས་བཟོ་མཁན་ཚོ་ལ་བསམ་ཚུལ་གཞན་ ཞིག་བཤད་པ་རེད་དམ། བློ་བཟང་སེང་གེ་ལགས་ནི་ཝ་ཤིན་ཀྲོན་དུ་ཧཱཝ་གཙུག་ལག་སློབ་གྲྭའི་ (Harvard University) ཁྲིམས་རྩོད་པ་ཞིག་ཡིན་པ་དང་ཁོང་གི་རྒྱལ་ཞེན་ནི་ཁྱད་དུ་འཕགས་ཞིང་བོད་མི་ཚོ་ རྒྱ་ནག་གི་སྒྲོམ་གཞིའི་ནང་ཞུགས་པར་སྐུལ་མ་དང་བོད་མི་ཚོ་ལ་རྒྱ་ནག་གི་མི་མང་ བཞིན་ཐོབ་ཐང་འདྲ་མཉམ་དགོས་བའི་དགོས་མཁོ་བཏོན་ཡོད།
འོན་ཀྱང་། རྡ་རམ་ས་ལར་ཧཱ་ཝ་གཙུག་ལག་སློབ་གྲྭའི་ཁྲིམས་རྩོད་པ་བློ་བཟང་སེང་གེ་ནི་ད་དུང་ བོད་ཀྱི་གཞོན་ནུ་ལྷན་ཚོགས་ཀྱི་ལས་འགུལ་བ་ཞིག་གི་བསམ་བློ་ཡོད་མཁན་ཞིག་ཡིན། ཁོང་གིས་གནད་དོན་འདི་དག་འགྲེལ་བརྗོད་བྱས་མེད། གཅིག་བྱས་ན་ཁོང་གིས་བོད་ལ་རང་བཙན་དང་ཡང་ན་རང་སྲིད་རང་སྐྱོང་གང་ཞིག་ཀྱང་ཐོབ་ པའི་རེ་བ་མེད་པ་ཙང་ཐབས་ལམ་གསུམ་པ་དེ་བོད་ནི་རྒྱ་ནག་གི་ཆབ་སྲིད་སྒྲོམ་གཞིའི་ ནང་མཉམ་གནས་བྱེད་རྒྱུ་དེ་ཡིན་པའི་ཡིད་ཆེས་བྱེད་ཀྱིན་ཡོོད་སྲིད། གལ་སྲིད་དངོས་གནས་འདི་ལྟར་དགོངས་ཀྱིན་ཡོད་ན་ཁོང་གི་དགོངས་གཞི་འདི་ནི་ད་དུང་ བོད་མི་འོས་ཤོག་བླུགས་མཁན་ཚོར་བརྗོད་པའི་དུས་ལ་བབས་མེད་པ་བསམ་ཡོད་པ་འདྲ། བློ་བཟང་སེང་གེ་ལགས་ཀྱིས་བོད་ཀྱི་རྒྱལ་དར་པོ་ཏ་ཱལའི་རྩེ་རུ་སྒྲེང་བའི་བྱེད་ ཕྱོགས་དེ་ནི་ཁོང་གི་ཆབ་སྲིད་མཉམ་གནས་ཀྱི་དགོངས་དོན་དེ་དང་མི་མཐུན་པ་དང་། ང་ཚོའི་རེ་བར་བློ་བཟང་སེང་གེ་ལགས་ཀྱིས་སྣང་ཚུལ་ཧེ་དཔག་ཅན་འདི་འགྲེལ་བརྗོད་ དང་ང་ཚོར་ཁོང་གི་དགོངས་དོན་ངོ་མ་དེ་གསལ་བཤད་བྱེད་པའི་རེ་བ་བྱེད་ཀྱིན་ཡོད། སྲིད་འཛིན་ཨོ་བྷ་མ་ནི་འོས་ཤོག་འཕེན་མཁན་ཚོས་ཅི་ཞིག་གོ་འདོད་པ་དེ་བརྗོད་མཁན་ ཞིག་མ་ཡིན་པ་དང་ཁོང་ཚོས་ཅི་ཞིག་ངེས་བར་དུ་གོ་དགོས་པ་དེ་བརྗོད་མཁན་ཞིག་ཡིན། སྤྱིར་དུས་ཚོད་དེ་ནི་ཨོ་བྷ་མ་ལ་མཚོན་ན་ཆབ་སྲིད་ཀྱི་དུས་ཚོད་ཅིག་ཡིན་མོད་ ཁོང་གིས་རང་ཉིད་ཀྱི་ཡིད་ཆེས་དེ་འོས་ཤོག་འཕེན་མཁན་ཚོའི་བསམ་ཤེས་ཀྱི་ནུས་ སྟོབས་ལ་བྱས་པ་རེད། དེར་བརྟེན་ང་ཚོའི་རེ་བ་ལ་སེང་གེ་ལགས་ཀྱིས་ཀྱང་ཨོ་བྷ་མ་བཞིན་ཆབ་སྲིད་ཀྱི་ བཤད་སྟེགས་ལས་བབས་ཏེ་སྐད་ཆ་གཉིས་མི་བཤད་པའི་རེ་བ་དང་འོས་ཤོག་འཕེན་མཁན་ཚོས་ ཁོང་གི་དགོངས་དོན་ངོ་མ་དེ་ལ་ཞིབ་འཇུག་དང་ཡིད་ཆེས་བྱེད་པའི་རེ་བ་ཡོད། གལ་སྲིད་འཇམ་དབྱངས་ནོར་བུ་ལགས་ཀྱིས་རྒྱ་ནག་གི་ཨོ་བྷ་མ་ཞེས་བའི་རྩོམ་ཡིག་ འདི་མ་བྲིས་པ་ཡིན་ན་བོད་མི་འོས་ཤོག་འཕེན་མཁན་ཚོས་བློ་བཟང་སེང་གེ་ལགས་ལ་དྲི་ བ་འདི་དག་འདོན་པའི་གནས་བབ་དང་ཁ་ཐག་ཧ་ཅང་རིང་བའི་གནས་སུ་གྱར་ཡོད་པའི་ཉེན་ཁ་ ཧ་ཅང་ཆེ། ང་ཚོས་དྲི་བ་འདི་དག་ནི་ངེས་པར་དུ་འདྲིི་དགོས་པ་ཞིག་ཡིན་པའི་ཡིད་ཆེས་བྱེད་ ཀྱི་ཡོད་ལ་བློ་བཟང་སེང་གེ་ལགས་ཀྱིས་ངེས་པར་དུ་རང་མོས་ངང་འོས་ཤོག་བླུགས་མཁན་ ཚོར་གནས་ཚུལ་གསལ་བོ་བཟོ་དགོས། ང་ཚོས་ཚུལ་མཐུན་གྱི་ངང་བློ་བཟང་སེང་གེ་ལགས་གླེང་སྟེགས་འདིའི་སྟེང་དུ་ལན་ འདེབས་དུ་ཕེབས་པར་གདན་འདྲེན་ཞུ་བཞིན་ཡོད། འོས་མི་སུ་ཞིག་ཡིན་ན་ཡང་རང་ཉིད་ཀྱི་དགོངས་ཚུལ་བརྗོད་པའི་ཐོབ་ཐང་ཡོད་པ་བཞིན་ འོས་ཤོག་བླུགས་མཁན་ཚོ་ལའང་འོས་མིའི་གནས་ཚུལ་ཆ་ཚང་ལ་ཞིབ་འཇུག་བྱེད་པའི་ཐོབ་ ཐང་ཡོད་པ་ལས་གཟིགས་བརྙན་ཕྱེད་ཙམ་སྟོན་པ་ཙམ་གྱིས་མི་ཆོག འོས་ཤོག་བླུགས་རྣམས་ཀྱིས་ངེས་པར་དུ་རང་ཉིད་ཀྱིས་རྒྱབ་སྐྱོར་བྱེད་འདོད་ཡོད་ པའི་འོས་མི་དེའི་ལོ་རྒྱུས་ཆ་ཚང་ལ་ཞིབ་འཇུག་ནན་ཏན་ཞིག་བྱེད་དགོས་བ་ཡིན། ང་ཚོའི་རེ་བ་ཆེན་པོ་ཞིག་ལ་བོད་ཀྱི་གསར་འགྱུར་རྒྱུད་ལམ་ཁག་གིས་གནད་དོན་འདི་ ལ་ཞིབ་འཇུག་ཡག་པོ་ཞིག་བྱེད་པའི་རེ་བ་ཡང་ཡང་ཞུ་བཞིན་ཡོད།
རྒྱ་ནག་གི་ཨོ་བྷ་མ།
མཐའ་དོན། བློ་བཟང་སེང་གེ་ལགསཀྱིས་དོན་ངོ་མ་ཁོང་ནི་རྒྱ་ནག་གི་ཨོ་བྷ་མ་བྱེད་འདོད་ཡོད་ ཅེས་བརྗོད་ཡོད་མེད་ལ་འོས་ཤོག་བླུགས་མཁན་ཚོའི་ངོས་ནས་ཤེས་འདོད་ཆེན་པོ་ཡོད་ ངེས་ཀྱང་། ང་ཚོའི་བསམ་ཚུལ་ལ་གནད་དོན་འདི་ནི་གོང་གི་དྲི་བ་དག་དང་བསྡུར་ན་དེ་ཙམ་གྱིས་ གལ་ཆེན་ཞིག་མཐོང་མ་སོང་། གང་ལྟར་སྒྲ་ཕབ་ཀྱི་ནང་དུ་གསལ་བ་བཞིན་བགྲོ་གླེང་དེའི་ནང་ཚོགས་ཞུགས་པ་ཞིག་ གིས་ཅང་ཙེ་མིན་གྱིས་བཤད་པའི་རྒྱ་མིས་བོད་ལ་ཞི་བའི་བཅིངས་གྲོལ་བཏང་བ་དང་ཨ་ རའི་སྲིད་འཛིན་ལིན་ཁོན་(Lincoln) གྱིས་མི་རིགས་ནག་པོ་ལ་བཅིངས་གྲོལ་བཏང་བ་གཉིས་གཅིག་མཚུངས་ཡིན་པའི་སྐོར་གྱི་དྲི་བ་ཞིག་བཏང་། ཨི་ལོ་ཁྲི་སི་པར་ལིན(Eliot Sperling) གྱིས་གསུང་བཤད་གནང་བའི་རྗེས་བློ་བཟང་སེང་གེ་ཡིས་བརྗོད་དོན། ༼དུས་ཚོད་ཀྱི་དབང་གིས་ངས་བཤད་དགོས་པ་ཞིག་ལ་ཁྱེད་ཚོས་ཤེས་གསལ་ལྟར་ད་ལྟ་ང་ལ་ གོ་སྐབས་ཤིག་ཐོབ་ཡོད་པ་ནི། ཅང་ཙེ་མིན་གྱིས་རྒྱ་ནག་གིས་བོད་ལ་བཟུང་བའི་སྲིད་བྱུས་དེ་ཨ་རིས་མི་རིགས་ནག་ པོ་ལ་བཟུང་བའི་སྲིད་བྱུས་ལས་ལེགས་པར་བཤད་ཡོད། དེར་བརྟེན་ངས་རང་ཉིད་རྒྱ་ནག་གི་སྲིད་འཛིན་རྗེས་མའི་འོས་མི་ཁྲོད་དུ་གདམ་པ་ ཡིན། མ་མཐའ་ཡང་ང་ལ་ཆ་རྐྱེན་ཞིག་ཡོད་པ་ནི་ཨོ་བྷ་མ་ཧ་ཝ་་ཁྲིམས་ལུགས་སློབ་གྲྭ་ནས་ ཐོན་པ་ཞིག་ཡིན་པ་དང་ང་ཡང་དེ་ནས་ཐོན་པ་ཞིག་ཡིན་པས་ངེད་གཉིས་ལ་འདྲ་མཚུངས་ཀྱི་ ཕྱོགས་མང་པོ་འདུག༽ བློ་བཟང་སེང་གེ་ཡིས་འདི་ནི་ཀུ་རེ་ཞིག་ཡིན་གསུངས་ཡང་ཕྱོགས་གཞན་ཞིག་ནས་ཀུ་རེ་ དེ་ཁོང་གིས་གང་གསུངས་བཞིན་པའི་སྐད་ཆའི་ཡང་སྙིང་དག་གི་ལྡོག་ཕྱོགས་ཞིག་ཡིན་པ་ གསལ་བོ་རེད། དེར་བརྟེན་འཇམ་དབྱངས་ནོར་བུས་འདི་ནི་དོན་གནད་གལ་ཆེན་ཞིག་ཏུ་མཐོང་བ་ལ་རྒྱུ་ མཚན་འདུག སློབ་དཔོན་ཆེན་མོ་ཁཱར་སོན་(Carlson) གྱིས་བློ་བཟང་སེང་གེ་ལ་གསུངས་དོན། ཁྱེདཀྱིས་ཁྲིམས་ལུགས་བསྐྱར་ཞིབ་ལ་རྩོམ་སྒྲིག་བྱེད་མྱོང་ཡོད་དམ། དེར་བློ་བཟང་སེང་གེས། བསྐྱར་འདྲི་ཞིག་བྱེད་ཞོར་ངས་འགྲོ་བ་མིའི་ཐོབ་ཐང་གི་སྙན་ཐོ་ཞིག་བྲིས་ཡོད་པ་ དེ་ཁྲིམས་ལུགས་བསྐྱར་ཞིབ་ཅིག་ཏུ་རྩིས་ན་འགྲིག་གམ། ཞེས་ལན་དུ་བརྗོད། བཀའ་བློན་ཁྲི་བའི་བགྲོད་གླེང་སྐབས་བློ་བཟང་སེང་གེ་ཡིས་ཁོང་དང་ཨོ་བྷ་མ་གཉིས་ འདྲ་མཚུངས་ཡིན་པའི་བྱེད་ཕྱོགས་སྐོར་ཁཱར་སོན་གྱིས་ང་ཚོ་ལ་དྲན་གསོ་ཞིག་བཏང་། ང་ཚོའི་བསམ་པར་ཐེངས་འདིའི་བློ་བཟང་སེང་གེ་ཡི་ལས་འགུལ་ཁག་དེ་འདྲའི་སྤུས་དག་ པོ་ཞིག་རེད་བསམ་གྱི་མེད། གང་ཡིན་ཞེ་ན་བློ་བཟང་སེང་གེ་ཁོང་རང་ཉིད་ཆེས་ཕུལ་དུ་བྱུང་བ་ཞིག་ཡིན་བསམ་པར་ ང་ཚོས་ཡིད་ཆེས་བྱེད་ཀྱི་མེད་ལ། མ་ཟད་ང་ཚོས་ཁོང་དང་ཨོ་བྷ་མ་གཉིས་བསྡུར་ཐུབ་ཀྱི་ཡོད་དེ་བས་ཀྱང་བསམ་གྱི་མེད། ང་ཚོས་བློ་བཟང་སེང་གེ་ལགས་ལ་ཁོང་གི་ལས་འགུལ་ཁག་ཁོང་རང་ཉིད་ཀྱི་དངོས་ཡོད་ གནས་སྟངས་ལ་གཞི་བཞག་ནས་སྤེལ་བར་སྐུལ་མ་གཏོང་གི་ཡོད།
(མཆན། འདི་དབྱིན་ཡིག་ནས་བསྒྱུར་བ་ཡིན་སྟབས། ནང་དོན་ལ་རྩོད་གཞི་བྱུང་ཚེ་དབྱིན་ཡིག་གི་ནང་དོན་དེ་ཁུངས་དག་ཡིན།
Note: This was translated from English. Should any discrepancy arise, the English version should be the final authority.)


text:
ཇེ་དུ་ཀྲི་ཤི་ན་མུར་ཏི།
[[File:Jiddu Krishnamurti 01.jpg|right|thumb|250px|ཀིར་ཤུ་ན་མུར་ཏེ།]
'རྗེ། ཀིར་ཤུ་ན་མུར་ཏེ།(జిడ్డు కృష్ణ మూర్తి)ནི་(སྤྱི་ལོ་༡༨༩༥ལོའི་ཟླ་བ་༥པའི་ཚེས་༡༢ནས་སྤྱི་ལོ་༡༩༨༦ལོའི་ཟླ་བ་༢པའི་ཚེས་༡༧བར་བཞུགས།)ཁོང་ནི་རྒྱ་གར་གྱི་གྲགས་ཅན་རྩོམ་པ་པོ་དང་ཚད་མ་རིག་པ་དང་ཆོས་ཕྱོགས་སྨྲ་མཁན་ཞིག་རེད།
ནང་དོན།
མི་ཚེ།[རྩོམ་སྒྲིག]
རྗེ། ཀིར་ཤུ་ན་མུར་ཏེ། ---རྒྱ་གར་ལྷོ་ཕྱོགས་ཀྱི་ཨཱན་དྷ་ར་མངའ་སྡེའི་(Anthara pradesh)མ་ད་ནཱ་པལ་ལིའི་(Mandanapalle)གྲོང་སྡེར་སྐུ་འཁྲུངས་ཤིང༌། ཁོང་དང་ཁོང་གི་སྐུ་མཆེད་གཉིས་ཆུང་དུས་ནས་སྐབས་དེའི་ལྷ་ལམ་མཐུན་ཚོགས་(Theosophical Society)ཀྱི་ཚོགས་གཙོ་ཌོག་ཊར་ཨན་ནེ་བྷེ་སཱན་ཊི་(Dr Annie Besant)ནས་བུ་ཚབ་ཏུ་ཉར། བྷེ་སཱན་ཊི་དང་རོགས་པ་གཞན་དག་གིས་རྗེ། ཀིར་ཤུ་ན་མུར་ཏེ་མཆོག་ནི་ལྷ་ལམ་པ་རྣམས་ཀྱིས་ལུང་བསྟན་ལྟར་གྱི་འཛམ་གླིང་གི་སློབ་དཔོན་ཡིན་ངེས་པའི་བསྒྲགས་གཏམ་སྤེལ་ལ། ཡོངས་འགྱུར་གྱི་འཇིག་རྟེན་འདིའི་ཉེར་བསྡོགས་སུ། ཤར་ཕྱོགས་སྐར་ཆེན་ཚོགས་པ་(The Order of the Star in the East)ཅེས་པའི་འཛམ་གླིང་རྒྱ་ཁྱབ་ཀྱི་སྒྲིག་འཛུགས་ཤིག་བཙུགས་ཤིང༌། དགུང་ལོ་ཆུང་བའི་རྗེ། ཀིར་ཤུ་ན་མུར་ཏེ་མཆོག་ནས་ཀྱང་དེའི་དབུ་ཁྲིད།
ཁོང་ནི་བསམ་བློ་སྨྲ་བའི་མཁས་པ་དང་། མཚན་ཉིད་རིག་པ་བ་ཞིག་ཀྱང་ཡིན། ད་དུང་ཁོང་གིས་སེམས་ཁམས་རིག་པ་དང་། སྤྱི་ཚོགས་རིག་པ། སེམས་གཙོ་སྨྲ་བ་སོགས་ཀྱི་སྐོར་ལ་གྲགས་ཅན་རྩོམ་ཡིག་མང་པོ་སྤེལ་མྱོང་། ཁོང་གི་མི་ཚེས་བརྒྱུད་རིམ་ནང་ཆོས་ལུགས་བྱེ་བྲག་པ་དང་། སློབ་གྲྭ་བྱེ་བྲག་པ། ཡང་ན་ཆབ་སྲིད་བྱེ་བྲག་པ་དང་། ཚོགས་པ་བྱེ་བྲག་པ་གང་གི་ཁུངས་སུ་ཡང་འཛུལ་ཞུགས་བྱས་མྱོང་མེད་ལ། དེ་ནི་ཁོང་གིས་མི་དང་མིའི་བར་ལ་འགལ་ཟླ་བཟོ་བའི་གཏེ་བོ་ཞིག་ཏུ་ངོས་འཛིན་པས་རེད།
དེ་ཡང་། ཁོང་གི་ཇི་སྐད་དུ། འགྲོ་བ་མི་ཞིག་ཡིན་པའི་ཆ་ནས། ང་ཚོ་ལ་ཐུན་མོང་གི་གནད་དོན་ཞིག་ཡོད་པ་དེ་ནི། ང་ཚོས་རང་ཉིད་ནི་རྒྱ་གར་བ་དང་ཨ་རི་བ། ཨུ་རུ་སུ་བ། རྒྱ་མི་ལ་སོགས་ཡིན་ཞེས། རང་ཉིད་ཅིག་གི་ཁོངས་གཏོགས་ཡིན་སྙམ་པའི་མདོ་རྩ་བྲལ་བའི་བསམ་བློ་གཏོང་བཞིན་ཡོད་པ་དེ་ཡིན། ཆབ་སྲིད་དང་ས་ཁོངས། རིགས་རུས། དཔལ་འབྱོར་གྱི་དབྱེ་བ་བཅས་ཀྱིས་མཐར་གཏུགས་ན་འགྲོ་བ་མི་ཕན་ཚུན་གྱི་བར་ལ་ཤ་འཁོན་དང་སྡང་སེམས་འབའ་ཞིག་བསྐྲུན་བཞིན་ཡོད།
ཁོང་གི་མི་ཚེ་མང་ཤོས་ལ་གཏམ་བཤད་དང་བཅར་འདྲི། ཁ་བརྡ། འབྲི་རྩོམ། བགྲོ་གླེང་། བཅས་ཀྱི་ཐད་ལ་བཏོན་ཡོད།
བདེན་པ་ནི་ལམ་བུ་དང་བྲལ་བའི་གནས་དེའོ།[རྩོམ་སྒྲིག]
༼ཤར་ཕྱོགས་སྐར་ཆེན་ཚོགས་པ་དེ་ནི་ཡོང་འགྱུར་གྱི་འཛམ་བུ་གླིང་གི་སློབ་དཔོན་དེ་ཁྱབ་བསྒྲགས་བྱེད་པར། སྤྱི་ལོ་༡༩༡༡་གི་ལོར་གསར་འཛུགས་བྱས་པ་ཞིག་ཡིན། ཀིར་ཤུ་ན་མུར་ཏེ་ནི་ཚོགས་པ་དེ་ཡི་མགོ་གཙོ་ཡིན། དེ་ནས། སྤྱི་ལོ་༡༩༢༩་ཡི་ཟླ་༨་པའི་ཚེས་༢་ཀྱི་ཉིན་མོར་ཧོ་ལན་གྱི་གྲོང་ཁྱེར་ཨོ་མན་ནས་སྐར་ཆེན་ཚོགས་པའི་ལོ་འཁོར་ཚོགས་ཆེན་ཞིག་འཚོགས། ཉིན་མོ་དེར། ཀིར་ཤུ་ན་མུར་ཏེ་ཡིས་ཚོགས་མི་༣༠༠༠་གི་མདུན་ནས་སྐར་ཆེན་ཚོགས་པ་འདི་འཐོར་དགོས་པའི་ཁྱབ་བསྒྲགས་བྱས། གཤན་ན་བཀོད་ཡོད་པ་དེ་ནི་ཚོགས་ཆེན་དེར་བསྩལ་བའི་གསུང་བཤད་དེ་ཡིན།༽
དེ་རིང་ཞོགས་པར། ང་ཚོས་སྐར་ཆེན་ཚོགས་པ་འདི་འཐོར་རྒྱུ་ཡིན་པའི་ཐད་ལ་གྲོས་བསྡུར་བྱ་རྒྱུ་ཡིན། དེ་བས། མི་མང་པོ་ཞིག་དགའ་ཡང་སྲིད་ལ། མི་མང་པོ་ཞིག་སྐྱོ་ཡང་སྲིད། ཡིན་ན་ཡང་། དེ་ནི་དགའ་དགོས་པ་དང་སྐྱོ་དགོས་པའི་དོན་དག་ཅིག་མ་རེད། རྒྱུ་མཚན། དེ་ནི་ངེས་པར་དུ་འཐོར་དགོས་པ་ཞིག་ཡིན་པ་ང་རང་གིས་གསལ་བཤད་བྱ་ངེས་ཡིན། ཁྱོད་རང་ཚོས་ཕལ་ཆེར་གདོན་འདྲེ་ཞིག་དང་ཁོའི་གྲོགས་པོ་གཉིས་ལམ་ཁ་ཞིག་ནས་སོང་བའི་གཏམ་རྒྱུད་དེ་བརྗེད་ཡོད་ཀྱི་མ་རེད། ཁོ་གཉིས་ཀྱིས་མི་ཞིག་གིས་མདུན་ནས་ཐང་གི་རྡོ་ཞིག་བླངས་ཏེ། དེ་ལ་ཞིབ་ལྟ་ཞིག་བྱས་རྗེས། རང་ཉིད་ཀྱི་ཁུག་མར་བཅུག་པ་དེ་མཐོང་རྗེས། གྲོགས་པས་གདོན་འདྲེ་དེ་ལ། མི་དེ་ཡིས་ཐང་ནས་ཅི་ཞིག་བཏུས་སོང་ཞེས་དྲིས་པ་ན། གདོན་འདྲེ་དེ་ཡིས། ཁོས་ཐང་ནས་བདེན་པ་ཞིག་བཏུས་སོང་ཞེས་ལན་བཏབས། དེ་ནས། གྲོགས་པོ་དེ་ཡིས། དེ་ལྟར་ཡིན་ན། དེ་ནི་ཁྱོད་ལ་མཚོན་ན་དོན་ངན་ཞིག་མ་ཡིན་ནམ། ཞེས་བཤད་པར། གདོན་འདྲེ་དེ་ཡིས། དེ་འདྲ་རྩ་བ་ཉིད་ནས་མ་རེད། ངས་ཁོ་ལ་བདེན་པ་སྒྲུགས་སུ་བཅུག་པ་ཡིན། ཞེས་ལན་བཏབས་པ་རེད།
ངས་བསམ་ན་བདེན་པ་ནི་ལམ་བུ་དང་བྲལ་བའི་གནས་དེའོ། ཁྱོད་རང་ལམ་ལུགས་དང་ཆོས་ལུགས། ཚོགས་པ་གང་ཞིག་ལ་འཛུལ་ཞུགས་བྱས་པ་ཡིན་ན། ཁྱོད་ཀྱིས་ནམ་ཡང་བདེན་པ་ནི་ཅི་ཞིག་ཡིན་པ་དེ་ཤེས་མི་ཐུབ། འདི་ནི་ང་རང་གི་ལངས་ཕྱོགས་ཏེ། ནམ་ཡང་ཁེར་ཚུགས་དང་ཆ་རྐྱེན་ཅི་ཡང་མེད་པའི་སྒོ་ནས་རྒྱུན་སྐྱོང་བྱ་རྒྱུ་ཡིན། བདེན་པ་ལ་ངེས་ཅན་གྱི་ཚད་གཞི་དང་ཆ་རྐྱེན་ཅི་ཡང་མེད། ལམ་ཁ་གང་རུང་ཞིག་གི་ནང་ནས་ཀྱང་བདེན་པ་ཡི་ཉེ་སར་གཏན་ནས་བཅར་མི་ཐུབ། དེ་ནས། དེ་ཚོགས་པའམ་སྒྲིག་འཛུགས་གང་རུང་ཞིག་གི་རྣམ་པར་བཀོད་མི་རུང་ལ། ཡང་ན། ཚོགས་པ་ཞིག་རྩ་འཛུགས་བྱས་ཏེ། མི་རྣམས་ངེས་ཅན་གྱི་ལམ་ཁ་གང་ཞིག་ལ་འགྲོ་དགོས་བའི་བཙན་ཚུགས་ཀྱང་བྱེད་མི་རུང་། ཐོག་མར་ཁྱོད་ཀྱིས་རྒྱུ་མཚན་དེ་དག་ཤེས་རྗེས། དད་འདུན་ཞིག་རྩ་འཛུགས་བྱེད་པ་དེ་ནི་ཡོང་མི་སྲིད་པ་ཞིག་ཡིན་པ་དེ་ཤེས་ཡོང་།
གང་ཞིག་ལ་དད་པ་བྱེད་མིན་དེ་ནི་མི་སྒེར་གྱི་དོན་དག་རྐྱང་བ་ཞིག་ཡིན་པས། ཁྱོད་ཀྱིས་དེ་རྩ་འཛུགས་ཁྱོན་ནས་བྱེད་མི་ཐུབ། གལ་ཏེ། ཁྱོད་ཀྱིས་དད་འདུན་ཞིག་རྩ་འཛུགས་བྱས་པ་ཡིན་ན། དེ་ལ་གསོན་ཤུགས་བྲལ་ཞིང་མཁྲེགས་རེངས་སུ་གྱུར་འགྲོ དེ་ནས། དེ་ནི་དད་པ་དང་ཆོས་ཚོགས། ཡང་ན། ཆོས་ལུགས་ཀྱི་རྣམ་པ་ཞིག་ཏུ་གྱུར་ཏེ། མི་གཞན་ལ་དེ་ལྟར་བྱེད་དགོས་པའི་བཙན་ཚུགས་ཀྱང་བྱེད་ཡོང་། འདི་ནི་འཛམ་བུ་གླིང་གི་མི་ཚང་མས་བྱེད་དང་བྱེད་བཞིན་པ་དེ་དང་། བྱེད་ན་འདོད་བཞིན་ཡོད་པ་དེ་རེད། སྐབས་འཚོལ་གྱི་བདེ་སྣང་ཁོ་ན་ལ་དང་དོད་བྱེད་མཁན་དང་། གསོན་ཤུགས་བྲལ་བའི་མི་རྣམས་ཀྱིས་བདེན་པ་ནི་ཕྲ་ཞིང་དོག་པོ་ཞིག་དང་རྩེད་མོ་ལྟ་བུ་ཞིག་ཏུ་བཟོས་འགྲོ བདེན་པ་ནི་ཉམས་དམས་སུ་མི་འགྲོ་བ་མ་ཟད། མི་སྒེར་རེ་རེ་ནས་ཧུར་ཐག་འབད་ཐག་གིས་དེ་མཐོར་འདེགས་བྱེད་དགོས། ཁྱོད་ཀྱིས་རི་བོའི་རྩེ་མོ་དེ་དམའ་མོ་ལུང་མཐིལ་ལ་སྤོར་མི་ཐུབ། གལ་ཏེ། ཁྱོད་རང་རི་རྩེ་རུ་སླེབས་འདོད་ན། ཁྱོད་རང་ངེས་པར་དུ་ལུང་བ་ལ་བརྒྱུད་དགོས་ཤིང་གཡང་གཟར་ནས་འཛེགས་དགོས། ད་དུང་། གཡང་ལ་ཟགས་འགྲོ་བའི་ཉེན་ཁ་དེར་ཡང་འཇིགས་ཤིང་ཞུམ་མི་རུང་ངོ་།
དེ་ནི་སྐར་ཆེན་ཚོགས་པ་འདི་འཐོར་འོས་པའི་ང་རང་གི་རྒྱུ་མཚན་དང་པོ་དེ་ཡིན། དེ་ལྟར་ཡིན་ན་ཡང་། ཁྱོད་ཀྱིས་རྗེས་ནས་ཚོགས་པ་གཞན་པ་ཞིག་ཀྱང་རྩ་འཛུགས་བྱེད་སྲིད་ཅིང་། ཁྱོད་རང་མུ་མཐུད་ནས་ཚོགས་པ་ཞིག་ལ་འཛུལ་ཞུགས་བྱས་ཏེ། བདེན་པ་འཚོལ་ཞིབ་བྱེད་ཀྱང་བྱེད་སྲིད། ང་རང་ལ་ཆ་མཚོན་ན། ནང་བསམ་བློ་དང་འབྲེལ་བའི་ཚོགས་པ་གང་ཞིག་གི་ཁོངས་སུ་ཡང་གཏོགས་ན་མི་འདོད། རྣམ་པ་ལྷན་རྒྱས་ཚོས་དེ་ཤེས་པར་གྱིས་ཤིག དེ་ནས། དཔེར་ཆ་བཞག་ན། ང་རང་ཚོགས་པ་སྒྲིག་འཛུགས་གང་རུང་ཞིག་ལ་བརྟེན་ནས་ལོན་ཏྲོན་ལ་འབྱོར་བ་དེ་ནི། གཞན་དང་ཧ་ཅང་མི་མཚུངས་བའི་ཚོགས་པ་ཞིག་རེད། དེ་ནི་འཕྲུལ་ཆས་ཀྱི་རང་བཞིན་ཅན་ཞིག་དང་། དེ་ནི་གློག་འཕྲིན་དང་ཡིག་སྐྱེལ་བྱེད་པ་དང་འདྲ་མཚུངས་རེད། དེ་ནས། ང་རང་འཕྲུལ་འཁོར་དང་ཡང་ན་རླངས་འཁོར་ཅིག་ལ་བསྡད་དེ་འགྲུལ་བཞུད་བྱེད་པ་ཡིན་ན། དེ་ནི་ཕྱིའི་དངོས་པའི་འཕྲུལ་ཆོས་ཤིག་ཡིན་པས། ནང་བསམ་བློ་དང་འབྲེལ་བ་ཅི་ཡང་མེད། ཡང་བསྐྱར་ང་རང་གིས་ཚོགས་པ་སྒྲིག་འཛུགས་གང་རུང་ཞིག་གིས་ཀྱང་མི་ཡི་ནང་བསམ་བློ་ཡི་ཐད་ལ་ལམ་སྟོན་བྱེད་མི་ཐུབ་ཅེས་བརྗོད་ན་འདོད།
གལ་ཏེ། ཁྱོད་ཀྱིས་ཚོགས་པ་གང་ཞིག་རྩ་འཛུགས་བྱས་པ་དེ་ནི་ནང་བསམ་བློའི་ཐད་ལ་ལམ་སྟོན་བྱེད་པའི་ཆེད་དུ་ཡིན་ན། དེ་ནི་གཞན་བརྟེན་གྱི་འཁར་བ་ཞིག་དང་། ཉམས་རྒུད། འཆང་བ་ཅན་ཞིག་ཏུ་འགྱུར་འགྲོ་བ་མ་ཟད། ད་དུང་། དེ་ཡིས་ཁྱོད་རང་ཡར་རྒྱས་སུ་འགྲོ་བར་གེགག་བྱེད་ཡོང་ཞིང་། གཞན་ན་མེད་པའི་རང་ཉིད་ཀྱི་རང་གཤིས་སྐྱོང་བར་ཡང་གེགག་བྱེད་ཡོང་། རང་ཉིད་ཀྱི་ཐུན་མོང་མ་ཡིན་པའི་རང་གཤིས་དེ་ནི། རང་ངོས་ནས་རྟག་ཅིང་རྐྱེན་མེད་ཀྱི་བདེན་པ་དེ་གསར་རྟོགས་བྱེད་པའི་ཁྲོད་ན་གནས་པ་ཞིག་ཡིན། འདི་ནི་ང་རང་ཚོགས་པ་འདི་ཡི་མགོ་གཙོ་ཡིན་པའི་ཆ་ནས། རྒྱུ་མཚན་ཅི་ཕྱིར་ཚོགས་པ་འདི་འཐོར་དགོས་པའི་རྒྱུ་མཚན་གཞན་པ་དེ་ཡིན། ཐག་གཅོད་འདི་ནི་ང་རང་ལ་མི་གཞན་ཞིག་གིས་གོ་བསྐོན་བློ་འགུག་ཐེབས་ཏེ་ཐག་གཅོད་བྱས་པ་ཞིག་གཏན་ནས་མིན་ནོ།
དེ་ནི་གཟི་བརྗིད་ལྡན་པའི་ལས་ཀ་ཞིག་མ་རེད། རྒྱུ་མཚན་ནི་ང་རང་ལ་འཁོར་དང་རྗེས་འབྲངས་བ་ཡོད་ན་འདོད་ཀྱི་མེད་པས་ཡིན། ཡིན་ན་ཡང་། ང་རང་གིས་ནན་ནན་བཅགས་བཅགས་ཀྱིས་དེ་ལྟར་བྱེད་ངེས་ཡིན། ཁྱོད་རང་མི་གཞན་སུ་ཞིག་གི་རྗེས་སུ་འབྲངས་བ་ནས་བཟུང་། ཁྱོད་རང་བདེན་པ་ཡི་རྗེས་སུ་སྙེག་པ་དེ་མཚམས་ཆད་པ་རེད། ང་རང་གིས་ཁྱོད་ཀྱིས་ངས་བཤད་པའི་སྐད་ཆ་ལ་རྣ་བ་བླགས་ཏེ་ཉན་གྱི་ཡོད་མེད་ལ་དོ་སྣང་མི་བྱེད། གང་ལྟར། ང་རང་གིས་བློ་བརྟན་འགྱུར་མེད་ཀྱི་སྒོ་ནས་འཛམ་བུ་གླིང་འདི་ནས་ལས་ཀ་ཞིག་བསྒྲུབ་རྒྱུ་ཡིན། དེ་བཞིན་ང་རང་གིས་དོ་སྣང་བྱེད་བཞིན་ཡོད་པའི་གལ་འགངས་ཆེ་བའི་ལས་ཀ་ཉག་ཅིག་ཡོད་པ་དེ་ནི། མི་རྣམས་ལ་རང་དབང་འཐོབ་པར་བྱེད་པ་དེ་ཡིན། དེ་ཡང་། མི་རྣམས་གཟེབ་དྲ་དང་ཞེད་སྣང་ལས་ཐར་བའམ་རང་དབང་འཐོབ་པར་བྱེད་པ་དང་། ཆོས་ལུགས་དང་ཆོས་ཚོགས་གསར་པ་ཡང་མི་འཚོལ་བ། ལྟ་གྲུབ་དང་གཞུང་ལུགས་གསར་པ་ཡང་འཛུགས་བསྐྲུན་བྱེད་ན་མི་འདོད་པ་དེ་ཡིན།
དེ་ནས། ཁྱོད་ཀྱིས་ང་ལ་རང་བཞིན་གྱིས་དེ་ན་ཁྱོད་འཛམ་བུ་གླིང་གི་ས་ཆ་ག་བ་ག་སར་བསྐྱོད་དེ་མཚམས་ཚུགས་མེད་པར་གསུང་བཤད་གནང་དོན་ཅི་ཡིན་ནམ་ཞེས་དྲི་བ་འདྲི་ངེས་རེད། ང་རང་གིས་དེ་ལྟར་བྱེད་དགོས་པའི་རྒྱུ་མཚན་ནི་ངས་ཁྱོད་ལ་འདི་ལྟར་བརྗོད་ངེས་ཡིན་ཏེ། དེ་ནི་ང་རང་གིས་རང་ཉིད་ལ་འཁོར་དང་རྗེས་འབྲངས་ཤིག་བྱུང་ན་བསམ་པའི་རྒྱུ་མཚན་གྱིས་མིན་ལ། དེ་བཞིན་དམིགས་བསལ་གྱི་སྒྲིག་ཁྲིམས་ལྡན་པའི་དམིགས་བསལ་གྱི་ཚོགས་པ་ཞིག་རྩ་འཛུགས་བྱེད་ན་འདོད་པའི་རྒྱུ་མཚན་གྱིས་ཀྱང་མིན། (སྤྱིར་མི་རྣམས་ནི་རང་ཉིད་ཀྱི་མཐའ་འཁོར་གྱི་མི་རྣམས་ལས་རང་ཉིད་ནི་ཐུན་མོང་མ་ཡིན་པ་ཞིག་ཏུ་འགྱུར་བར་ཧ་ཅང་དགའ། ཁོ་ཚོའི་ཐུན་མོང་མ་ཡིན་པའི་ཆ་དེ་ནི་ཇི་འདྲའི་དགོད་བྲོ་བ་ཞིག་དང་ཆོ་མེད་དོན་མེད་ཞིག་དང་། ཅི་ཡང་མིན་པ་ཞིག་ཡིན་ན་ཡང་། ཁོ་ཚོ་དེ་ལྟར་བྱེད་རྒྱུ་ཧ་ཅང་དགའ། ང་རང་གིས་དེ་ལྟ་བུའི་ཆོ་མེད་དོན་མེད་ཞིག་གི་ཐད་ལ་མི་རྣམས་སེམས་ཤུགས་སྤར་བར་མི་བྱེད་དོ།) ང་རང་ལ་དགེ་ཕྲུག་སོགས་ཅི་ཡང་མེད། ནང་བསམ་བློའི་ཆ་ནས་ཀྱང་མེད་ལ། ཕྱི་འཇིག་རྟེན་པའི་ཆ་ནས་ཀྱང་མེད་དོ། རྒྱུ་ནོར་དང་བདེ་སྣང་ཅན་གྱི་འཚོ་བས་ང་ཡི་ཡིད་སེམས་འགུག་མི་ཐུབ། གལ་ཏེ། ང་ཡི་བདེ་སྣང་ཅན་གྱི་འཚོ་བ་ཞིག་ལ་ལོངས་སྤྱོད་བསམ་ཚེ། ང་རང་ཚོགས་པ་རུ་མི་བཅར་ལ། ཡང་ན། ཚ་རྨུགས་ཆེ་བའི་རྒྱལ་ཁབ་འདི་ནས་སྡོད་རྒྱུ་ཡང་མ་རེད། ངས་སྐད་ཆ་དྲང་མོར་བཤད་ཀྱི་ཡོད། རྒྱུ་མཚན་ནི། འདི་ལྟ་བུའི་ཚོགས་འདུ་ཡང་ནས་ཡང་དུ་འཚོག་ན་མི་འདོད།
གསར་འགོད་པ་ཞིག་གིས་ང་ལ་བཅར་འདྲི་བྱས་སོང་། ཁོས་བསམ་པར་ང་རང་གིས་ཚོགས་མི་སྟོང་ཕྲག་ཁ་ཤས་ཡོད་པའི་ཚོགས་པ་ཞིག་འདི་ལྟར་ཐོར་བ་ནི་གཟི་བརྗིད་དང་རླབས་ཆེན་གྱི་ལས་ཀ་ཞིག་རེད་འདོད་ཀྱི་འདུག ཁོ་ལ་མཚོན་ན། དེ་ལྟར་ཡིན་སྲིད། རྒྱུ་མཚན་ནི་ཁོས་འདི་ལྟར་བརྗོད་ཡོང་ཏེ། ཁྱོད་ཀྱི་མ་འོངས་པ་ན་ཅི་ཞིག་བྱེད་ཀྱི་ཡིན། འཚོ་བ་ཅི་ལྟར་སྐྱེལ་རྒྱུ་ཡིན། ཕྱིན་ཆད་ཁྱོད་ལ་རྗེས་འཇུག་པ་མེད་པས། ཁྱོད་ཀྱི་སྐད་ཆ་ལ་ཉན་མཁན་སུ་ཡང་མེད། ཅེས་བཤད་ཡོང་། ཡིན་ན་ཡང་། མི་ལྔ་དྲུག་ཙམ་ཞིག་གིས་ཉན་འདོད་ཡོད་པ་དང་། ཉན་དེ་འཚོ་འདོད་ཡོད་དེ། རྟག་བརྟན་ནམ་བདེན་པའི་གནས་དེར་བསྐྱོད་ཐུབ་ཚེ། ཡིད་སེམས་ཚིམས་སོང་བ་ཡིན།
གལ་ཏེ། ང་ལ་རྗེས་འཇུག་པ་སྟོང་ཕྲག་ལྷག་ཡོད་ན་ཡང་། སེམས་ན་གོ་རྟོགས་དང་སད་རྟོགས་ཀྱི་ཆ་དེ་མེད་པར། སེམས་ལ་ཕྱོགས་ལྷུང་གིས་ཁེངས་ཏེ། གསར་གཏོད་ཀྱི་རྣམ་པར་གཞར་ཡང་མི་འཇུག་པ་མ་ཟད། གསར་བྱུང་མཐའ་དག་ཁོ་ཚོའི་རང་ཉིད་ཀྱི་རྙིང་རུལ་དང་མཁྲེགས་རེངས་ཀྱི་རྣམ་པ་དེར་བསྟུན་ཅི་ཐུབ་དང་། སྦྱོར་ཅི་ཐུབ་བྱས་ཚེ། དེ་འདྲའི་སྟོང་ཕྲག་མང་པའི་རྗེས་འཇུག་གིས་ཅི་བྱ། གལ་ཏེ། ང་རང་གིས་བཤད་པ་རྣམས་རྣ་བར་མི་སྙན་པར་རྩུབ་ཤུགས་ཆེ་ཚེ། ཚང་མ་གོ་ནོར་མ་ཐེབས་རོགས། དེ་ནི་རང་ལ་བྱམས་དང་བརྩེ་བ་མེད་པའི་རྒྱུ་མཚན་ནི་མིན། གལ་ཏེ། ཁྱོད་ཚོ་བཤགས་བཅོས་སྨན་ཁང་ཞིག་ཏུ་བཤགས་བཅོས་བྱེད་དུ་སོང་བའི་དབང་དུ་བཏང་བ་ཡིན་ན། དེ་ཡིས་ཁྱོད་རང་ལ་སྡུག་བསྔལ་དང་ཟུག་གཟེར་བསློངས་ན་ཡང་། སྨན་པ་ལ་བྱམས་དང་བརྩེ་བ་མི་འདུག་ཅེས་སུ་ལབ་ཐུབ། གནས་ལུགས་དེ་དང་གཅིག་མཚུངས་ཀྱིས། གལ་ཏེ། ང་རང་གི་སྐད་ཆ་ལསྙན་པོ་མེད་ན། དེ་ནི་ང་རང་ལ་བྱམས་དང་བརྩེ་བ་མེད་པའི་རྒྱུ་མཚན་ཞིག་གཏན་ནས་མིན།
ང་རང་གིས་སྔོན་ལ་བཤད་པ་ལྟར། ང་རང་ལ་དམིགས་ཡུལ་གཅིག་ཁོ་ན་ཡོད་པ་དེ་ནི། མི་རྣམས་ལ་རང་དབང་འཐོབ་པར་བྱེད་རྒྱུ་དེ་ཡིན་ལ། མི་རྣམས་རང་དབང་གི་གནས་སུ་ཕྱོགས་སྟོན་བྱེད་པ་དེ་ཡིན། མི་རྣམས་ལ་རོགས་རམ་བྱས་ཏེ། ཁོ་ཚོ་ཚད་འཛིན་མཐའ་དག་ལས་ཐར་བར་བྱེད་པ་དང་། ཐིག་ཤིང་ཡོད་ཚད་གཏོར་བར་བྱེད་པ་དེ་ཡིན། དེ་ལྟར་བྱས་པས། མི་ཡི་ནང་སེམས་ལ་བདེ་བ་སླེབས་ཡོང་། དེ་ལྟར་བྱས་པས། ཚོད་འཛིན་དང་སྟངས་འཛིན་ཅི་ཡང་མེད་པར་རང་ཉིད་རང་གི་རྟོགས་པར་བྱེད་ཐུབ། རྒྱུ་མཚན་ནི། ང་རང་རང་དབང་དང་ལྡན་པ་ཡིན། ཚོད་འཛིན་དང་བྲལ་བ་ཡིན། ཆ་ཚང་བ་ཡིན་ལ་ཆ་ཤས་ཅན་ནི་མ་ཡིན་ཞིང་། ལྟོས་བཅོས་པ་ཞིག་ཀྱང་མིན་ནོ། གང་ལྟར། བདེན་པ་ནི་རྟག་ཅིང་བརྟན་པའོ། ངས་བསམ་པར་ཁོ་ཚོས་ང་ལ་རྒྱུས་ལོན་བྱས་ཏེ། རང་དབང་འཐོབ་ན་འདོད་ཀྱི་ཡོད་པ་ལས། ཁོ་ཚོ་ང་རང་གི་རྗེས་སུ་འབྲངས་བར་བྱེད་ན་མི་བསམ་ཞིང་། ཁོ་ཚོས་ང་ལས་གཟེབ་དྲ་ཞིག་བསྐྲུན་ཏེ། དེ་ཆོས་ལུགས་དང་ཆོས་ཚོགས་གང་རུང་ཞིག་ཏུ་འགྱུར་ན་མི་འདོད། འདོད་པ་དེ་ནི་ཁོ་ཚོ་ཞེད་སྣང་མཐའ་དག་ལས་ཐར་ན་སྙམ་པ་དེ་ཡིན། དེ་ཡང་། ཆོས་ལུགས་ཀྱི་ཞེད་སྣང་དང་། སྐྱབས་གནས་ཀྱི་ཞེད་སྣང་། ནང་བསམ་བློའི་སྟེང་གི་ཞེད་སྣང་། བརྩེ་བ་ཡི་ཞེད་སྣང་། འཆི་བ་ཡི་ཞེད་སྣང་། འཚོ་བ་ཡི་ཞེད་སྣང་བཅས་ཡིན། སྒྱུ་རྩལ་པ་ཞིག་ལ་ཆ་མཚོན་ན། ཁོས་ནི་རི་མོ་འབྲི་བཞིན་ཡོད། རྒྱུ་མཚན་རི་མོ་འབྲི་བའི་ཁྲོད་ན་ཁོང་ལ་དགའ་བ་དང་སྤྲོ་བ་ཞིག་ཡོད་པས་རེད། རྒྱུ་མཚན། དེ་ནི་ཁོའི་རང་ཉིད་ཀྱི་བསམ་བློའི་མཚོན་བྱེད་རེད། ཁོའི་རང་ཉིད་ཀྱི་གཟི་བརྗིད། ཁོིའི་རང་ཉིད་ཀྱི་བདེ་སྐྱིད་རེད། དེ་དེ་བཞིན། ང་རང་གིས་དེ་ལྟར་བྱེད་དོན་ཡང་། རྣམ་པ་གཞན་ཞིག་ཏུ་འགྱུར་བར་བསམ་པའི་རྒྱུ་མཚན་ནི་ཁྱོན་ནས་མིན་ནོ།
ཁྱོད་ཚོ་དབང་གྲགས་དང་དབང་གྲགས་ཀྱི་ཁོར་ཡུག་ལ་གོམས་ལོབས་སུ་སོང་ནས་འདུག ཁྱོད་ཚོས་བསམ་པར། དེ་ཡིས་ཁྱོ་རང་ནང་བསམ་བློ་ཡི་ཐད་ལ་ཁྲིད་སྟོན་བྱེད་པར་འདོད་ཀྱི་ཡོད། ཡང་ན། ཁྱོད་ཚོས་དེ་ལྟར་བསམ་བཞིན་ཡོད་ལ། དེ་ལྟར་རེ་བ་ཡང་བྱེད་ཀྱི་ཡོད། ད་དུང་། མི་གཞན་ཞིག་གི་ངོ་མཚར་ཞིང་ཁྱད་དུ་འཕགས་པའི་ནུས་པ་ཞིག་གིས་རང་ཉིད་བདེ་བ་དང་རང་དབང་གི་ཞིང་ཁམས་དེ་ལ་སྐྱེལ་ན་བསམ་བཞིན་ཡོད། དེ་བས། ཁྱོད་ཀྱིས་རང་ཉིད་ཀྱི་མི་ཚེ་ཡི་ལྟ་ཚུལ་དང་ལངས་ཕྱོགས་གང་ཚང་དབང་ཤུགས་དང་གྲགས་པ་ཁོ་ན་ལ་གཞི་བཅོལ་བྱས་ནས་འདུག ད་ནས་རྩིས་ཏེ། ལོ་ངོ་གསུམ་གྱི་རིང་ལ་ཁྱོད་ཚོས་ང་ཡི་སྐད་ཆ་ལ་ཉན་ནས་ཡོང་བ་རེད། ཡིན་ན་ཡང་། ཏོག་ཙམ་ཞིག་མ་གཏོགས་འགྱུར་བ་ཅི་ཡང་བྱུང་མི་འདུག ད་ནི་ང་རང་གིས་ཅི་ཞིག་བཤད་པ་ཐམས་ཅད་ལ་བརྟག་དཔྱད་གྱིས། དོགས་སློང་བྱོས། དེ་ལྟར་བྱས་ན། ཁྱོད་ཚོས་ཕལ་ཆེར་རྩ་བའི་སྒོ་ནས་ང་རང་གིས་ཅི་ཞིག་བཤད་ཀྱི་ཡོད་པ་དེ་རྟོགས་ངེས། གལ་ཏེ། ནང་སེམས་ལ་མཛུབ་སྟོན་བྱེད་ཆེད་དུ། ཁྱོད་ཀྱིས་དབང་གྲགས་གང་ཞིག་ལ་དོན་གཉེར་བྱས་པ་ཡིན་ན། ཁྱོད་ཀྱིས་རང་བཞིན་གྱིས་དབང་གྲགས་ཀྱི་མཐའ་ལ་ཚོགས་པའམ་སྒྲིག་འཛུགས་ཤིག་བསྐྲུན་ཡོང་། ཁྱོད་ཀྱིས་བསམ་པར། ཚོགས་པ་དེ་ཡིས་དབང་གྲགས་དེ་ལ་འགབ་སྲུང་བྱས་ཏེ། ནང་བསམ་བློའི་སྟེང་ལ་ཁྲིད་སྟོན་བྱེད་པར་སྙམ་བཞིན་ཡོད། ཡིན་ན་ཡང། ཁྱོད་རང་གཟེབ་དྲའི་ནང་ལ་ཚུད་ནས་ཡོད་པ་རེད།
སྐད་ཆ་དྲང་མོར་བཤད་ན། ཁྱོད་ཀྱིས་ཁོང་ཁྲོ་དང་གདུག་རྩུབ་ཀྱི་རྣམ་པ་གང་ཡང་མེད་པ་མ་ཟད། ང་རང་ཉིད་ཀྱི་དམིགས་འདུན་གང་ཞིག་ལ་དུངས་ཞེན་ཡང་ཅི་ཡང་མེད་པའི་སྒོ་ནས། ང་རང་གིས་དེ་ལྟར་སྒྲུབ་བཞིན་ཡོད་པ་དེ་སེམས་ལ་འཇོག་རོགས་གྱིས་ཞུ་བ་ཡིན། རྒྱུ་མཚན་ནི་ཁྱོད་ཀྱིས་ང་རང་གིས་ཅི་ཞིག་བཤད་པ་དག་ལ་གོ་བ་ཞིག་རག་ན་བསམ་བཞིན་ཡོད། དེ་ནི་ཁྱོད་རང་འདིར་ཡོང་བའི་དགོས་པ་རྒྱུ་མཚན་དེ་ཡང་རེད། གལ་ཏེ། ང་རང་གིས་ངའི་ལངས་ཕྱོགས་འདི་གསལ་བཤད་ཐག་ཆོད་པོ་ཞིག་དང་གསལ་བོ་ཞིག་མ་རྒྱབ་ཚེ། དུས་ཚོད་འཕྲོ་བརླག་ཡིན་རྒྱུ་རེད།
ལོ་ངོ་བཅོ་བརྒྱད་ཀྱི་རིང་ལ་ཁྱོད་ཚོས་ཚོགས་པ་འདི་ཡི་ཆེད་དང་། ཡོང་འགྱུར་འཛམ་བུ་གླིང་གི་སློབ་དཔོན་དེ་ཡི་ཕྱིར་དུ། གྲ་སྒྲིག་དང་སྟ་གོན་གང་མང་བྱས་ནས་ཡོང་། ལོ་ངོ་བཅོ་བརྒྱད་ཀྱི་རིང་ལ་ཁྱོད་ཚོས་ཚོགས་པ་འདི་རྩ་འཛུགས་བྱས་ཏེ། མི་ཞིག་བཙལ་ནས། ཁོས་ཁྱོད་ཚོའི་སེམས་ལ་བདེ་བ་གསར་བ་ཞིག་སྦྱིན་པ་དང་། ཁྱོད་ཀྱི་མི་ཚེ་ལ་འགྱུར་བ་གཏོང་བ། ཁྱོད་ལ་གོ་རྟོགས་གསར་བ་ཞིག་སྟོབ་པ། དེ་ནས། ཁྱོད་ཚོའི་འཚོ་བ་ཡང་ཡར་རྒྱས་སུ་སོང་ཏེ། གནས་བབ་གསར་བ་ཞིག་སྩོལ་བ། སྙིང་སྟོབས་དང་རང་དབང་ཡང་སྦྱིན་པར་རེ་བ་བྱས། ཡིན་ན་ཡང་། ད་ལྟ་ཅི་ཞིག་བྱུང་ཡོད་མེད་ལ་གཅིག་ལྟོས་དང་། རྒྱུ་མཚན་རྣལ་མ་དང་ལྡན་པའི་སྒོ་ནས་དད་འདུན་གང་ཞིག་གིས་ཁྱོད་རང་གཞན་དང་མི་འདྲ་བ་ཞིག་བཟོ་བཞིན་ཡོད་མེད་ལ་བསམ་གཞིགས་དང་རྒྱུས་ལོན། འཚོལ་ཞིབ་བྱོས། མ་འདྲ་བ་བཟོས་ཡོད་པ་དེ་ཡང་། ཚོགས་པ་གང་ནས་ཡིན་པ་ལྟ་བུའི་བྲང་ལ་འདོགས་རྒྱུའི་མཚོན་རྟགས་དེ་འདྲའི་ཕྱི་ཚུལ་ཙམ་གྱི་མི་འདྲ་བ་དེ་ཡང་མིན་ནོ། དེ་ལྟ་བུའི་མི་འདྲ་བ་ནི་ཇི་འདྲའི་ཙག་ཙིག་ཅིག་དང་། ཇི་འདྲའི་མདོ་རྩ་བྲལ་བ་ཞིག་རེད་ཨང་།
དེ་འདྲའི་དད་འདུན་གྱིས་ཇི་ལྟར་མི་ཚེའི་ནང་གི་དོ་གལ་མི་ཆེ་བའི་བྱ་དངོས་རྣམས་ཕྱག་མས་ཕྱག་ཕྱག་ལྟར་མེད་པར་བཟོ་ཐུབ་བམ། འདི་ནི་ཐག་གཅོད་ཀྱི་ཚད་གཞི་ཁོ་ན་སྟེ། ཁྱོད་ཚོ་ཕྱོགས་གང་གི་ཐད་ནས་སྔར་ལས་རང་དབང་དང་གཟི་བརྗིད་ལྡན་པར་གྱུར་འདུག་གམ། ཆོ་མེད་མདོ་མེད་དང་དོ་གལ་བྲལ་བའི་དོན་དག་གཞི་ལ་བཞག་སྟེ། རྩ་འཛུགས་བྱས་པའི་ཚོགས་པ་ལ་སྔར་ལས་ཞེད་སྣང་གི་བློ་ཞིག་མེད་དམ། དེ་བཞིན། སྐར་ཆེན་ཚོགས་པའི་ཚོགས་མི་རྣམས་ཀྱང་ཕྱོགས་གང་གང་གི་ཐད་ནས་ཐུན་མོང་མ་ཡིན་པ་ཞིག་ཏུ་གྱུར་འདུག་གམ། ང་རང་གིས་བཤད་ཟིན་པ་ལྟར། ཁྱོད་ཚོས་ལོ་བཅོ་བརྒྱད་ཀྱི་རིང་ལ་ང་རང་གི་ཆེད་དུ་གྲ་སྒྲིག་དང་སྟ་གོན་མང་པོ་བྱས་ཡོད་པ་རེད། ང་རང་གིས་ཁྱོད་ཚོས་ང་ནི་འཛམ་བུ་གླིང་གི་སློབ་དཔོན་ཡིན་མིན་དེར་ཡིད་ཆེས་ཡོད་མེད་ལ་དོ་སྣང་མི་བྱེད། དེ་ནི་གལ་ཆེན་པོ་ཞིག་མ་རེད། ཁྱོད་རང་ཚོ་སྐར་ཆེན་ཚོགས་པ་འདིར་ཞུགས་པ་ནས་བཟུང་། ཀིར་ཤུ་ན་མུར་ཏེ་ནི་འཛམ་བུ་གླིང་གི་སློབ་དཔོན་ཡིན་པའི་ཐད་ལ། ཆ་ཤས་དང་ཧྲིལ་བོའི་སྒོ་ནས། གདུང་སེམས་མཉམ་བསྐྱེད་དང་ཁོས་ལེན་ངོས་ལེན། ད་དུང་ནུས་ཤུགས་ཀྱང་མང་པོ་བཏོན་ཡོད། ཧྲིལ་བོ་ཅན་ལ་མཚོན་ན། ཁོ་ཚོ་ནི་འཚོལ་ཞིབ་བྱེད་མཁན་དངོས་ནས་དེ་ཡིན་པ་དང་། ཆ་ཤས་ཅན་རྣམས་ལ་ཆ་མཚོན་ན། ཁོ་ཚོའི་རང་ཉིད་ཀྱི་ཆ་མ་ཚང་བའི་བདེན་པ་དེ་ལ་འདོད་བློ་ཚིམ་པའི་ཆེད་དུ་རེད།
ཁྱོད་ཚོས་ལོ་ངོ་བཅོ་བརྒྱད་ཀྱི་རིང་ལ་ཚོགས་པ་འདི་ཡི་ཆེད་དུ་གྲ་སྒྲིག་དང་སྟ་གོན་མང་པོ་བྱས་ནས་སླེབས་ཡོང་བ་རེད། དེ་ནས། ཁྱོད་ཚོས་བསམ་བློ་ཞིག་ཐོངས་དང་། གོ་རིམ་དེ་དག་གི་ཁྲོད་ནས། ལས་ཀ་དེ་ལྟར་བྱས་པའི་ངང་ནས། ཁྱོད་ཀྱི་གོ་རྟོགས་དང་བསམ་བློ་ལ་དཀའ་ངལ་མང་པོ་ཞིག་བྱུང་ཡོང་བ་དང་། དེ་བཞིན་རྙོག་ཟིང་དང་ཆོ་མེད་མདོ་མེད་ཀྱི་དོན་དག་ཙག་ཙིག་མང་པོ་ཞིག་ཀྱང་སླེབས་ཡོང་ཡོད། ཁྱོད་ཀྱི་ཕྱོགས་ལྷུང་གི་བསམ་བློ་དང་། ཞེད་སྣང་། དབང་ཆ། དགོན་པ་གསར་རྙིང་བཅས་འདི་དག་ཐམས་ཅད་ནི་ཁྱོད་ཀྱི་ཤེས་རྟོགས་ཀྱི་བསམ་བློ་དེ་ཡི་བཀག་རྡོ་ལྟ་བུ་ཡིན་པ་ང་རང་གིས་བཤད་ཡོད། དེ་ལས་ལྷག་གི་ང་རང་གིས་གསལ་བོ་གསལ་རྐྱང་ཞིག་བཟོ་ཐུབ་ཀྱི་མི་འདུག དེ་བཞིན། ཁྱོད་ཀྱིས་མགོ་ལྕོག་ལྡེམ་ལྡེམ་གྱི་སྒོ་ནས་ང་ལ་མོས་མཐུན་དང་རྒྱབ་སྐྱོར་དགོས་པའི་འདོད་པ་ཡང་མེད་ལ། ཁྱོད་རང་ང་ཡི་རྗེས་སུ་འབྲངས་དགོས་པའི་རེ་བ་ཡང་མེད། གང་ལྟར། ང་རང་གིས་ཁྱོད་ཀྱིས་ངས་ཅི་ཞིག་བཤད་ཀྱི་ཡོད་མེད་དེ་ལ་གོ་བ་ཞིག་རག་ན་འདོད་པ་དེ་ཡིན།
གོ་བ་དེ་ལྟར་ངེས་རྒྱུ་དེ་ཡང་ཧ་ཅང་གི་དགོས་ངེས་ཤིག་ཡིན། རྒྱུ་མཚན་ནི་ཁྱོད་ཀྱི་དད་འདུན་གང་ཞིག་གིས་ཁྱོད་ཀྱི་སེམས་རྒྱུད་ལ་འགྱུར་བ་གང་ཡང་བཏང་མེད། དེ་ཡང་། གཙོ་བོ་ཁྱོད་ཀྱིས་དོན་དག་རྣམས་ཇི་ལྟར་ཡིན་པའི་དངོས་ཡོད་དེ་ངོས་ལེན་དང་། དེ་ལ་གདོང་གཏོད་ཐུབ་ཀྱི་མེད་པས་ཡིན། དེ་ནས། ཁྱོད་ཀྱིས་རང་ཉིད་ལ་སྔར་ཡོད་ཀྱི་ལྷའམ་དཀོན་ཅོག་རྙིང་པ་དེ་ལས། ལྷའམ་དཀོན་ཅོག་གསར་པ་ཞིག་དགོས་ན་འདོད་པ་དང་། དེ་བཞིན། ཆོས་ལུགས་དང་རྣམ་པ་ཡང་སྔར་ཡོད་ཀྱི་རྙིང་པ་གང་ཞིག་ལས། གསར་པ་ཞིག་ཡོད་ན་བསམ་བཞིན་ཡོད། མདོར་ན། དེ་དག་ཚང་མ་རིན་ཐང་དང་དོན་སྙིང་གིས་སྟོང་བ་རྐྱང་རྐྱང་ཡིན་པ་མ་ཟད། དེ་དག་ནི་ཚད་བཀག་དང་གཞན་རྟེན་གྱི་ལས་འབའ་ཞིག་གོ གང་ལྟར། ཁྱོད་ཚོའི་ནང་བསམ་བློའི་ཐད་ལ། རྟོག་པའམ་བག་ཆགས་རྙིང་བ་ཞིག་གི་ཚབ་ལ་རྟོག་པའམ་བག་ཆགས་གསར་པ་ཞིག་འདྲེན་པ་དང་། དེ་བཞིན། དད་པ་ཡང་རྙིང་པ་ཞིག་ཚབ་ལ་དད་པ་གསར་པ་ཞིག་དང་ལེན་དང་དེ་ལ་རེ་སྨོན་ཞུ་བཞིན་འདུག
ཁྱོད་ཚོ་ཚང་མས་རང་ཉིད་ཀྱི་ནང་སེམས་ཀྱི་འཇིག་རྟེན་དེ་གཞན་ཞིག་ལ་རྟེན་ནས་འདུག རང་ཉིད་ཀྱི་བདེ་སྐྱིད་ཀྱང་གཞན་ཞིག་ལ་བརྟེན་ནས་འདུག རང་ཉིད་ཀྱི་ནང་སེམས་ཀྱི་སད་རྟོགས་དེ་ཡང་གཞན་ཞིག་ལ་བརྟེན་ནས་འདུག དེ་ནས། ཁྱོད་ཀྱིས་ལོ་ངོ་བཅོ་བརྒྱད་ཀྱི་རིང་ལ་ང་ཡི་ཆེད་དུ་གྲ་སྒྲིག་སྣ་ཚོགས་ཤིག་བྱས་ཡོད་ཀྱང་། ང་རང་གིས་ཁྱོད་ཚོ་ལ་དེ་དག་ནི་དགོས་ངེས་ཅན་ཞིག་མ་ཡིན་པ་དང་། དེ་དག་ལོགས་སུ་དོར་ཏེ། རང་བློ་ཡི་སད་རྟོགས་དང་། དྲི་མས་མ་བསྒོས་པ། གཟི་ཤུགས་ལྡན་པ། རང་རྒྱུད་གཙང་ཞིང་དྲང་བོར་གནས་པའི་ཆེད་དུ། རྟག་པར་རང་སེམས་ལ་ལྟ་རྟོག་བྱོས་ཞེས་བཤད་དུས། ཁྱོད་ཚོ་སུ་གཅིག་གིས་ཀྱང་དེ་ལྟར་སྒྲུབ་འདོད་བྱེད་ཀྱི་མེད། གལ་ཏེ་ཡོད་པའི་དབང་དུ་བཏང་ན་ཡང་། ཧ་ཅང་ཧ་ཅང་གི་རེ་ཟུང་ཞིག་མ་གཏོགས་མི་འདུག་ཨང་། དེར་བརྟེན། ཚོགས་པའམ་སྒྲིག་འཛུགས་ཤིག་ཡོད་དགོས་པའི་རྒྱུ་མཚན་ཅི་ཞིག་ཡིན་ནམ།
ནོར་འཁྲུལ་དང་ཚུལ་འཆོས་ཅན་གྱི་མི་རྣམས་ནི་རྒྱུ་མཚན་ཅི་ཕྱིར་བདེན་པའི་སྦྲུལ་གཟུགས་ཀྱི་ང་རང་གི་རྗེས་སུ་འབྲངས་བཞིན་ཡོད་དམ། ང་རང་གིས་བྱམས་བརྩེ་དང་བྲལ་ཞིང་རྩིང་ལ་རྩུབ་པའི་སྐད་ཆ་ཞིག་བཤད་ཀྱི་མེད་པ་དེ་ཡང་ཤེས་པར་གྱིས་ཤིག ཡིན་ན་ཡང་། ཁྱོད་ཀྱིས་ཆོས་དངོས་རྣམས་ཇི་ལྟར་ཡིན་པའི་དངོས་ཡོད་རང་བཞིན་དེ་ངོས་ལེན་དང་། དེ་ལ་གདོང་གཏོད་དུས། ང་ཚོ་གཞི་ནས་གནས་རིམ་ཞིག་ཏུ་བསླེབས་ཚར་ཡོད། ང་རང་གིས་ན་ནིང་བཤད་པ་ལྟར། ང་རང་ནི་གཞན་གང་ཞིག་ལ་ཡང་མཐུན་སྒྲིག་བྱེད་ན་མི་སྙམ། སྐབས་དེར། མི་རེ་ཟུང་ཞིག་གིས་མ་གཏོགས་ངའི་སྐད་ཆ་ལ་ཉན་མ་སོང་། གང་ལྟར་ཀྱང་། ད་ལོ་ང་རང་གིས་དོན་དག་དེ་གསལ་བོ་གསལ་རྐྱང་ཞིག་བཟོས་པ་ཡིན། དེ་ནས། ང་རང་གི་ཆེད་དུ་ལོ་ངོ་བཅོ་བརྒྱད་ཀྱི་རིང་ལ་གྲ་སྒྲིག་སྣ་ཚོགས་བྱེད་མཁན་གྱི་འཛམ་བུ་གླིང་དང་ཚོགས་པ་འདིའི་མི་ག་ཚོད་ཅིག་ཡོད་མེད་དེ་བགྲང་གི་མི་ལང་ན་ཡང་། ད་ལྟ་ཁོ་ཚོས་ཡོངས་སུ་རྫོགས་པ་དང་ཆ་རྐྱེན་ཅི་ཡང་མེད་པའི་སྒོ་ནས། ང་ཡི་ཅི་ཞིག་བཤད་པ་དེ་ལ་ཉན་འདོད་བྱེད་ཀྱི་མི་འདུག
ང་རང་གིས་སྔོན་ལ་བཤད་མྱོང་བ་ལྟར། ང་རང་གི་དམིགས་ཡུལ་ནི་མི་རྣམས་ཆ་རྐྱེན་ཅི་ཡང་མེད་པར་རང་དབང་འཐོབ་པར་བྱེད་པ་དེ་ཡིན། རང་ཉིད་ལ་དྲི་མས་མ་བསྒོས་པ་དེ་ནི་སེམས་ཀྱི་དེ་ཁོ་ན་ཉིད་དེ་ཡིན། དེ་ནི་ནམ་ཡང་འགྱུར་བ་མེད་པའི་རྟག་ཅིང་བརྟན་པ་ཞིག་ཡིན་པ་མ་ཟད། བརྩེ་ཞེན་དང་རིགས་ཤེས་བར་གྱི་མཐུན་གནས་ཞིག་ཀྱང་ཡིན། དེ་ནི་ད་གཟོད་ཚུགས་ཐུབ་དང་རྐྱེན་མེད་ཀྱི་བདེན་པ་དེ་ཡང་ཡིན། བདེན་པ་དེ་ནི་ཚེ་སྲོག་གི་རང་བཞིན་དེ་ཡིན། དེ་ཡིན་པ་སོང་ཙང་། ང་རང་གིས་མི་རྣམས་རང་དབང་འཐོབ་པར་བྱེད་ན་འདོད། དེ་ཡང་། དྭངས་ཤིང་གསལ་བའི་ནམ་མཁའ་ཡི་བྱ་ཞིག་དང་འདྲ་བར་བདེ་ཞིང་སྐྱིད་ན་སྙམ་པ་མ་ཟད། དེ་ལྟ་བུའི་རང་དབང་གི་ཁྲོད་ནས་ཚོད་འཛིན་དང་བཀག་སྡོམ་ཅི་ཡང་མེད་པར་རང་སྐྱ་འཕར་བའི་སྒོ་ནས་བདེ་ཞིང་སྐྱིད་ན་ཡང་འདོད།
ང་རང་གི་ཆེད་དུ་ཁྱོད་ཚོས་ལོ་ངོ་བཅོ་བརྒྱད་ཀྱི་རིང་ལ་གྲ་སྒྲིག་སྣ་ཚོགས་བྱས་ནས་ཡོང་བ་རེད། ད་ནི་ཁྱོད་ཚོ་དོན་དག་དེ་དག་ལས་ཐར་བར་བྱེད་དགོས་པ་མ་ཟད། རང་ཉིད་ཀྱི་གནད་དོན་དང་སྡོམ་གཅུན་ལས་ཀྱང་ཐར་བར་བྱེད་དགོས། རྒྱུ་མཚན་མ་ཁ་བོ་འདིའི་ཆེད་དུ་ནང་སེམས་ཀྱི་དད་འདུན་ཞིག་ལ་གཞི་བཅོལ་བྱས་ཏེ། ཚོགས་པ་སྒྲིག་འཛུགས་ཤིག་འཛུགས་བསྐྲུན་བྱེད་མི་རུང་དེ་ཡིན། ཆོ་མེད་དོན་མེད་ཀྱི་དོན་དག་ཙག་ཙིག་རྣམས་ལོགས་སུ་བསྐྱུར་མཁན་དང་། དཀའ་སྤྱད་འབད་རྩོལ་བྱེད་མཁན། བསམ་བློར་གོ་རྟོགས་ལྡན་མཁན་གྱི་འཛམ་བུ་གླིང་གི་མི་ལྔའམ་བཅུ་སྐོར་ཞིག་ལ་ཚོགས་པ་སྒྲིག་འཛུགས་ཤིག་དགོས་དོན་ཡོད་དམ། དེ་ནས། དབུལ་ཕོངས་ཉམས་ཐག་གི་མི་རྣམས་ལ་ཆ་བཞག་པ་ཡིན་ན། ཚོགས་པ་སྒྲིག་འཛུགས་ཤིག་གིས་ཁོ་ཚོར་བདེན་པ་འཚོལ་བར་རོགས་ཕན་གང་ཡང་བྱེད་མི་ཐུབ། རྒྱུ་མཚན། བདེན་པ་ནི་མི་རེ་རེ་ཡི་ནང་སེམས་ན་ཡོད་པ་ཞིག་ཡིན། དེ་ནི་ཐག་རིང་པོ་ན་ཡང་མེད་ལ། ཐག་ཉེ་བོ་ན་ཡང་མེད། དེ་ནི་ནམ་ཡང་རྟག་ཅིང་བརྟན་པོར་དེ་ན་གནས་པ་ཞིག་ཡིན།
ཚོགས་པ་སྒྲིག་འཛུགས་ཤིག་གིས་ཁྱོད་རང་ལ་རང་དབང་འཐོབ་པར་བྱེད་མི་ཐུབ། ཕྱི་ཡི་མི་གཞན་སུ་ཞིག་གིས་ཀྱང་ཁྱོད་རང་ལ་རང་དབང་འཐོབ་པར་བྱེད་མི་ཐུབ། ཚོགས་པ་ཅན་གྱི་ཕྱག་མཆོད་པ་བྱེད་པ་དང་། དོན་དག་ཅིག་གི་ཆེད་དུ་རང་སྲོག་བློས་བཏང་བྱས་པས་ཀྱང་ཁྱོད་ལ་རང་དབང་འཐོབ་པར་བྱེད་མི་ཐུབ། དེ་བཞིན་དུ་ཁྱོད་རང་ཚོགས་པ་ཞིག་གི་ནང་དུ་འཛུལ་ཞུགས་བྱེད་པ་དང་། དེ་ནས་ལས་ཀ་ཞིག་ལ་ཤི་འཐེན་རོ་འཐེན་བྱས་པས་ཀྱང་། ཁྱོད་ལ་རང་དབང་འཐོབ་མི་སྲིད། ཁྱོད་ཀྱིས་གློག་ཀླད་བེད་སྤྱོད་བྱས་ཏེ། ཡི་གེ་འབྲི་སྲིད་མོད། ཡིན་ན་ཡང་། དེ་ཁྱོད་ཀྱི་དུར་ཤིང་གི་སྟེང་དུ་ཕེབས་ཏེ་ཕྱག་མཆོད་བྱེད་མི་ཐུབ། ཡིན་ན་ཡང་། ཚོགས་པའམ་སྒྲིག་འཛུགས་ནི་ཁྱོད་ཀྱིས་རྩ་ཆེན་གལ་ཆེན་ཞིག་ལ་བརྩིས་དུས། དེ་དག་ནི་ཁྱོད་ཀྱིས་ཅི་ཞིག་སྒྲུབ་བཞིན་ཡོད་པ་དེ་དག་རེད། ཚོགས་པ་འདི་ན་ཚོགས་མི་ག་ཚོད་ཡོད་དམ་ཞེས་པ་འདི་ནི་གསར་འགོད་པ་རྣམས་ཀྱིས་ང་ལ་འདྲི་བའི་དྲི་བ་ཐོག་མ་དེ་རེད། དེ་མ་ཟད། ཁོ་ཚོས་ཁྱོད་ལ་རྗེས་འབྲངས་པ་ག་ཚོད་ཅིག་ཡོད། ཁ་གྲངས་དེ་ཡིས་ང་ཚོས་ཁྱོད་ཀྱིས་སྐད་ཆ་རྣམས་བདེན་མིན་དེ་ཐག་གཅོད་བྱེད་ཐུབ། ཅེས་བཤད་ཡོང་། ང་རང་གིས་ཚོགས་པ་འདི་ན་ཚོགས་མི་ག་ཚོད་ཅིག་ཡོད་མེད་དེ་ཧ་གོ་མ་སོང་། ངས་དེ་སྐོར་ལ་དོ་སྣང་བྱེད་ཀྱི་མེད། ང་རང་གིས་བཤད་མྱོང་བ་ལྟར། མི་རྣམས་རང་དབང་འཐོབ་ན་འགྲིག་ཅིང་འཐུས་སོ།
ད་ལྟ་ཡིན་ན་ཡང་། ཁྱོད་ཚོས་འདི་ལྟར་བསམ་བཞིན་ཡོད། བདེ་སྐྱིད་ཀྱི་མཁར་རྫོང་གི་ལྡེ་མིག་ནི་མི་རེ་ཟུང་ཞིག་གི་ལག་ན་ཡོད་པར་འདོད་བཞིན་ཡོད། ཡིན་ན་ཡང་། དེ་ནི་མི་གཞན་སུ་ཞིག་གི་ལག་ན་ཡང་མེད་ཅིང་། མི་སུ་ལ་ཡང་ལྡེ་མིག་དེ་འཛིན་པའི་དབང་ཆ་མེད། དོན་གྱི་ལྡེ་མིག་དེ་ནི་ཁྱོད་རང་ཉིད་ལས་གཞན་སུ་ཡང་མིན་ནོ། དེ་བས། ཁྱོད་རང་ཉིད་ཀྱི་ཡར་རྒྱས་དང་རྣམ་པར་དག་པ། དྲི་མས་མ་གོས་པའི་ཆ་ཁོ་ན་དེ་ནི། རྟག་བརྟན་གྱི་མཁར་རྫོང་དེའོ། དེར་བརྟེན། ཁྱོད་ཀྱིས་སྣ་ཁ་འདྲ་མིན་གྱི་སྒྲོམ་གཞི་སྣ་ཚོགས་བཟོ་བ་དང་། ཕྱིའི་དངོས་པའི་རོགས་རམ་ཁོ་ན་འཚོལ་བ། དེ་བཞིན་རང་ཉིད་ཀྱི་ཕྱི་ཡི་སྤྲོ་སྣང་དང་ནང་གི་བདེ་བ། དེ་ནས། རང་ཉིད་ཀྱི་སྟོབས་ཤུགས་ལ་སོགས་མི་གཞན་ལ་བརྟེན་པར་བྱེད་པ་དེ་ནི་ཅི་འདྲ་ཆོ་མེད་མདོ་མེད་ཅིག་ཡིན་པ་དེ་ཤེས་ཡོང་། དོན་གྱི་དེ་དག་ནི་རང་ཉིད་ཀྱིས་རང་སེམས་ནས་འཚོལ་ཐུབ་པ་ཞིག་རེད།
ཁྱོད་ཚོ་ནི་རང་ཉིད་ཀྱི་ཡར་རྒྱས་ཀྱི་རྣམ་པ་དང་སེམས་ཁམས་ཀྱི་གནས་བབ་སོགས་ཇི་ལྟར་ཡིན་པ་དེ། མི་གཞན་ཞིག་ཡོང་ནས་ཁྱོད་ཚོ་ལ་འགྲེལ་བརྗོད་བྱེད་པར་གོམས་ལོབས་སུ་སོང་ནས་འདུག དེ་ནི་ཇི་འདྲའི་ཐབས་རྡུགས་ཤིག་རེད་ཨང་། རང་སེམས་མཛེས་དང་མི་མཛེས་དེ་སུ་ཡིས་ཤེས་ཞེ་ན། ཁྱོད་རང་ཉིད་ཀྱིས་ད་གཟོད་ཤེས་ཐུབ། ཁྱོད་རང་རྣམ་པར་དག་པ་ཞིག་ཡིན་མིན་དེ་སུ་ཡིས་ཤེས་ཞེ་ན། ཁྱོད་རང་ཉིད་ཀྱིས་ད་གཟོད་ཤེས་ཐུབ་བོ། ཡིན་ན་ཡང་། ཁྱོད་ཚོས་དོན་བྱ་འདི་དག་གི་ཐད་ལ་གཟབ་ནན་དང་དང་དོད་བྱེད་ཀྱི་མི་འདུག ཡིན་ན་ཡང་། མི་རེ་ཟུང་ཞིག་གིས་དངོས་ནས་མགོ་མེད་མཇུག་མེད་ཀྱི་རྟག་བརྟན་ཀྱི་ཆ་དེ་ཤེས་འདོད་བྱེད་ཀྱི་འདུག མི་དེ་ཚོ་ལ་མཚོན་ན། ཁོ་ཚོ་ལ་མཉམ་བསྐྱོད་བྱེད་པའི་ངར་སེམས་དང་སྟོབས་ཤུགས་ཡོད་པ་མ་ཟད། ཁོ་ཚོས་ཅུང་ཙག་དང་ཚུལ་འཆོས། ནག་ནོག་གི་དོན་དག་མཐའ་དག་གདོང་ལེན་དང་ཉེན་སེལ་བྱེད་ཐུབ་ཀྱི་རེད། དེ་ནས། ཁོ་ཚོ་མཉམ་རུབ་བྱས་པ་ཡིན་ན། ཁོ་ཚོ་ནི་སྟོབས་དང་ཤུགས་ཀྱིས་ཁེངས་པའི་མེ་ལྕེ་ཞིག་ཏུ་གྱུར་འགྲོ རྒྱུ་མཚན་ནི་ཁོ་ཚོའི་སེམས་ན་གོ་རྟོགས་དང་སད་རྟོགས་ལྡན་པས་ཡིན། དོན་གྱི་ང་ཚོས་འདི་ལྟ་བུའི་མི་ནི་གསོ་སྐྱོང་བྱེད་དགོས་ཀྱི་འདུག དེ་ནི་ང་རང་གི་དམིགས་ཡུལ་ཡང་ཡིན།
སེམས་ན་གོ་རྟོགས་ལྡན་ཚེ། ད་གཟོད་གཞི་ནས་ང་ཚོ་ལ་ངེས་པ་དོན་གྱི་མཛའ་འབྲེལ་ཡོད་ཀྱི་རེད། དེ་ལྟ་བུའི་མཛའ་འབྲེལ་དེ་ཡོད་ན། ཕན་ཚུན་གྱི་བར་ལ་དངོས་ནས་དྲང་ནས་མཉམ་ལས་ཞེས་པ་དེ་ཡོང་རྒྱུ་རེད། དེ་ཡང་། དེ་ནི་དབང་གྲགས་དང་སྐྱབས་གནས། དོན་དག་ཅིག་གི་ཆེད་དུ་རང་སྲོག་བློས་བཏང་བྱས་པ་ལ་སོགས་རྒྱུ་མཚན་དུ་བྱས་ཏེ་ཡོང་བ་ཞིག་ནི་མིན་ནོ། དེ་ནི་ཁྱོད་ཀྱི་སེམས་ལ་གོ་རྟོགས་དེ་ལྡན་ཚེ། རྟག་བརྟན་འགྱུར་མེད་ཀྱི་ཆ་དེ་ནས་འཚོ་ཐུབ་པའི་ནུས་དེ་ལྡན་ནོ། དེ་ནི་སྤྲོ་སྣང་ཡོད་དོ་ཅོག་དང་། བློས་བཏང་ཡོད་ཚད་ལས་ཀྱང་ཁྱད་དུ་འཕགས་ཀྱང་རླབས་པོ་ཆེ་ཞིག་རེད།
གོང་གི་བཤད་པ་ཐམས་ཅད་པོ་སྐར་ཆེན་ཚོགས་པ་འདི་འཐོར་དགོས་པའི་གནས་ལུགས་རྒྱུ་མཚན་དེ་ཡིན། དེ་ཡི་ཆེད་དུ་ང་རང་གིས་ལོ་གཉིས་ཀྱི་རིང་ལ་བསམ་བློ་བཞི་གསུམ་བཅུ་གཉིས་བཏང་ཏེ། གཞི་ནས་ཐག་གཅོད་འདི་བྱས་པ་ཞིག་ཡིན་པ་མ་གཏོགས། དེ་ནི་གློ་བུར་ཐོལ་རྒྱག་ཏུ་ཐག་གཅོད་བྱས་པ་ཞིག་གཏན་ནས་མིན་ལ། དེ་བཞིན་མི་གཞན་སུ་ཞིག་གིས་ཁ་བརྡ་སློབ་གསོ་དང་གོ་སྐོན་བློ་འགུགས་ཐེབས་ཏེ་ཐག་གཅོད་བྱས་པ་ཞིག་ཀྱང་རྩ་བ་ཉིད་ནས་མིན། ཏག་ཏག་ང་རང་ཚོགས་པ་འདི་ཡི་མགོ་གཙོ་ཡིན་པའི་ཆ་ནས། ལོ་ངོ་གཉིས་ཀྱི་རིང་ལ་རྟག་པར་དོན་དག་འདིའི་ཐད་ལ་ཞིབ་ཚགས་པོ་དང་ཕུགས་རྒྱང་རིང་བའི་སྒོ་ནས་བསམ་བློ་བཏང་བ་ཞིག་ཡིན། དེ་ཡིན་པ་སོང་ཙང་། ད་ནི་ང་རང་གིས་སྐར་ཆེན་ཚོགས་པ་འདི་འཐོར་དགོས་པའི་ཐག་གཅོད་བྱས་པ་ཡིན། ཡིན་ན་ཡང་། ཁྱོད་ཚོས་སྒྲིག་འཛུགས་གཞན་པ་ཞིག་གསར་འཛུགས་བྱེད་པ་དང་། མི་གཞན་སུ་ལ་ཡང་སྐྱབས་འཇུག་རེ་སྨོན་བྱེད་ན་ཆོག ང་རང་གིས་དེ་ཡི་སྐོར་ལ་བྱུས་གཏོགས་མི་བྱེད་ཅིང་། དེ་བཞིན་གཟེབ་དྲ་གསར་པ་ཡང་བཟོ་ན་མི་འདོད་ལ། གཟེབ་དྲ་དེ་དག་ལ་རྒྱན་ཆ་གསར་པ་ཡང་འདོགས་ན་མི་འདོད། ང་རང་གིས་དོ་སྣང་དང་སེམས་ཚགས་བྱེད་ས་ཉག་ཅིག་ནི་མི་རྣམས་ཆ་རྐྱེན་ཅི་ཡང་མེད་པར་རྦད་དེ་རང་དབང་འཐོབ་པར་བྱེད་ན་འདོད་པ་དེ་ཡིན།
24/02/2014 ཉིན་རྫོགས་པར་བསྒྱུར།(ལོ་མ་རྒྱལ)
ཟིན་ཐོ་འམ་དཔྱད་གཞི།[རྩོམ་སྒྲིག]
དཔྱད་གཞིའི་དཀར་ཆག།[རྩོམ་སྒྲིག]
- At the Feet of the Master (༡༩༡༠): དགེ་བའི་བཤེས་གཉེན་གྱི་ཞབས་དྲུང་དུ།
- Freedom from the Known (༡༩༦༩): ཤེས་ཚར་བའི་རང་དབང་ནས།


text:
གུར་ཀུམ།
གུར་ཀུམ་ནི་མེ་ཏོག་གཅིག་རེད། མེ་ཏོག་འདི་ཚོན་དམར་སེར་བཟོ་བྱེད་ཀྱང་བྱེད་སྲོལ་ཡོད་པ་མ་ཟད་སྨན་རྫས་གལ་ཆེན་ཞིག་ཀྱང་ཡིན།
ལོ་རྒྱུས།[རྩོམ་སྒྲིག]
གུར་གུམ་འབྱུང་ཁུངས་གཏམ་རྒྱུད་ཅིག་ཡོད་པ་ནི་ཤེལ་ཕྲེང་ལས། སྔོན་རྒྱ་མཚོ་བསྲུབས་པའི་ཚེ། བདུད་རྩིའི་བུམ་པའི་ཁ་རྒྱན་དུ་ལྷའི་མེ་ཏོག་སུ་གནྷ་ཀུ་སུ་མ་བྱུང་བ་དང་། བདུད་རྩིའི་ཟེག་[ཟེགས]མ་ས་ལ་འཐོར་བ་ལས། ཀེ་ས་ར་པིརྒོ་ལི་འཁྲུངས་པ་འདི་དག་རྒྱུ་འདྲ་བ་ལས་ཆེས་སྔོན་དུ་བསྐལ་པ་རྫོགས་ལྡན་ཚེ་ལོ་བརྒྱད་ཁྲིའི་དུས། རྒྱལ་པོ་ལག་བསྐྱང་གིས་སངས་རྒྱས་འཁོར་བ་འཇིག་སྤྱན་དྲངས་པའི་ཚེ། ལྷ་རྣམས་ཀྱིས་མེ་ཏོག་གུར་ཀུམ་གྱི་ཆར་ཕབ་པས་སྟོན་པའི་སྐུ་ལ་མཚན་དཔེའི་ཆ་ཤས་ཆེས་གསལ་བར་གྱུར་པ་དང་། དེ་རྗེས་བསྐལ་པ་ཉིས་ལྡན་ཚེ་ལོ་དྲུག་ཁྲིའི་དུས། རྒྱལ་པོ་ལྷས་བསྟན་གྱི་རིང་ལ་སངས་རྒྱས་གསེར་ཐུབ་འཇིག་རྟེན་དུ་བྱོན་པ་སྐུ་འཁྲུངས་ཚེ་ལྷ་རྣམས་ཀྱིས་གུར་ཀུམ་གྱི་ཆུས་ཁྲུས་གསོལ་བ་དང་སྐྱེམས་སུ་ཕུལ་བས། སངས་རྒྱས་ཀྱིས་གུར་ཀུམ་གྱི་ཡོན་ཏན་ལ་བསྔགས་པའི་ཚིགས་སུ་བཅད་པ་ཉི་ཤུ་རྩ་ལྔ་དང་བཅས་གསོ་དཔྱད་འབུམ་པའི་ཚ་སེལ་གྱི་རྩ་བར་བཞག་ནས། མི་མཇེད་ཀྱི་བདག་པོ་ཚངས་པ་ལ་གནང་། དེ་ལ་བརྟེན་ནས་ཚངས་པས་སྨན་སྦྱོར་སྟོང་དང་རྩ་གཉིས་ཉམས་སུ་བཞེས་པ་དང་། དེ་རྗེས་བསྐལ་པ་སུམ་ལྡན་ཚེ་ལོ་བཞི་ཁྲིའི་དུས། རྒྱལ་བོ་ཀྲྀ་ཀཱིའི་རིང་ལ་སངས་རྒྱས་འོད་སྲུངས་འཇིག་རྟེན་དུ་བྱོན་པའི་ཚེ། སྐུ་འཁྲུངས་མ་ཐག་ལྷ་རྣམས་ཀྱིས་གུར་ཀུམ་གྱིས་ཆུས་ཁྲུས་གསོལ་བ་དང་། སྐྱེམས་སུ་ཕུལ་བས་སྐུ་མཚན་དཔེ་འབར་བ་དང་། གསུངས་དབྱངས་ཡན་ལག་དྲུག་ཅུ་རྫོགས་པའི་རྐྱེན་དུ་སྨིན་པས་སངས་རྒྱས་ཀྱིས་མེ་ཏོག་་དེ་ལ་མངོན་པར་བེསྟོད་པས། དེའི་ཚེ་དགྲ་བཅོམ་པ་པདྨའི་དཔལ་ཞེས་བྱ་བ་སངས་རྒྱས་ཀྱི་མཐུས་རྫུ་འཕྲུལ་གྱིས་ལྷ་ཡུལ་དུ་ཕེབས་པས། ལྷ་རྣམས་ཀྱི། བསོད་ནམས་ཀྱི་མཐུས་ཆོས་བཟངས་[བཟང]ལྟའི་འདུན་སར་གུར་ཀུམ་གྱི་སྐྱེད་ཚལ་ཡོད་པ་ནས་ས་བོན་བླངས་ཏེ་དྲག་ཤུལ་ཅན་གྱི་རི་ལ་བཏབ་བོ། དེ་རྗེས་སྨན་གྱི་ལྷ་མོ་ཡིད་འཕྲོག་མས་སྨན་ཐམས་ཅད་ཀྱི་ས་བོན་འདེབས་པ་དང་ལྷན་ཅིག་ཏུ་ལྷའི་སྨན་པ་ཐ་སྐར་སྐྱེས་ཀྱི་བུ་ཐང་གྲོ་དང་དཔལ་གྲོ་གཉིས་སངས་རྒྱས་ཀྱི་བཀའ་དང་། ཚངས་པའི་ལུང་གིས་བསྐུལ་ནས་རི་དྲག་ཤུལ་ཅན་ལས་ས་བོན་བླངས་ཏེ་རི་བོ་བྱ་རྐང་དུ་བཏབ་བོ། དེ་ནས་ཁ་ཆེའི་ཡུལ་ཆུས་གང་སྟེ་རི་རྣམས་ཀྱི་སྟོད་ལས་ཆེར་མི་མངོན་པའི་དུས་དེའི་རི་ཕུག་ཏུ་དགྲ་བཅོམ་པ་ཉི་མ་གུང་པ་བྱ་བ་ཞིག་ཐུགས་དམ་ལ་བཞུགས་པར། ཀླུའི་དབང་པོ་རྣམས་མངོན་པར་དད་ཅིང་ཆོས་ཞུ་བའི་ཚེ། དགྲ་བཅོས་པས་ཀླུ་རྣམས་ལ། དཀོན་མཆོག་མཆོད་པ་དང་། འགྲོ་བའི་ནད་ཀྱི་སྡུག་བསྔལ་བསལ་བའི་ཕྱིར་གུར་ཀུམ་འདེབས་པའི་ས་རྒྱ་ཞིག་བསླང་ན། དེ་ལ་ཀླུ་རྣམས་དགྱེས་པས་གནང་བ་དང་། དེའི་ས་མངོན་པར་བྱ་བའི་ཕྱིར་མཚོ་ཕྲི་བ་དང་སྨིན་པའི་གྲོགས་གསོལ་ཏོ། ། ཞེས་བཀའ་སྩལ་[བསྩལ]པས། གསོལ་བ། ཉིད་ཀྱི་ཆོས་གོས་ཀྱིས་གང་ཁིབས་པའི་ས་རྒྱོ་འབུལ་བ་དང་བཅས་ཕྲིན་ལས་བསྒྲུབ་བོ།། དགྲ་བཅོམ་པས་ངའི་ཆོས་གོས་སངས་རྒྱས་ཀྱིས་མ་གནང་བས་ས་ཆུ་ལ་འགེབ་པར་མི་བཏུབ་བོ་གསུངས་པས།འོ་ན་མཁའ་ལ་བཏེག་པའི་གྲིབ་མ་ལ་ཚོད་གྱིས་ཤིག དགྲ་བཅོམ་པ་ནང་པར་ནམ་མཁའ་ལ་རྫ་འཕྲུལ་གྱིསེ་འཕུར་ཏེ་ཉི་མ་འཆར་བའི་རིའི་གསང་ཧེ་ལ་ཆོས་གོས་འཕྱར་བས་དེའི་ཡུལ་ལྗོངས་ཕལ་ཆེར་གྲིབ་མས་ནོན་ཏོ། ། དེར་ཀླུས་ས་ཕུལ་བཞིན་མཚོ་ཕྲིས་པས།དགྲ་བཅོམ་པས་རི་བྱ་རྐང་ཅན་ནས་ས་བོན་བླངས་ཏེ་བཏབ་ནས། སངས་རྒྱས་ཀྱི་བསྟན་པ་ཇི་སྲིད་གནས་ཀྱི་བར་སྐྱེ་བར་སྨོན་ལས་བཏབ་པ་དང་། ཀླུས་གྲོགས་བགྱིས་པས་སྐྱེས་པ་དང་། ཡུལ་དེར་མི་ཡང་རིམ་པས་ཆགས་པར་གྱུར་ཏོ། དེ་བཞིན་དུ་པཎ་ཆེན་ནཱ་རོ་པས་ཀྱང་རི་བོ་བྱ་རྐང་ནས་ས་བོན་བླངས་ཏེ་པུཥྤ་ཧ་རིར་བཏབ་པ་དང་དེ་ལས་འཕྲོས་པ་མ་ལ་ཡང་སོགས་སུ་ཡང་སྐྱེས་པ་དང་། དེ་མ་ཡིན་པའི་དེ་དང་ནུས་པ་ཕྱོགས་མཐུན་པ་ཙམ་ལྡུམ་རར་[རྭར]བཏབ་བ་ལེ་བརྒན་མ་ནི་རྒྱ་གར་ཡུལ་ཕལ་ཆེར་དུ་སྐྱེ་བ་དང་། དེའི་བརྒྱུན་[རྒྱུན]བལ་ཡུལ་དུའང་དེ་ལས་དམན་ཙམ་རྟག་པར་སྐྱེས་པ་དང་། དེ་ལས་དམན་པ་ཙམ་བོད་ཀྱི་ལྡུམ་རར་[རྭར]ཡང་སྐྱེས་བ་ན་དེ་རྣམ་ནི་ཁུངས་བྱུང་གི་ལོ་རྒྱུས་སོ།།
པར་རིས་བར་འཁྱམས།[རྩོམ་སྒྲིག]
བྱིའུ་ཆུང
--w.m
ནམ་མཁའ་རྨས་མ་ཞིག་གི་ཁ་གཞང་དུ སྐར་མའི་མིག་མཐའ་བཀྲུ་བའི་བྱིའུ་ཆུང་ཞིག་ཅི་ལྟར་འཕུར་ཀྱང གཙང་བོ་དང་རྒྱ་མཚོ་བརྒལ་རྗེས རི་རབ་དང་ནམ་མཁའ་བརྒལ་དགོས
ངལ་བར་གྱུར་ན་ཕྱིར་བདག་གི་ལྗོན་རྩེ་རུ་ལོག་ཤོག མཚོ་གཏིང་དུ་ཟུག་པའི་བདག་གི་ལྗོན་རྩེ་རུ་བྱི་རུའི་མེ་ཏོག་སྐྱེས་ཡོད སྐྱོ་བར་གྱུར་ན་བདག་གི་རྨི་ལམ་དུ་ལོག་ཤོག རྨི་ལམ་དུ་ཁྱེད་ཉིད་སྐུང་སའི་ཡལ་ག་ཞིག་བརྩེངས་ཡོད དུབ་ན་གཉིད་དུ་ཡུར་ཆོག གྲང་ན་ཚང་དུ་ཡིབ་ཆོག
འཕུར་ཤིག ཤེད་ཀྱིས་འཕུར་ཤིག ཡུན་རིང་སོང་ཚེ་མུན་པ་དང་དུ་སྤྲིན་བརྒལ་དགོས ད་དུང་སོང་ཚེ་བར་དོ་དང་དམྱལ་བ་བརྒལ་དགོས
འཇིགས་དངངས་བྱུང་ན་ཕྱིར་ལམ་དུ་དལ་མོར་ལོག་ཤོག མགོ་བོ་མ་ཡུར་བར་ལོག་དང བདག་གིས་ཁྱེད་ལ་སྙིང་གིས་ས་ཁྲ་ཞིག་བྲིས་ཡོད ད་དུང ལོ་ཟླའི་ངོ་བོ་མེད་པའི་དབྱར་ཁ་ཞིག་ཀྱང་སྟེར་ཆོག
འཕུར་ཤིག འཕུར་ཤིག
༢༠༡༢ ༩ ༩ ཉིན་ལན་གྲུ་ནས།


text:
Published July 24, 2013
སྒྲོལ་མ་ལགས་ཀྱིས་རྒྱ་གར་རྒྱལ་ས་ལྡི་ལིའི་ལམ་ཟུར་ལ་མོག་མོག་ཚོང་གཉེར་བྱས་ཏེ་ལོ་ ངོ་ཉི་ཤུ་ལྷག་ འགྲོ་གི་ཡོད་ལྟར་། ཁོང་རྣམས་པ་རྒྱལ་ས་ལྡིའི་ལམ་ཟུར་ལ་མོག་མོག་ཚོང་མཁན་རྙིང་ཤོག་ཞིག་ཆགས་ ཡོད་པ་རེད། ཐོག་མ་ལྡི་ལིའི་ཁྲོམ་ར་ཅིག་གི་ནང་ལ་ལོ་དུས་མང་པོ་མོག་མོག་ཚོང་ཡོད་ཅིང། རིམ་ བཞིན་མོག་མོག་གི་ཚོང་ལས་དེ་རྒྱ་སྐྱེད་བྱས་ཏེ་ད་ཆ་རྒྱལ་ས་ལྡི་ལིའི་ས་གནས་མ་ འདྲ་བ་འགའ་རེ་ ནང་མོག་མོག་ཚོང་གནང་གི་ཡོད་པ་རེད། ཁོང་རྣམས་པའི་གཉེར་བཞིན་པའི་མོག་མོག་གི་ཚོང་ལས་ དེ་རྒྱ་གར་གྱི་ས་གནས་གསར་ཤོག་མ་འདྲ་བ་མང་པོའི་ནང་འཐོན་ཡོད་པ་མ་ཟད་བརྒྱུད་ལམ་འགའ་ རེ་ཡིས་ སྒྲོལ་མ་ལགས་ཀྱི་མོག་མོག་དེ་རྒྱལ་ས་ལྡི་ལོའི་ནང་གི་མོག་མོག་ཞིམ་ཤོས་དང་ གྲགས་ཆེ་ཤོས་ གྲས་ལ་ཡང་ངོས་འཛིན་བྱེད་མཁན་བྱུང་འདུག།